فێرکاری بیستەم ( تۆماربوون و چوونە ژورەوە )\nلێره‌دایت : په‌ڕه‌ی سه‌ره‌تا » فێرکاری جوومله » فێرکاری بیستەم ( تۆماربوون و چوونە ژورەوە )\nیەك شەممە ، 11 / 09 / 2016 15:28\nمۆدۆلی چوونە ژورەوە یەکێکە لە مۆدۆلە هەرە نایابەکان لەسکریپتی جووملەدا لە ڕێگای ئەم مۆدۆلەوە بەکارهێنەران دەتوانن چەند کارێکی گرنگ ئەنجام بدەن وەک چوونە ژورەوە یاخود دروستکردنی ئەکاونت ، سەرباری ئەوەی مۆدۆلەکە بەشێوەیەکی وا داڕێژراوە توانای کۆنترۆڵ کردنی هاتنە ژورەوەی بەکارهێنەرانی هەیە ، بەگشتی کاتێك سکریپتی جووملە دادەمەزرێنین ڕاستەوخۆ ئەم مۆدۆلەیە چالاکە و دەتوانرێت بەکاربهێنرێت ، خۆ ئەگەر بەکارهێنەریش بیەوێت لە کاری بخات و دواتر لە دەرفەتێکی گونجاودا پاش ئەوەی ئاستەکانی دەسەڵاتی بەکارهێنەرانی دەست نیشانکرد چالاکی بکاتەوە ئەوا شتێکی هەر زۆر باشەو من ئەو کارە زۆر بەگرنگ دەزانم ، هەربۆیە ئەگەر مۆدۆلەکە لەکارخرابوو ئەوا دەکرێت بەچەند هەنگاوێکی ئاسان بەکاربخرێتەوە بەم شێوەیە ، خۆ ئەگەر لە کاردابێت ئەوا ئەم هەنگاوانە پێویست نیە\nسەرەتا وەک هەموو جارەکانی تر بۆ ئەوەی بچینە بەڕێوەبەرایەتی جووملە لە ڕیگای ئەم لینکەوە دەست پێدەکەین :\nناوی بەکارهێنەر و پاسۆرد لێرەدا دەنووسین و کلیک لەسەر چوونە ژورەوە دەکەین\nئەمە کۆنترۆڵی سەرەکای ماڵپەڕەکەیە بۆ ئەوەی بتوانین مۆدۆلەکان ببینین و مۆدۆلەی مەبەست کە چوونە ژورەوەیە چالاک بکەین دەبێت لە تابی (درێژکراوەکان) دانەی (ڕێکخستنی یەکە سەربەخۆکان) چالاک بکەین وەک لەم وینەدا ئاماژەم پێداوە\nڕوکارێکت بۆ دەکرێتەوە کە لیستەیەک لە مۆدۆلە چالاک کراوو ناچالاکەکانی تێدایە ، ئەگەر یەکەم جاربێت مۆدۆلەکان چالاک بکەیت ئەوا ژمارەیەکی کەم لە مۆدۆلەکان دەبینیت و ئەوانی تر دەبێت خودکاری زیاد بکرێت ، زیادکردنی مۆدۆلەکانیش کارێکی زۆر ئاسانە بەڵام ڕێکخستنەکەی لەسەر خۆت دەبێت ، من لێرەدا وای دادەنێم مۆدۆلەکە بوونی نیە و دەبێت لە سوێنە سەرەکیەکەیەوە بیهێنن ، ئەوا بۆ ئەم مەبەستە کلیک دەکەین لەسەر (نوێ) واتا مۆدۆلێکی نوێ وەک لە وینەکەدا ئاماژەم پێداوە\nئەو روکارەی بۆت دەکرێتەوە لەم هەنگاوەدا هەموو مۆدۆلەکانی تێدایە کە لە سکریپتەکەدا بەردەستە لە راستیدا ژمارەیان زۆرە بەڵام مەرج نیە هەموویان چالاک بکەیت و دەبێت بە پێ ی پێویستی کاریان لەسەر بکرێت لەوانەشە یەک مۆدۆل چەند جارێک بەکاربهێنرێتەوە ، لێرەدا وێنەی بەشێک لە مۆدۆلەکانم گرتوە وەک لە وێنەکەشدا دیارە من مۆدۆلەی (چوونە ژورەوەم) دەستنیشان کردوە ئەو بازنە بچوکە دەست نیشان بکە و لەبەشی سەرەوەی ڕوکارەکەدا دوگمەیەک هەیە بەناوی (دواتر) یاخود (next) کەوا دەبێت کلیکی لەسەر بکرێت .\nئەم روکارە دەکرێتەوە سەرەتا دەبێت ناوێك دابنێنی بۆ مۆدۆلەکە کە لە لیستی مۆدۆلە چالاک کراوەکاندا بەو ناوەوە دەناسرێتەوە سەرباری ئەوەی ئەم ناوەش هەر ئەو نازناوە دەبێت کاتێك مۆدۆلەکە بەگەردەخرێت و مۆڵەتیت پیشاندان دەدەیت بە پیشاندانی سەردێڕ ، وە بەشی دووەم کە زۆر گرنکە لەم هەنگاوەدا دەست نیشانکردنی شوێنێکە بۆ دەرکەوتنی مۆدۆلەکە من لێرەدا وەک دیارە (right) واتا لای راستم هەڵبژاردوە ، دواتر کلیک دەکەین لەسەر (پاشەکەوت کردن) وەک لە وێنەکەدا ئاماژەم پێداوە .\nئەگەر ئێستا سەیری ڕوکاری یەکەمی ماڵپەڕەکە بکەین ئەوا دەبینین مۆدۆلەکە بە باشی دەرکەوتووە ، لێرەدا شتێك گرنگە ئەویش دەستنیشانکردنی ئەو لیستانەیە کە دەتوێت مۆدۆلەکەی تێدا دەربکەوێت من لێرەدا خۆکاریم هەڵبژرادوە کە لە هەموو لاپەڕەکاندا دەردەکەوێت سەرنج بدەن لای من ئاوا دەرکەوتووە ، ئەگەر پێشتر خاوەنی ئەکاونت بیت ئەوا تەنها بەنووسینی ناوو پاسۆرد دەتوانیت داخڵ ببیت ، بەڵام ئەگەر لە بارێکدا پاسۆردت بیرچوبێتەوە چی ؟ بۆ ئەم مەبەستە کلیک بکە لەسەر (ووشەی تێپەڕبوونت بیرکردووە ؟)\nگەڕانەوەی پاسۆورد زۆر ئاسانە لە جووملەدا تەنها بەنووسینی ئیمێڵەکەت کە لەکاتی تۆماربووندا داغڵت کردوە کۆدێکت بۆ دەنێرێت لە هەنگاوێکدا داغڵی دەکەیت و دەتوانیت بە هەنگاوێكی تر پاسۆردێکی نوێ دروست بکەیتەوە بۆنمونە من لێرەدا ئیمێڵی بەکارهێنەرێك دەنووسم کە تۆمارم کردوە پیشتر و دواتر کلیک دەکەم لەسەر (ناردن)\nئەم هەنگاوەی دێتە ڕێمان هەتا دڵنیاببێتەوە کە ئەوە خاوەنی هەژمارە ڕاستەقینەکەیە داوای پاسۆورد دەکات ، لە خانەی یەکەمدا دەبێت ناوی بەکارهێنەرەکە بنووسین و لە خانەی دووەمیشدا ئەو کۆدەی بۆمان هاتوە لە ئیمێلەکەماندایە دەبێت لەوێدا داخڵی بکەین ، ئینجاڕێمان پێدەدات پاسۆردێکی نوێ دابنێین\nسەبارەت بە لەبیرکردنی ناوەکەش هەمان شتەو هیچ جیاوازیەکی نیە بەڵام بۆ هەردوو بارەکە دەبێت ئەو ئیمێڵە بنوسرێت کە لە کاتی تۆمارکردنی ئەکاونتەکەدا دروستکراوە هەتا بتوانیت کۆدی دڵنیاییەکە بەدەست بهێنیتەوە .\nچۆنیەتی دروستکردنی ئەکاونتیش لە ڕوکاری ماڵپەڕەکەوە تەنها بە کلیک کردنە لەسەر (دروستکردنی هەژمار) کە دەتوانین ئەم فۆڕمە ببینین کە بۆ دروستکردنی ئەکاونت بەکاردێت .\nسەرنج بدە لێرەدا من فۆڕمەکەم پڕکردوەتەوە و دواتر کلیک دەکەم لەسەر (خۆتۆمارکردن) ئاگاداربە دەبێت هەموو خانەکان پڕبکەیتەوە وەک لە تێبینیەکەدا ئاماژەی پێداوە .\nپاش ئەوەی خۆم تۆمارکرد ئەوا سکریپتی جووملە خۆکاری ئەو ئەکاونتانە دادەخات و چالاک نیە هەتا بەرێوەبەرێك (Super Administrator) یان کەسێک کە پلەیەک لەجوار ترە (Administrator) لیستی ئەندامە تۆماربووەکان دەکاتەوەو چالاکی دەکات ، لێرەدا بە سیفەتی بەرێوەبەری گشتی (Super Administrator) لە کۆنترۆڵ پاناڵی جووملەدام و پێکهاتەی (ڕێکخستنی بەکارهێنەران)م کردوەتەوە وەک دیارە ئەندامێك خۆی تۆمارکردوە بەڵام چالاک نیە ئەو ئەندامەش من بووم کە کەمێك پێش ئێستا فۆڕمەکەم بۆ نارد ، وەک لە وێنەکەدا دیارە بە تەنها کلیک کردنێک لەسەر ئەو شوێنەی ئاماژەم پیداوە ئەندامە تازە تۆماربوەکە چالاک دەبێت (نیشانە سورەکە دەگۆڕێت بۆ سەوز)\nوەک لە بەرچاوە لێرەدا ئەندامە تۆماربوەکە چالاک کراوە کە بە (تۆماربوو) ئەژمار دەکرێت ، ئەمەش بارە ئاساییەکەیە ئەگەر گۆڕانکاری نەکرابێت لە لایەن بەرێوەبەرە گشتیەکەوە لە پێشدا ، لێرەدا زۆر گرنگە ئەوە بزانین کە هەر بەکارهێنەرێك تۆماردەبێت دەتوانین ئاستی دەسەڵاتی بە ئارەزوی خۆمان بۆ بەرز بکەینەوە ، بۆ ئەم مەبەستە چوار گۆشە بچوکەکەی تەنیشتی ناوی بەکارهێنەرەکان دەست نیشان دەکەین و کلیک دەکەین لەسەر دوگمەی (دەستکاری)\nسەرنج بدە لەم بەشەی ڕوکارەکە کە بۆت دەکرێتەوە کە دەتوانیت ئاستی دەسەڵاتی دەرەکی وەک لە خاڵی یەکەمدا ئاماژەم بە ئاستەکانی داوە پێ بدەیت ، وە یاخوود ئاستی دەسەڵاتی ناوەکی وەک لە خاڵی دووەمدا ئاماژەم پێداوە بۆ دیاری بکەیت ، هەر وەها ئەو دوو تایبەتمەندیە کە بەڕەنگە زەردەکە دەست نیشانم کردوە گرنگە لێرەدا بۆی چالاک بکەیت یاخود لێ ی بسێنیتەوە ، خۆی لە باری ئاساییدا ئەو دەسەڵاتانەی نیە .\nوە بۆچوونە ناو ماڵپەڕەکە وەک پێشتر ئاماژەم پێدا لە ڕێگای ماڵپەڕەکەوەیە بەم جۆرە :\nسەرەتا دەبێت چوونە ژورەوەی ئەندامان چالاک کرابێت لە بەرێوەبەرایەتیە گشتیەکەوە ، کەوایە سەرنج بدە کاتیك لە ماڵپەڕەکەدا چوونە ژورەوەو ئەندامێتی چالاک کرابێت ئەم بەشەمان بەرچاو دەکەوێت جا بە نووسینی ناوو پاسۆرد ڕاستەوخۆ داغڵی ماڵپەڕەکە دەبیت بەمەرجێك پێشتر تۆمارکرابیت و ڕەزامەندیش لەسەر کارەکە کرابێت .\nبۆ کەسی تۆمار بوو کاتیك دەچێتە ژورەوە هیچ لەمەسەلەکە ناگۆرێت تەنها ئەوەیە کە هەندێك بابەت یاخود ئەو شتەی کەلەبەرچاو ناتۆماربوەکاندا شاراوەتەوە پیشان دەدرێت کە لەوانەیە سلاید شۆبێت یاخود چەندین بابەت یان هەرشتێکی تر ، بەڵام کە بە سیفەتی نووسەر دەچیتە ژورەوە ئەوا شتەکە کەمێک دەگۆڕیت ، ئێستا باتاقی بکەینەوە\nسەرنج بدە لێرەدا نووسەر هاتوەتە ژورەوە کاتێك سەیری لیستی بابەتە بڵاوکراوەکان دەکات ئایکۆنێك زیاد بووە کە بۆ زیادکردنی بابەت بەکاردیت لەو بەشە یان ئەو هاوپۆلەدا کە بابەتە لیست کراوەکانی لێوە بڵاوکراوەتەوە ،\nئەگەر بە سیفەتی دەستکاریکەریش بچینە ژورەوە ئەوا هەمان شتی نووسەر و ئایکۆنێکی بچوکیش لە تەنیشت بابەتەکانەوە دروست دەبێت کە هێمایە بۆ ئەوەی دەتوانیت دەستکاری بابەتەکانیش بکەیت سەرنج بدە لێرەدا وەک دەستکاریکەر لە ژورەوەم ، کلیک دەکەم لەو ئایکۆنەی خوارەوە هەتا بابەتیك زیاد بکەم ، هەمان کار لە دەسەڵاتی نووسەریشدا هەیە\nسەرنج بدە لێرەدا ئەم ڕوکارەمان بۆ دەکرێتەوە کە من کردوومە بە دوو بەش بەشی یەکەم ئاماژە بەوە دەدات کە تۆ یان نووسەریت یان دەستکاری کەریت و دەتوانیت بابەت بنووسیت وەك لە خاڵی یەکەمدا ئاماژەی پیداوە ، لە خاڵی دووەمدا داوا دەکات ناونیشان بۆ ئەو بابەتە دابنێیت کە دەتەوێت بینووسیت و لە خاڵی سییەم دا ئاماژە بەو تایبەتمەندیانە کراوە کە دەتوانیت بەکاریان بهێنیت وەک درێژەی بابەت و وێنە و ناوەڕۆکی بابەتەکەی پی دەوڵەمەند بکەیت .\nبەشی دووەم لە بابەتەکە کە وێنەکە بەم جۆرەیە کە داوای شوێنی بڵاوکردنەوەی بابەتەکە دەکات وەک بەش و هاوپۆل و ڕێکەوتی بڵاوکردنەوەو کلیلە ووشە ، بە کورتی هەموو ئەو تایبەتمەندیانەی تێدایە کەلە کۆنترۆڵی پانێڵی سەرەکیدا هەیە و دابین کراوە بۆ کاتی بابەت نووسین .\nلێرەدا هەوڵم داوە بە هەموو ئەکاونتەکان بچمە ماڵپەڕەکەوە و ماڵپەڕەکەش بە پێ ی ئاستی بەکارهێنەرەکە تایبەتمەندی پیشانی بەکارهێنەرەکە دەدات و بەخێرهاتنت بە پێ ی ناوەکەی خۆت ، واتا هەموو ئاستەکان دەتوانن لێرەوە بێ جیاوازی داغڵی ماڵپەڕەکە ببن و هیچ جیاوازیەک نیە لە نێوانیاندا بۆ داغڵ بوون تەنها لە بارێکدا نەبێت کە یەکێکیان ئاستی دەسەڵاتیان زیاتر بێت و بتوانێت گۆرانکاری بکات کە لەسەروو نووسەرەوە ئەو کارەی پی دەکرێت .


بێگومان له دایك بوون‌و هاتنی سه‌روه‌ری ئۆممه‌تی ئیسلام حه‌زره‌تی پێغه‌مبه‌ر(درودی خوای له‌سه‌ر بێت) له سه‌رده‌مێكدا بووه، كه ڕێزو به‌های مرۆڤایه‌تی‌و شیرازه‌و په‌یوه‌ندیه كۆمه‌ڵایه‌تیه‌كان‌و په‌روه‌رده‌ی تاكه‌كان له ئاستێكی خراپ‌و نزمدا خۆی ده‌بینیه‌وه، باڵی نه‌فامی‌و نه‌زانی‌و یاسای خۆسه‌پێنی‌و زوڵم‌و تاوان‌و سوكایه‌تی‌و قبوڵ نه‌كردنی یه‌كتر، له‌و په‌ڕی په‌ره‌سه‌ندن دابووه، له‌و قۆناغ‌و له‌ناو كۆمه‌ڵگه‌دا شتێكی قیه‌می وجودی نه‌بووه به ناوی یاسای دادپه‌روه‌ری‌و رێزگرتنی به‌های مرۆیی،\nله ڕووی دارمانی ڕه‌وشتی‌و قیه‌می ئه‌خلاقیش وه‌ك له‌سه‌رچاوه‌كان هاتووه، پۆلێن كردنی سته‌م‌و تاوان‌و ته‌نانه‌ت واقعی پێش هاتنی پێغه‌مبه‌رو ئایینی پیرۆزی ئیسلام، شتێكی ئاسان نیه‌و خوو ڕه‌وشتی زۆرینه له‌سه‌ر نه‌هجی خراپی ڕاهاتبوون، مه‌گه‌ر خه‌ڵكانێك كه به‌های كه‌سایه‌تی خۆیان ویستووه‌و له‌و سه‌رپێچیانه خۆیان به‌دوور گرتووه.\nبه‌هه‌مان شێوه له ڕووی په‌یوه‌ندی كۆمه‌ڵایه‌تی‌و هاوسه‌رگیری‌و گرێبه‌ستی خێزانیه‌وه، به‌هایه‌ك نه‌بووه كه پێیه‌وه سه‌نگی خێزانی دیار بكرێ، بۆ نموونه ئه‌و حاڵه‌تانه گه‌لێك زۆر بوونه، كه پیاوو خێزانه‌كه‌ی خۆی ده‌برده لای كه‌سێكی تری ڕێك‌و پێك‌و جوان، ته‌نها له‌به‌ر ئه‌وه‌ی منداڵی جوان‌و رێك‌و پێكیان په‌یدا ببێت. یان به چه‌ند پیاوێك ده‌چوونه لای ئافره‌تێك‌و كاری سێكسیان له‌گه‌ڵ ئه‌نجام ده‌دا‌و دواتریش مناڵه‌كه شوبهه‌ی كێی زیاتر پێوه دیار بووایه ده‌بووه منداڵی ئه‌و، كه‌واته له‌و گێژاوه‌دا به‌هاو قیه‌مێكی وات ده‌ست ناكه‌وێ ببێته مایه‌ی دڵ پێخۆش بوون‌و چوارچێوه‌ی یاسایه‌ك كه وه‌ك راگرتنی سه‌نگی كۆمه‌ڵگه ده‌ستی هه‌بوو بێت.\nله ڕووی ئابوریشه‌وه كۆمه‌ڵگه ئاستێكی نزمی هه‌بووه له بژێوی ژیان‌و دابین كردنی پێداویستیه‌كانی رۆژانه‌یان، به زۆریش وابووه كه‌سانێك به زولم‌و سته‌م ماڵی خه‌ڵكیان ڕاپێچ داوه‌و له‌سه‌ر حیسابی ژیانی خه‌ڵك خۆیان پێ قه‌ڵه‌و ده‌كرد، ته‌نانه‌ت ئافره‌تانی ئه‌وكات كاریان پێ ده‌كرا‌و زۆرینه‌شیان سه‌رقاڵی كاری سوف‌و ڕیس چنین بوونه، كه له‌به‌ر خراپی باری گوزه‌ران‌و ژیان ئه‌و جۆره كاره‌یان ئه‌نجام داوه.\nله‌ڕووی دینداریشه‌وه په‌رته‌وازه‌یی‌و شپرزه‌یی زۆر‌و به‌ربڵاو هه‌بووه، موشریكه‌كان كه به حیساب له‌سه‌ر ئاینی پێغه‌مبه‌ر ئیسماعیل بوونه، به‌ڵام به بیرو كرده‌وه‌یان دوور بوونه له په‌یامی ئیسماعیل پێغه‌مبه‌ر‌و بگره به هه‌وه‌س‌و كه‌یفی خۆیان ئاینیان به‌كار ده‌برد بۆ به‌رژه‌وه‌ندی تایبه‌تی‌و قازانجی ڕۆژانه‌یان.\nیه‌هودییه‌كانیش به وه‌ده‌ست هێنانی ده‌سته‌ڵات‌و سه‌روه‌ری، خۆیان به سه‌ر به‌رز ده‌زانی‌و له‌سه‌ر حیسابی ئه‌وانه‌ی هه‌ژار‌و بێ ده‌سته‌ڵاتن ده‌برده پێشه‌وه‌و ئاینیان ته‌واو فه‌رامۆش كردبوو، هه‌ر ئه‌وه‌ش وای كرد خه‌ڵك ڕوو له بت په‌رستی‌و بێ دینی و كوفرو نه‌فامی بكات‌و، بڕوای به ئاینی ئاسمانی‌و یه‌كتاپه‌رستی خوای گه‌وره نه‌مێنێت‌و جه‌هاله‌ت بكاته مه‌نهه‌جی ژیان‌و زۆرداری‌و بیرو باوه‌ڕی كوێرانه هه‌ڵبژێرێ‌و شه‌ریعه‌تی جه‌نگه‌ڵ‌و زۆرداری‌و هه‌ژمار كردنی مرۆڤ به كۆیله، كه سه‌ودای كڕین‌و فرۆشتنی پێ ده‌كرا پیاده بكرێ.\nهاتنی پێغه‌مبه‌ر(درودی خوای له‌سه‌ر بێت)\nبۆیه له كاتێكدا كه جه‌زیره‌ی عه‌ره‌بی نوقمی سه‌ر لێ شێواوی‌و ئه‌و هه‌موو نه‌فامیانه ببوو، خوای گه‌وره ویستی پێغه‌مبه‌رێك بنێرێت، كه مرۆڤایه‌تی ئاسوده بكات‌و له‌و گێژاوی جه‌هاله‌ت‌و نه‌فامیه به‌ره‌و رزگاری‌و سه‌ربه‌ستیان به‌رێت، ئه‌وه بوو خوای كار له‌جێ حه‌زره‌تی موحه‌ممه‌دی(درودی خوای له‌سه‌ر بێت) هێنایه سه‌ر دونیا بۆ ئه‌وه‌ی په‌یامی ڕاستی‌و ڕه‌وانی هه‌میشه‌یی به جیهان ڕابگه‌یه‌نێ.\nئه‌وه‌ی حاشایشی لێ ناكرێ ئه‌وه‌یه، كه به هاتنی ئه‌و زاته ڕووناكی هه‌موو دونیای تاریكستانی به تیشكی په‌یامه ڕه‌سه‌نه‌كه‌ی ڕوون كرده‌وه‌و زوڵم‌و سته‌م‌و زۆرداری نه‌ماو هه‌ر مرۆڤێك هه‌ستی به مرۆڤ بوونی خۆی كرد‌و سنووری نێوان خۆی‌و خوای خۆی بۆ ئاشكرا بوو، به ده‌ركه‌وتنی ئه‌و پێشه‌وایه گۆڕانێكی بنه‌ڕه‌تی‌و مێژوویی گه‌وره خولقاو له هه‌موو جیهان ده‌نگی دایه‌وه‌و قیمه‌تی خۆی تۆمار كرد‌و هێدی هێدی لق‌و پۆپی په‌یامه ڕه‌سه‌ن‌و پیرۆزه‌كه‌ی به ڕووی ته‌واوی دونیا په‌رش‌و بڵاو بویه‌وه، ئه‌مه‌ش وای كرد كه مرۆڤایه‌تی ده‌رس له ڕێڕه‌وی ئه‌و پێغه‌مبه‌ره(درودی خوای له‌سه‌ر بێت) وه‌ربگرێت‌و په‌یامه‌كه‌ی به گه‌وره بزانێت، چونكه به فعلی بووه مایه‌ی ڕه‌حمه‌ت‌و ڕێگا ڕۆشنكه‌ره‌وه‌ی كۆمه‌ڵگه‌و مرۆڤایه‌تی.\nهه‌ر له‌و كاته‌ش كه خوای گه‌وره په‌یامی دایه ده‌ست پێغه‌مبه‌ر(درودی خوای له‌سه‌ر بێت) به وشه‌ی(إقرأ) ده‌ستی پێكرد بۆ ئه‌وه‌ی په‌یامه‌كه وا بڵاوبێته‌وه، كه مرۆڤایه‌تی به فێرخوازی‌و تێروانین‌و لێ ووردبوونه‌وه‌و شاره‌زایی‌و به شێوه‌یه‌كی زانستی ڕوو له ئیسلام‌و به‌رنامه‌ی خوا بكات، له‌گه‌ڵ ئه‌وه‌شدا حیكمه‌تی گه‌وره‌ی په‌یامی ئیسلام له‌وه ده‌ره‌كه‌وێ كه هیچ شتێك نیه بنچینه‌ی زانستی خۆی نه‌بێ، به‌ڵكو له‌سه‌ر بنه‌مای زانستی‌و گه‌یشتنه قه‌ناعه‌ته‌وه په‌یامی ئه‌و پێغه‌مبه‌ره(درودی خوای له‌سه‌ر بێت) خۆی ده‌بینێته‌وه.\nحیكمه‌ت‌و ئامانج له هاتنی پێغه‌مبه‌ر(درودی خوای له‌سه‌ر بێت)\nبه درێژای ته‌مه‌نی پێغه‌مبه‌رایه‌تی، كه ماوه‌ی (23) ساڵی خایاند، ته‌واوی ژیان‌و كارو به‌رنامه‌ی ئه‌و زاته نورینه بۆ ئه‌وه بوو كه چۆن به‌شه‌ریه‌ت رزگار بكات له چه‌نگ په‌رستنی بت‌و سه‌نه‌م بۆ په‌رستنی خوای باڵا ده‌ست‌و په‌ڕاندنه‌وه‌ی مرۆڤایه‌تی له دونیای سته‌م‌و تاریكی‌و نه‌فامی بۆ دونیای عه‌داله‌ت‌و رووناكی‌و زانینه‌وه، هه‌روه‌ها به‌خته‌وه‌ر كردنی ژیانی خه‌ڵك‌و كۆمه‌ڵگه‌و شارستانیه‌ت‌و ده‌رهێنانی له جیهانی گومڕایی‌و ده‌رده‌سه‌ری‌و مه‌ینه‌تیه‌كانی ژیان.\nماوه‌ی بڵاوكردنه‌وه‌ی هۆشیاری‌و بێدار كردنه‌وه‌ی خه‌ڵك له په‌یامی خوا، كه حه‌زره‌ت سه‌رمه‌شقی بوو، مه‌به‌ست ئه‌وه بوو مرۆڤایه‌تی له مه‌یدانی جه‌هله‌وه به‌ره‌و مه‌یدانی زانین‌و یه‌كتاپه‌رستی‌و ئاسوده‌یی له ژیان‌و بڵاوكردنه‌وه‌ی دادپه‌روه‌ری‌و یه‌كسانی‌و نه‌هێشتنی زولم‌و زۆرداری‌و به سووك سه‌یر نه‌كردنی مرۆڤ‌و دیار بوونی ماف‌و ئه‌ركی تاك له هه‌مبه‌ر واقع‌و ژیان‌و ئاینده‌و دوا رۆژی خۆی.\nتا وای لێهات خوای گه‌وره ته‌واوی په‌یامه‌كه‌ی به‌و زاته سپاردو تاكه به‌رنامه‌و ده‌ستورێكی كامل‌و شاملی هه‌ناردو بوو به مه‌نهه‌ج‌و یاسای بنه‌ڕه‌تی ژیان، كه تێكڕای لایه‌نه‌كانی ژیاری‌و ژیانی‌و مرۆیی له خۆ ده‌گرێ‌و تێیدایه، خوای میهره‌بان به ڕاشكاوی راستیه‌تی ئه‌و په‌یامه دووپات ده‌كاته‌وه، كه خۆی ڕه‌زامه‌ندی له‌سه‌ر داوه‌و به ڕێنیشانده‌ری مرۆڤایه‌تی‌و ئۆمه‌تی ئیسلام ناو زه‌ردی كردووه، وه‌ك ده‌فه‌رموێ(الْيَوْمَ أَكْمَلْتُ لَكُمْ دِينَكُمْ ؤأَتْمَمْتُ عَلَيْكُمْ نِعْمَتِي ؤرَضِيتُ لَكُمُ الإِسْلَامَ دِينًا) المائده :3.\nپێغه‌مبه‌ر(درودی خوای له‌سه‌ر بێت) له ژیانیدا توانی ببێته تاكه په‌یامبه‌ری ڕاسته‌قینه‌و رێنیشانده‌ری مرۆڤایه‌تی، كه دوای تێپه‌ڕ بوونی چوارده سه‌ده ئێستا ئه‌و ڕاستیانه زیاتر به‌رچاو ده‌بن‌و زۆر واقعیانه ئیسلام جێگه‌ی خۆی كرده‌وه‌و بوو به تاكه به‌رنامه‌و ده‌ستوور بۆ مرۆڤ، كه خاوه‌ن ڕێژه‌یه‌كی یه‌كجار زۆری به‌شه‌ریه‌ته له‌سه‌ر گۆی زه‌میندا.\nگه‌وره‌یی په‌یامی پێغه‌مبه‌ر(درودی خوای له‌سه‌ر بێت)\nده‌وڵه‌مه‌ند بوون‌و به‌رفراوان بوونی ئه‌و په‌یامه له ڕووی زۆری ڕێژه‌ی موسڵمانان‌و سنووری جوگرافی‌و ته‌مه‌ن درێژی‌و به زیندوو مانه‌وه‌و له كار نه‌كه‌وتنی، گه‌وره‌ترین به‌ڵگه‌ی هێزداری زانستی‌و عه‌قڵی‌و مه‌نتقی‌و واقعیه له‌سه‌ر ڕاستێتی‌و ته‌واوێتی ئه‌و په‌یامه‌و گه‌وره‌یی‌و پیرۆزی ئه‌و زاته پڕ میهره‌ی كه خوا وه‌ك ڕه‌حمه‌تێك بۆ مرۆڤایه‌تی ڕه‌وانه كرد، هه‌روه‌ك قورئانی پیرۆز ئاماژه به‌وه ده‌كات‌و ده‌فه‌رموێ(ومَا أَرْسَلْنَاكَ إِلَّا رَحْمَةً لِّلْعَالَمِينَ)الَانبيا‌و: 107.\nئه‌و زاته وه‌ك سه‌رچاوه‌ی میهرو لێبورده‌یی‌و ڕه‌وشت به‌رزی‌و دادپه‌روه‌ری‌و هۆشیاری ئایینی‌و ڕووناك كه‌ره‌وه‌ی ژیان‌و سه‌ربه‌ستی‌و به‌خته‌وه‌ری‌و ڕێزو پایه‌ی مرۆڤایه‌تی، هه‌ر له‌و كاته‌ی له دایك بوو تا ده‌گاته رۆژی دواهه‌مینی ته‌مه‌نی ئۆممه‌ته‌كه‌ی هه‌ر ڕه‌حمه‌ته‌و په‌یامه‌كه‌شی هه‌ر زیندوو ده‌مێنێته‌وه، چونكه وه‌ك چاكسازی مرۆڤایه‌تی‌و پاكسازی كۆمه‌ڵایه‌تی قه‌واره‌یه‌كی گه‌وره‌ی حه‌قیقه‌ت‌و واقعیه‌تی به‌رجه‌سته كردووه، كه تا مرۆڤایه‌تی مابێت، توانای ده‌ست به‌رداری نیه‌و تواجودو هه‌یمه‌نه‌و سیمبولیه‌تی جه‌وهه‌ریانه‌ی خۆی به ڕووی كۆمه‌ڵگه‌وه هه‌ر ده‌مێنێت.\nوه‌زیفه‌و ئه‌ركی پێغه‌مبه‌ر (درودی خوای له‌سه‌ر بێت)\nله‌به‌ر ئه‌وه‌ی خۆشه‌ویستی‌و گه‌وره‌یی ئه‌و زاته هێنده پیرۆز‌و گه‌وره‌یه، كه وه‌ك زاخاوی مێشك‌و ئاسوده‌یی ده‌روون‌و به‌خته‌وه‌ری ژیان‌و دوور بوون له مه‌ینه‌ت‌و گێژاوی تاڵی ژین، هه‌میشه ئومێدو هیوا‌و ئه‌مه‌ل له هزرو بیری هاوڕێبازانی خۆی نوێترو جددیتر ده‌كاته‌وه، چونكه په‌رۆشی پێغه‌مبه‌ر(درودی خوای له‌سه‌ر بێت) بۆ بانگه‌وازی مرۆڤایه‌تی هێنده به تین بووه، ته‌نانه‌ت له‌به‌رامبه‌ر په‌یامه‌كه‌ی خوا به‌و په‌ڕی دڵسۆزی‌و ماندوونه‌ناسیه‌وه ژیانی خۆی له پێناو ته‌رخان كردو ئازاری زۆریشی له‌سه‌ر بینی، به‌ڵام هیواو ئومێدی وابوو مرۆڤ ده‌ستی پێوه بگرێ، چونكه سه‌رفرازی هه‌ردوو دونیا به هۆی په‌یامی ئاسمان‌و فه‌رمایشته پڕ نوره‌كانی حه‌زره‌ته‌وه مسۆگه‌ر ده‌بێت.\nقورئانی پیرۆز له چه‌ندین ده‌قیدا وه‌سفی ئه‌و پایه‌داره ده‌كات‌و به نێردراوی خوا‌و ڕێنیشانده‌ر‌و ڕه‌حمه‌ت‌و ته‌واوكه‌ری به‌های مرۆڤایه‌تی ناوی ده‌بات، وه‌ك خوای به‌خشنده له چه‌ند ئایه‌تێك ده‌فه‌رموێ:\n( لَقَدْ مَنَّ اللّهُ عَلَي الْمُؤمِنِينَ إِذْ بَعَثَ فِيهِمْ رَسُولاً مِّنْ أَنفُسِهِمْ يَتْلُو عَلَيْهِمْ يَ‌يَاتِهِ ؤيُزَكِّيهِمْ ؤيُعَلِّمُهُمُ الْكِتَابَ ؤالْحِكْمَةَ ؤإِن كَانُواْ مِن قَبْلُ لَفِي ضَلالٍ مُّبِينٍ)يَ‌ل عمران 164.\nیاخود ده‌فه‌رموێ (لَقَدْ جَا‌وكُمْ رَسُولٌ مِّنْ أَنفُسِكُمْ عَزِيزٌ عَلَيْهِ مَا عَنِتُّمْ حَرِيصٌ عَلَيْكُم بِالْمُؤْمِنِينَ رَؤُوفٌ رَّحِيمٌ)التوبة 128.\nیاخود ده‌فه‌رموێ (كَمَا أَرْسَلْنَا فِيكُمْ رَسُولاً مِّنكُمْ يَتْلُو عَلَيْكُمْ يَ‌يَاتِنَا ؤيُزَكِّيكُمْ ؤيُعَلِّمُكُمُ الْكِتَابَ ؤالْحِكْمَةَ ؤيُعَلِّمُكُم مَّا لَمْ تَكُونُواْ تَعْلَمُونَ)البقرة 151.\nيانيش ده‌فه‌رموێ (مَّا كَانَ مُحَمَّدٌ أَبَا أَحَدٍ مِّن رِّجَالِكُمْ ؤلَكِن رَّسُولَ اللَّهِ ؤخَاتَمَ النَّبِيِّينَ ؤكَانَ اللَّهُ بِكُلِّ شَيْ‌وٍ عَلِيمًا)الَاحزاب 40.\nيان (هُؤ الَّذِي بَعَثَ فِي الْأُمِّيِّينَ رَسُولًا مِّنْهُمْ يَتْلُو عَلَيْهِمْ يَ‌يَاتِهِ ؤيُزَكِّيهِمْ ؤيُعَلِّمُهُمُ الْكِتَابَ ؤالْحِكْمَةَ ؤإِن كَانُوا مِن قَبْلُ لَفِي ضَلَالٍ مُّبِينٍ)الجمعة 2.\nيان (يَا أَهْلَ الْكِتَابِ قَدْ جَا‌وكُمْ رَسُولُنَا يُبَيِّنُ لَكُمْ كَثِيرًا مِّمَّا كُنتُمْ تُخْفُونَ مِنَ الْكِتَابِ ؤيَعْفُو عَن كَثِيرٍ قَدْ جَا‌وكُم مِّنَ اللّهِ نُورٌ ؤكِتَابٌ مُّبِينٌ)المائدة 15.\nهه‌موو ئه‌و ده‌ققانه له لایه‌كه‌وه ئاماژه‌ن بۆ گه‌وره‌یی‌و به‌ڕێزی ئه‌و پێغه‌مبه‌ره(درودى خواى لةسةر بىَ) كه بوو به سه‌رقافله‌ی ئۆممه‌ت، له لایه‌كی تریشه‌وه ئاماژه‌ن به‌وه‌ی ئه‌و زاته چاكسازێكی نمونه‌یی‌و نێردراوێكی گشتگیر‌و سه‌ردارێكی پڕ میهره بۆ ئۆممه‌تی ئیسلام، كه به‌رده‌وام حه‌كیمانه به فه‌رمایشته پڕ نور‌و حیكمه‌ت به‌خشه‌كانی، ژیانی تاك له‌گه‌ڵ كۆمه‌ڵگه‌و ڕێسای نێوان به‌نده له‌گه‌ڵ خواو مرۆڤ له‌گه‌ڵ مرۆڤ، مرۆڤ له‌گه‌ڵ كۆمه‌ڵگه به‌جوانترین ئاست دیار كردووه‌و نه‌خشاندویه‌تی. سه‌ره‌ڕای چه‌ندین یاسای دیكه‌ی ئیسلامی‌و سوننه‌تی حه‌یاتی كه مرۆڤ پێویستیه‌تی پراكیزه‌یان بكات له ژیانی ڕۆژانه‌و شێوازی مامه‌ڵه كردن له‌گه‌ڵ ده‌وروبه‌رو دراوسێ‌و دۆست‌و كۆمه‌ڵگه‌دا.\nخزمه‌تی به مرۆڤایه‌تی\nپێشه‌نگ بوونی ئه‌و سه‌روه‌ره له‌وه‌دا ده‌ره‌كه‌وێ كه توانی به هێزی گه‌وره‌یی په‌یامی خوا‌و مه‌نتق‌و لۆژیك هێمنانه په‌یامه‌كه‌ی بگه‌یه‌نێت‌و هاوڕێبازانی خۆی له‌سه‌ر جوانترین هێڵی بڕواداری‌و په‌روه‌رده‌و ته‌زكیه‌ی ده‌روون‌و ڕه‌وشت به‌رزی‌و گیانی خۆشه‌ویستی‌و برایه‌تی‌و گوێڕایه‌ڵی‌و لێبورده‌یی‌و پاكی‌و ڕاستی‌و قبوڵ كردنی یه‌كتری ڕابێنێت‌و په‌روه‌رده بكات. تا وای لێهات هه‌موو ئه‌و چه‌مكانه شۆڕی نێو سه‌ده‌كانی دوای خۆی بوونه‌وه‌و وه‌كو شوعله‌ی تیشكی هه‌تاوو جیهانی گرته‌وه.\nڕوونیشه كه مرۆڤایه‌تی كه‌ڵكی لێ وه‌رگرت‌و بوونه یاسای سروشتی له ژیان‌و شێوه‌ی هه‌ڵسوكه‌وت‌و رێڕه‌وی ژیان، كاتێك مرۆڤ له فه‌رمایشته‌كانی وورد ده‌بێته‌وه، ئه‌و ڕاستیه‌ی بۆ ده‌ره‌كه‌وێ كه هه‌ر ده‌قێك له فه‌رموده‌كانی ده‌كرێ بكرێته یاسایه‌ك‌و له واقعی كۆمه‌ڵگه‌و ژیانی تاك، هه‌یمه‌نه‌ی خۆی به‌سه‌ر پێشهات‌و گۆڕانكاریه‌كانه‌وه ده‌ره‌كه‌وێ، چونكه سروشتی ژیان له ئه‌سڵدا یه‌كه‌و پێوه‌ری جیایی‌و به‌ڕێزی له زیاتر پابه‌ندی مرۆڤ به‌و شه‌ریعه‌ته‌وه دیار ده‌كرێ.\nفه‌رمان‌و فه‌رمووده‌ی پێغه‌مبه‌ر(درودی خوای له‌سه‌ر بێت)\nله‌به‌ر ئه‌وه پێغه‌مبه‌رمان(درودی خوای له‌سه‌ر بێت) چه‌ندین فه‌رمایشتی فه‌رمووه، كه به واقعی كردنیان كۆمه‌ڵگه به‌خته‌وه‌رو مرۆڤیش په‌لكێشی ئاسوده‌یی ده‌كات‌و نیشتیمانیش به‌ره‌و ئاستێكی باشی ئاشتی‌و ئاسایش ده‌بات، له‌گه‌ڵ ئه‌وه‌شدا ئه‌مرۆی واقع له دوینێ باشترو به‌یانیشی له ئه‌مرۆ چاكتر ده‌كات.\nله‌وانه له ڕووی یه‌كسانی‌و سه‌یركردنی مرۆڤه‌كانه‌وه ده‌فه‌رموێ(النّاس سواسيه كأسنان المشط) یان له ڕووی په‌یوه‌ندی مرۆڤ له‌گه‌ڵ مرۆڤ له‌سه‌ر به‌رزتریت ئاستی په‌یوه‌ندی‌و زه‌مانه‌تی مامه‌ڵه‌ی به‌رده‌وام به ریتمێكی دۆستانه ده‌فه‌رموێ( المسلم من سلم المسلمون من لسانه ويده)رواه البخاری. (المؤمنون كرجلٍ واحد، إن اشتكی عنه اشتكی كله، وإن اشتكی رأسه اشتكی كله) رواه مسلم. (لا یءمن أحدكم حتی يحب لاخيه ما يحب لنفسه) رواه البخاری.\nهه‌روه‌ها له ڕووی پێكه‌وه ژیان‌و بوونی گیانی هاوكاربوون‌و په‌رده‌پۆشی عه‌یبی خه‌ڵك‌و سووك كردنی خه‌می یه‌كترو ئه‌نجام نه‌دانی زولم‌و نه‌هێشتنی ئیره‌یی‌و ڕق‌و كینه‌و فڕو فێل‌و لێك ترازان، ده‌فه‌رموێ(المسلم أخو المسلم لا يظلمه ولا يسلمه، ومن كان فی حاجه أخيه كان الله فی حاجته، ومن فرّج عن مسلم كربه فرّج الله كربه من كربات يوم القیامه، ومن ستر مسلماً ستره الله يوم القيامه) رواه ابو داود والترمذی.\n( لا تباغضوا ولا تحاسدوا ولا تدابروا وكونوا عباد الله إخواناً ولا يحل لمسلم أن يهجر أخاه فوق ثلاثه أيام) رواه البخاری.\nله هه‌مبه‌ر شێوازی مامه‌ڵه‌ی دراوسێ‌و دۆست‌و خزمدا وه‌ك دیار كردنی چوارچێوه‌ی به‌خته‌وه‌ر بوون‌و مانه‌وه‌ی مانای چه‌مكه‌كان ده‌فه‌رموێ(أيها الناس أفشوا السّلام وأطعموا الطعام وصلوا الارحام وصلوا بالليل تدخلوا الجنه بسلام) رواه الترمذی.\n( لا يدخل الجنه من لا يامن جاره بوائقه)رواه مسلم. ( ليس المؤمن بالژی يشبع وجاره جائع الی جانبه)رواه البیهقی.\nهه‌موو ئه‌وانه نمونه‌ی دڵۆپێكن له ده‌ریای مه‌عریفه‌ت‌و سه‌رفرازی‌و پایه‌داری ئه‌و زاته به‌رزه‌و په‌یامه پیرۆزه‌كه‌ی بۆ ئێمه‌ی شوێن كه‌وته‌ی ڕێبازی ئیسلام.\nخۆ ئه‌گه‌ر به ئیمان‌و دیقه‌ته‌وه له ژیانی سه‌روه‌رمان بڕوانین، باش ده‌گه‌ینه ئه‌و راستیه، كه هه‌ر له كاتی له دایك بوونی‌و بگره ژیان‌و به‌سه‌رهات‌و سه‌ختی‌و سیفات‌و ئه‌خلاق‌و شێوه‌ی هه‌ڵسوكه‌وت‌و حوكمڕانی‌و تا وه‌رغه‌ركردنی، هه‌مووی په‌نده، یاسایه، حیكمه‌ته، ئیقتیدایه، هه‌دیه‌یه، وانه‌یه، بۆ به‌رده‌وام بوونی ژیان له‌و كاته‌وه تا ئێستا. هه‌ر خۆیشی كه دواهه‌مین پێغه‌مبه‌ره به‌ڵگه‌یه له‌سه‌ر ته‌واوێتی‌و گشتگیریه‌تی په‌یام‌و وه‌زیفه‌و بێ كه‌م‌و كوڕی مانه‌وه‌ی سیسته‌می ژیانی به‌شه‌ریه‌ت، له‌به‌ر ئه‌وه‌ش قوڕئان وه‌ك ئاخرترین ده‌ستووری ئیلاهی بۆ ته‌كمیله‌ی تێكڕای ده‌ستوره‌كانی تری پێش ئیسلام به‌و زاته پایه به‌رزه به‌خشرا.\nئه‌ركی ئێمه له یادی مه‌ولود دا\nكه‌واته له‌م واقعدا ئه‌ركی ئێمه‌ی كوردی موسڵمان ئه‌وه‌یه، كه ته‌نها به دروشم ئه‌م یاده نه‌كه‌ینه‌وه، به‌ڵكو ئه‌ركه به كرده‌وه پابه‌ندی ته‌واوی ئه‌و یاسا‌و ڕێسایانه‌ی په‌یامی پیرۆزی پێغه‌مبه‌ر(درودی خوای له‌سه‌ر بێت)بین، به شێوه‌یه‌ك خزمه‌تی ئیسلام‌و نیشتمان‌و نه‌ته‌وه‌كه‌مانی پێ بكه‌ین‌و هه‌میشه چاكه خوازو پاڵپشت‌و ڕه‌خسێنه‌ری ئه‌زمونێكی له‌بارترو فراوانتری خۆمان بین. چه‌نده‌ش ڕه‌وشته به‌رزه‌كانی حه‌زره‌تی موحه‌ممه‌د(درودی خوای له‌سه‌ر بێت) بكه‌ینه سه‌رمه‌شقی كاری رۆژانه‌مان، ئه‌وه‌نده زیاتر وه‌ك هه‌میشه ده‌بێته مایه‌ی چه‌كێكی به‌هێز‌و كاریگه‌ر بۆ توانا‌و ووزه‌ی پاراستنی ئه‌زمونی نه‌ته‌وه‌كه‌مان‌و پێناسه‌ی پاكی‌و چه‌كی كورد له پابه‌ندی به ئایینی ئیسلام به‌رامبه‌ر ڕای گشتی موسڵمانانی جیهان به‌هێزترو پایه‌دار تر ده‌كات.\nكورد‌و مه‌ولودی پێغه‌مبه‌ر(درودی خوای له‌سه‌ر بێت)\nهه‌رچه‌نده گه‌لی كورد شه‌ره‌فی داهێنان‌و به‌گه‌وره گرتن‌و به‌قه‌در ڕاگرتنی رۆژی مه‌ولودی پێغه‌مبه‌ری مه‌زنی هه‌یه، كه به‌ڵگه‌ی وه‌فادار بوونی میلله‌تی كورده بۆ پێشه‌وای مرۆڤایه‌تی حه‌زره‌تی موحه‌ممه‌د(درودی خوای له‌سه‌ر بێت) به‌وه‌ی كورد ده‌یه‌وێ له‌لایه‌ك دووباره په‌روه‌رده‌ی نه‌وه‌ی نوێی كوردستان له‌سه‌ر بڕوا به خوا‌و به پێغه‌مبه‌رو په‌یامی ئاسمانی دووپات كاته‌وه، له‌لایه‌كی تریشه‌وه دانانه‌وه‌ی بناغه‌ی كۆمه‌ڵگه‌و ژیارو دیاركردنی ماف‌و ئه‌ركی نیشتیمانی‌و ئیسلامی له‌سه‌ر بنه‌مایه‌كی زانستی‌و سه‌ربه‌ستی‌و لۆژیكی‌و ئه‌خلاقی بینا بكاته‌وه، كه ئه‌مه هه‌میشه هێڵی به زیندوو هێشتنه‌وه‌ی نێوان كورد‌و ئیسلام پته‌وتر ده‌كات‌و تاكی كوردیش به شێوازێكی مكوم‌و پته‌و له‌به‌رده‌م گه‌لانی هاو دین‌و هاو ژین پێناسه ده‌كاته‌وه.\nبۆ ئه‌مرۆی واقعی ئێمه‌و ئه‌زمونی كوردستان بیره‌وه‌ری ئه‌و یاده شكۆداره مه‌زن‌و مێژووییه، مانایه‌كی گه‌وره ده‌به‌خشێت، به‌وه‌ی به جیهانی ده‌سه‌لمێنێ كه ئه‌گه‌ر كورد ده‌سته‌ڵاتی هه‌بێت‌و سه‌ربه‌خۆی خۆی مسۆگه‌ر بێت‌و ژێر ده‌سته‌ی سته‌مكاران نه‌بێ، ئه‌وا له‌هه‌موو نه‌ته‌وه‌یه‌ك زیاتر به ڕێكی‌و به پاكی پابه‌ندی ئیسلامه‌و زیاتریش خۆشه‌ویستی‌و دڵسۆزی بۆ ئه‌و پێغه‌مبه‌ره پایه به‌رزه دووپات ده‌كاته‌وه‌و به ئاكارو ڕه‌فتاری جوانه‌وه ساڵانه به فه‌خرو شانازییه‌وه ئه‌م یاده پیرۆزتر ڕاده‌گرێ، له‌هه‌مان كاتیش پێداگیری له‌سه‌ر ئه‌وه ده‌كات، كه حه‌زره‌تی پێغه‌مبه‌ر(درودی خوای له‌سه‌ر بێت) تاكه مرۆڤ‌و نێردراوی خوایه كه ژیان‌و ڕێبازو پله‌و پایه‌ی هه‌ر له‌مناڵی هه‌تا لاوێتی‌و هه‌تا ڕابه‌ری گه‌وره‌ترین وه‌رچه‌رخانی مێژوویی به چاكی‌و پاكی پارێزراو بێت‌و له‌به‌ر چاوی هه‌موو لایه‌ك بێت.\n1_ الرحيق المختوم: الشيخ صفي الرحمن المباركفوري.\n2_ الرسول(صلي الله عليه وسلم): سعيد حوي، الطبعة السابعة. 2005م.\n3_ السيرة النبوية: أبو الحسن علي الحسني الندوي، الطبعة الثانية عشرة، 1999م.\n4_ فقه السيرة: الدكتور محمد سعيد رمضان البوطي، الطبعة السابعة، بغداد.


هەرچەندە كەموكوڕی زۆرە، بەڵام كوردستان هەر لەدێر زەمانەوە تاكو ئێستاش نیشتمانێكی شیرین بوە، لەلای خۆمان و لەلای بێگانەكانیش.\nئەگەرچی حكومەت و كاربەدەستان و بەرپرسەكان، كە ئیشێكمان پێیان بێت نایەن بەدەنگمانەوە، بەڵكو هەر بۆشمان نییە بیانبینین و تەنها لە رێی راگەیاندنەكانەوە قسەی زل و خۆشمان بۆ دەكەن، بەڵام لەگەڵ ئەوەشدا هەرچۆنێك بێت دەستێكیان بەم كوردستانە شیرینەدا هێناوە و جۆرەها باخچە و پارك و سەیرانگا و باڵەخانەی جۆراوجۆریان بەڕووی هاووڵاتیاندا كردوەتەوە و رواڵەتی كوردستانیان بە جوانی راگرتوە.\nهەر ئەوەشە وای كردوە هاووڵاتیانی عیراقی لە باشور و ناوەڕاستەوە روبكەنە هەرێمی كوردستان، تەنانەت هاووڵاتیانی وڵاتانی دراوسێش سەردانی كوردستان دەكەن و بەشوێنێكی خۆش وەسفی دەكەن.\nئەوەشمان بیرنەچێت كە هێزە ئەمنیەكان لە پۆلیس و ئاسایش و پێشمەرگە رۆڵێكی زۆر ئەرێنی دەگێڕن و خۆنەویستانە و بەبێ جیاوازی سەر و گیان و ماڵی هاونیشتمانیان دەپارێزن، خۆزگە حكومەت و كاربەدەستان و بەرپرسەكانیش یەك تۆزێك هێندەی ئەو هێزانە بەهانامانەوە دەهاتن!\nنمونە زۆرن بۆ ئەو كەسانەی ستایشی هەرێمی كوردستان ئەكەن، لەوانە جارێك تەكنیككارێك لە بەریتانیاوە بەسەردانێك هاتە عیراق و سەردانی بەغدا و بەسڕەی كردبو، دواتر سەردانی هەرێمی كوردستانیشی كردبو، پێش ئەوەی بڕواتەوە بۆ بەریتانیا وتی: بەسڕە و بەغدا وەكو دۆزەخ وابون، بەڵام هەولێر و سلێمانی زۆر خۆشبون! بەهەشتن بەراورد بەو شارانەی ناوەند و باشوری عیراق.\nهەروەها هاووڵاتیانی باشور و ناوەڕاستی عیراقیش لە نێوانیاندا نوسەر و رۆشنبیرەكانیان، هەرێمی كوردستان وەكو نمونەیەكی جوان باس دەكەن و داوا لە حكومەتی عیراق دەكەن شارەكانیان وەكو شارەكانی هەرێم لێ بكەن.\nلەو بارەیەوە (مالك عبدون ئاشور) نوسەر و چالاكوان و خۆپیشاندەر لە گۆڕەپانی تەحریری بەغدا پێیوتم: ئێمە حەزدەكەین بەغداش وەكو هەرێمی كوردستانی لێبێت لە روی پێشكەشكردنی خزمەتگوزاری و ئاستی رۆشنبیری و فیكری و بەرەو كۆمەڵگەیەكی شارستانی هەنگاو بنێین.\nهەروەها دوای ئەوەی خۆشحاڵی خۆی بۆ پێشكەوتنی هەرێمی كوردستان و خۆشەویستی خۆی بۆ خەڵكی هەرێم دەربڕی، وتیشی "ئێمە زۆرجار لەناو خۆماندا دەڵێین، ئەگەر حكومەتی بەغدا راست دەكات با چاو لە هەرێمی كوردستان بكات و عیراقیش وەكو ئەوێ لێ بكەن".\nهەرچەندە رەنگە لە بابەتەكەش دوربكەوینەوە، بەڵام داوای لێكردم ئەم پەیامەی بگەیەنم و وتی "ئێمەی خۆپیشاندەر روبەڕوی جۆرێك لە مردن و ئەشكەنجە دەبینەوە ئەگەر بێتو بە چاوی خۆت بیبینیت توشی حاڵەتی هیستریا و شێت بون دەبیت، ئەو گازی فرمێسكڕێژەی تێمان دەگرن، ئەگەر بەرمان بكەوێت یان دەمانكوژێت یان توشی حاڵەتی مەترسیدارمان دەكاتەوە، بێجگە لەوەی بەقەناس دەمانكوژن و رۆژ نییە چەند كەسێكمان لێ نەڕفێنن، دواتر هەندێكمان كە دەستگیردەكرێن، وەكو ئەو وتی: لەلایان ئێرانیەكانەوە جۆرەها ئەشكەنجەی لە رادەبەدەر دەدرێن لەوانە هەڵكێشانی نینۆكیان بە پلاییس!".\nلەلای خۆیەوە مونتەزەر ناسڕ سەرۆكی رۆژنامەی (العالم الجدید) پێی وتم: بەراورد لەگەڵ ناوەڕاست و باشوری عیراق، هەرێمی كوردستان لە روی بونیادنان و نوێبونەوە پێشكەوتنی بەخۆیەوەبینیوە ئەویش بەهۆی یەكگرتویی سیستمی ئیداری نێوان هەولێر و سلێمانی و گرنگیدان بە وەبەرهێنان و بونیادنانەوە و ژێرخانی ئابوری، ناتوانین بڵێین نمونەییە، بەڵام زۆر لە ناوەڕاست و باشوری عیراق باشترە. ئاماژەی بۆ ئەوەشكرد: هێزە ئەمنیەكانی هەرێمی كوردستان بە بەتوانایی و شارەزایی و بە زۆر بەهێز ناسراون و دەزگای هەواڵگری زۆر پتەو و چالاكە ئەمەش ئاسایشی بۆ وەبەرهێنەر و گەشتیار دەستەبەركردوە.\nسەرەڕای ئەو ستایشانە، بەڵام حكومەتی هەرێمی كوردستان و كاربەدەستان و بەرپرسانی هەرێم زۆر كەمتەرخەمن بەرانبەر بەهاونیشتمانیان، بەجۆرێك دوای نزیكەی 30 ساڵ حكومڕانی "تەنها بۆ ماڵ و كۆشك و تەلارەكانی خۆیان نەبێت" نەیانتوانیوە خزمەتگوزاری سەرەكی بە باشی پێشكەش بە هاووڵاتیان بكەن بۆ نمونە كارەبای بەردەوامی نیشتمانی و نەوت بۆ خۆ گەرمكردنەوەی زستانە. بەڵام ئێمە سەرەڕای هەمو شتێك كوردستان بە نیشتمانی خۆمان دەزانین و لەگەڵ شاعیری مەزنمان فایەق بێكەس دەڵێین: خوایە وەتەن ئاواكەی چەند دڵگیر و شیرینە.\nنهێنیه‌ك له باره‌ی ته‌قینه‌وه‌كانی ئێران ئاشكرا ده‌كرێت\nعیراق.. 95 كه‌سی تر به كۆرۆنا گیانیان له‌ده‌ستدا\nله یه‌ك رۆژدا شه‌ش ملیار دۆلار چوه سه‌ر سه‌روه‌ت و سامانه‌كه‌ی


له دنیادا ژمارەی تووشبووانی ڤایرۆسى کۆرۆنا 28 ملیۆن کەسی تێپەڕاند – رۆژنامه‌ی خه‌بات\nله دنیادا ژمارەی تووشبووانی ڤایرۆسى کۆرۆنا 28 ملیۆن کەسی تێپەڕاند\nئه‌مڕۆ هه‌ینى 11ی ئه‌یلوول، به‌گوێره‌ی ئاماری ڕێكخراوی ته‌ندروستی جیهانی، تێكڕای تووشبووانی ڤایرۆسی كۆرۆنا تا سه‌عات 9:30ی به‌ره‌به‌یان له سه‌رانسه‌ری دنیادا، گه‌یشتووه‌ته 28 ملیۆن و 329 هه‌زار و 707 كه‌س، هه‌روه‌ها 913 هه‌زار و 931 كه‌سیش گیانیان له ده‌ست داوه، له‌و ژماره‌یه‌ش 20 ملیۆن و 345 هه‌زار و 796 تووشبوو چاك بوونه‌ته‌وه، هه‌روه‌ها حه‌وت ملیۆن و 69 هه‌زار و 980 هاووڵاتیش له ژێر چاودێریی وردی پزیشیكدان.\nبه‌پێی ئاماره فه‌رمییه‌كان، ئه‌مڕۆ له دنیادا 12 هه‌زار 30 هاووڵاتیی دوای ده‌رچوونی ئه‌نجامی پشكنینه‌كانیان، ده‌ركه‌تووه هه‌ڵگری ڤایرۆسی كۆرۆنان، له 24 سه‌عاتی ڕابردوویشدا 639 كه‌س گیانیان له ده‌ست داوه.\nبه‌پێی خشته‌ی ئه‌مڕۆ ئه‌و وڵاتانه‌ی زۆرترین تووشبووی ڤایرۆسی كۆرۆنایان هه‌یه، به ڕێزبه‌ندى بریتین: له /ئه‌مه‌ریكا، هیندستان، به‌رازیل، ڕووسیا، پیرۆ، كۆڵۆمبیا، مه‌كسیك، باشووری ئه‌فریقا، ئیسپانیا، ئه‌رجه‌نتین، چیلی، ئێران، به‌ریتانیا، فڕه‌نسا، به‌نگلادیش، سعوودیه، پاكستان، توركیا، ئیتاڵیا، عێراق، ئه‌ڵمانیا، فلیپین، ئه‌نده‌نووسیا، ئیسرائیل، ئۆكرانیا، كه‌نه‌دا، بۆلیڤیا، قه‌ته‌ر، ئیكوادۆر، كازاخستان، دۆمه‌نیكا، میسر، په‌نه‌ما، ڕۆمانیا، كوێت، به‌لجیكا، عه‌مان، سوید، چین، گواتیمالا،..هتد./\nله هه‌رێمی كوردستاندا دواین ئاماری تووشبووانی ڤایرۆسی كۆرۆنا له‌لایه‌ن وه‌زاره‌تی ته‌ندروستی حكوومه‌تی هه‌رێمی كوردستان به‌و شێوه‌یه بڵاو كراوه‌ته‌وه، 34 هه‌زار و 821 تووشبوو له سه‌ره‌تاوه تا ئه‌مڕۆ، 22 هه‌زار و 17 كه‌س چاره‌سه‌ر كراون و گه‌ڕێنراونه‌ته‌وه ماڵه‌وه، یه‌ك هه‌زار و 287 كه‌س به ڤایرۆسی كۆرۆنا له شاره‌كانی هه‌رێمی كوردستان مردوون.\nتا ئه‌مڕۆ كۆی ئاماری تووشبوون به ڤایرۆسی كۆرۆنا له عێراقیش گه‌یشتووه‌ته 278.418 حاڵه‌ت و چاكبوونه‌وه‌یش له ڤایرۆسه‌كه گه‌یشتووه‌ته 213.817 حاڵه‌ته و مردنیش گه‌یشتووه‌ته حه‌وت هه‌زار و 814 حاڵه‌ت، ئێسته 540 هاووڵاتییش له ژێر چاودێرى ووردى پزیشكیدان و دۆخیان خراپه.\nبابه‌تی پێشوو پەیامی سەرۆك بارزانی لە یادی پەنجا و نۆ ساڵەی شۆڕشی ئەیلوول\nبابه‌تی دواتر روونكردنه‌وه‌یه‌ك له پارێزگاری دهۆكه‌وه له‌باره‌ی قسه‌كانی دایكه عالییه بۆ مسته‌فا كازمی


Market Kurdish App - Home4T\nالرئيسية / ئایفۆن / Market Kurdish App\nMarket Kurdish App\nHalo Salman 8/28/2019 10:17:00 am ئایفۆن\nكۆگای ئه‌پڵیكه‌یشنی ئایكورد به‌هێزترین و باشترین كۆگای كوردیه كه دیزاینێكی سه‌رده‌میانه‌ی هه‌یه و پێكهاتووه له چه‌ندین تایبه‌تمه‌ندی ناوازه.\nبه‌شی ئه‌پ پێكهاتوه له كۆكراوه‌ی ئه‌پڵیكه‌یشنه خۆڕایه‌كان، ده‌ستكاریكراوه‌كان، پێداوه‌یستی وه چه‌ندئه‌پڵیكه‌یشنێكی هه‌ڵبژێردراوی ناو كۆگای فه‌رمی ئه‌پڵ.\nله به‌شی یاریدا چه‌ند یاریه‌كی به چێژی ناوكۆگای ئه‌پڵ به‌رده‌ستكراوه وه چه‌ندین یاری خۆڕای و هاككراوی تریش.\nبه‌شی ئامرازه‌كانی جێڵبرێك گشت ئامرازه‌كانی جێڵبرێكی نوێترین وه‌شان و وه‌شانه‌كانی پێشوی خستۆته به‌رده‌ستت.\nئه‌م به‌شه‌یان تایبه‌ته به گه‌شه‌پێده‌رانی كورد و ئه‌پڵیكه‌یشنه كوردیه‌كان.\nكۆگای ئه‌یكورد زۆر خێرا و جێگیره وه به‌دڵی به‌كارهێنه‌رانی كار ده‌كه‌ت گه‌ر به‌دوای تایبه‌تمه‌ندیه‌كدا یان ئه‌پڵیكه‌شنێكدا ده‌گه‌ڕێیت و نایدۆزیته‌وه ده‌توانیت په‌یوه‌ندیمان پێوه‌بكه‌یت بۆ ئه‌وه‌ی یارمه‌تیت به‌ین یاخود داواكاریه‌كه‌ت جێبه‌جێبكه‌ین 😉


چۆن بەسەر بێزاریدا زاڵ دەبیت؟\nچۆن بەسەر بێزاریدا زاڵ دەبیت؟   18/9/2017\nئامادەكردنی:دیاری حەمە سەعید\nزۆر جار مرۆڤ تووشی میزاجی ناخۆش و بێزاری دەبێت، بەڵام ئایا چارەسەر چییە و چۆن دەتوانین بەسەر ئەو حاڵەتاندا زاڵ بین و بگەڕێینەوە دۆخی ئاسایی یان هەست بە دڵخۆشی بكەین؟\nهەندێك هەڵسوكەوت و كاروباری رۆژانەمان رۆڵی كاریگەر دەگێڕن لەسەر هەست و میزاجت، بۆیە زۆر گرنگە هەڵسوكەوت و مامەڵەی رۆژانە و كاروبارەكانمان بە باشی رێكبخەین بۆ ئەوەی ببینە خاوەنی لەشێكی ساغ، هەم لە رووی سۆزدارییەوە هەمیش لە رووی جەستەییەوە. بۆیە سایتی كەیری ئەمریكی ئەم ریزبەندییەی كردوە بۆ ئەوەی ببینە خاوەنی دەروون و جەستەیەكی تەندروست.\n1- زاڵبوون بەسەر خەمۆكیدا\nئەگەر تووشی خەمۆكی بوویت و هەمیشە بێزاریت، زۆر باشترە بۆت كە هەوڵ بدەیت بە دوای ئەو شتانەدا بگەڕێیت كە دڵخۆشت دەكەن یان وات لێدەكەن بەسەریدا زاڵ بیت، زۆرجار ئەو كارە قورسە بەڵام ئەگەر بەرنامەیەكی گونجاو دابنێیت بۆ تاقیكردنەوەی شتەكان، ئاسان بە دەستەوە دێت، مەرج نییە مەرجی زاڵ بوون قورس و ئاڵۆز و گەورە بێت، بەڵكو رەنگە شتی بچوك بێت، بۆ نموونە، رەنگی ژوورەكەت، یان زەنگی مۆبایلەكەت، یان فیلمێكی خۆش هەموو شتێك بگۆڕن.\nهەر كاتێك جێگرەوەی دڵخۆشیت دۆزیەوە زۆر بە ئاسانی بەسەر خەمۆكییەكەدا زاڵ دەبیت، گرنگ ئەوەیە ئیرادەت هەبێت بۆ ئەوەی خەمۆكی و بێزارییەكەت لەناو بەریت و بەسەریدا زاڵ بیت.\n2- كەمكردنەوەی ماندبوون‌و راڕایی\nبەپێی راپۆرتی زانكۆی رۆتشستەری بەریتانی، نووسینەوەی بیرەوەری و دیاریكردنی ئەركی رۆژانە هاوكارێكی باشن بۆ ئەوەی مرۆڤەكان بەسەر دوو دڵی و راڕاییدا زاڵ بین. ئەمەش سوودەكەی هەر كەمكردنەوەی ئەگەری لەبیركردن نییە، بەڵكو مێشكی مرۆڤ كۆدەكاتەوە و وای لێدەكات سەركەوتوو بێت لەسەر تەركیزكردن لەسەر ئەو شتە یان ئەو بوارەی خۆی دەیەوێت، ئەمەش خۆی لە خۆیدا دەبێتە مایەی كەمكردنەوەی پەرش و بڵاوی و دوو دڵی و راڕایی.\n3- مامەڵەكردن لەگەڵ نەخۆشییەكەدا\nخاڵی گرنگ ئەوەیە مرۆڤ دان بەوەدا بنێت كە تووشی حاڵەتێكی دەروونی ناخۆش هاتووە، جا ئەو حاڵەتە پێش ئەوەی ببێت بە نەخۆشی پێویستی بە چارەسەرە، ئەگەر چوویتە لای پزیشكی پسپۆڕ و وای دیاریكرد كە تۆ بەرەو تووشبوون بە بیركردنەوەی دوو جەمسەری دەڕۆیت ئەوا پێویستە زوو بە خۆت بكەویت، دووبارەكردنەوەی گۆرانی و خوێندنەوەی ئەو شتانەی دڵخۆشت دەكەن زۆر گرنگە، لە هەمووشی گرنگتر ئەوەیە مێشكت بكەیتەوە و بزانیت حەزت لە چی ترە بۆ ئەوەی بە تەواوی رێگری بكەیت لە دووبارەبوونەوەی میزاجی خراپ و ناخۆش.\n4- خەمۆكی یان نەخۆشی دەروونی\nئەگەر تووشی خەمۆكی یان نەخۆشی دەروونی یان تەنانەت تووشی بێزار نەبوویت، هەر پێویستە مرۆڤ بە دوای ئەو شتانەدا بگەڕێت كە دڵخۆشی دەكەن، بە تایبەتی ئەو دڵخۆشی و خۆشیانەی ماوەیەكی زیاتر درێژە دەكێشن یان بەوەش رازی بە كە رەنگە دوای ماوەیەكی تر دڵخۆشت بكەن.\nئەو كاتانەی مرۆڤ دڵخۆش و كەیف خۆشە، هۆشیاری و كراوەییت روو لە زیادبوون دەكات و باشتر ئەو شتانە وەردەگریت كە دەیانخوێنیتەوە یان رۆژانە ئەزموونیان دەكەیت. باشترین شت ئەوەیە مرۆڤ دڵخۆش و كراوە بێت ئەوەی بە باشی مامەڵە لەگەڵ ئەو شتانەدا بكات كە رۆژانە فێری دەبێت یان پێی ئاشنا دەبێت بۆ ئەوەی دواتر بڕیارە گونجاو و دروستەكە لە ئایندە بدەیت.


هه‌ڵدانه‌وه‌ى گۆڕه به کۆمه‌ڵه‌که‌ى سه‌ماوه گرژى لێدەکەوێتەوە\nپاش دروستبوونى گرژى له نێوان ته‌یمور عه‌بدوڵاى ڕزگاربووى ئه‌نفال و تیمى هه‌ڵدانه‌وه‌ى گۆڕه به‌کۆمه‌ڵه‌ى پارێزگاى سه‌ماوه، تیمه‌که پرۆسه‌ى هه‌ڵدانه‌وه‌ى گۆڕه به کۆمه‌ڵه‌که‌یان ڕاگرت.\nدواى گه‌ڕانه‌وه‌ى له وڵاتى ئه‌مه‌ریکا، ئه‌مڕۆ ته‌یمور عه‌بدوڵا ڕۆیشتووه‌ته پارێزگاى سه‌ماوه و له‌به‌رده‌م که‌ناڵه‌کاندا ڕه‌خنه‌ى له کات و شێوازى هه‌ڵدانه‌وه‌ى گۆڕه به کۆمه‌ڵه‌که گرتووه، له‌وکاته‌دا له‌گه‌ڵ تیمى هه‌ڵدانه‌وه‌ى گۆڕه‌که‌دا کێشه دروستبووه.\nله گفتووگۆیه‌کدا له‌گه‌ڵ ده‌نگى ئه‌مه‌ریکا، ته‌یمور عه‌بدوڵا باسیله‌وه‌کرد له‌کاتێکدا له نزیک گۆڕه به کۆمه‌ڵه‌که‌ى پارێزگاى سه‌ماوه کۆنگره‌ى رۆژنامه‌وانى ئه‌نجامداوه، له‌وکاته‌دا ئه‌ندامانى تیمى هه‌ڵدانه‌وه‌ى گۆڕه به کۆمه‌ڵه‌که په‌رچه کرداریان نواندووه.\nوه‌ک ئه‌و، ده‌ڵێت"ئه‌ندامێکى تیمه‌که، کردویه‌تیه پرچى یه‌کێک له قوربانیانى نێو گۆڕه‌که‌داو به توڕه‌بوونه‌وه فرێیداوه‌ته نێو عه‌لاگه، منیش چوومه پێشه‌وه، وتم: من نه‌هاتووم بۆ کێشه دروستکردن، به‌ڵام ئێوه گۆڕه‌کانتان تێکداوه، له‌وکاته‌دا به‌رپرسى تیمه‌که لێم توڕه‌بوو، بۆیه منیش توشى هه‌ڵچوون بووم."\nته‌یمور عه‌بدوڵا، له ساڵى 1988 له کاتى گوله‌بارانکردنى قوربانیانى ئه‌نفال دا له پارێزگاى سه‌ماوه هه‌ڵاتووه، تا ساڵى 1990 له ماڵ خێزانى عه‌ره‌بى ئه‌و پارێزگایه ماوه‌ته‌وه و داڵده‌دراوه، دواتر له کۆتایى ساڵانى نه‌وه‌ده‌کانى سه‌ده‌ى رابردوو، رۆیشتووه‌ته وڵاتى ئه‌مه‌ریکا و ره‌گه‌زنامه‌ى ئه‌و وڵاته‌ى هه‌یه.\nته‌یمور عه‌بدوڵا، ئاماژه‌ى به‌وه‌کرد دواى دروستبوونى گرفت له‌گه‌ڵ تیمى هه‌ڵدانه‌وه‌ى گۆڕه به کۆمه‌ڵه‌که‌دا، پرۆسه‌ى هه‌ڵدانه‌وه‌ى گۆڕه‌که راگیراوه، وتى"ده‌یانه‌وێ شکاتم لێبکه‌ن و بڕیارى گرتنم بۆ ده‌ربکه‌ن."\nبه‌پێى وته‌ى ته‌یمور عه‌بدوڵا، سه‌رجه‌م قوربانیانى نێو گۆڕه به‌کۆمه‌ڵه‌که‌ى پارێزگاى سه‌ماوه، که‌س و کارى ئه‌ون که‌ژماره‌یان 110 قوربانیه، ده‌ڵێت"خۆم له‌و گۆڕه رزگارم بوو، له ساڵى 1988 ه‌وه شوێنى گۆڕه‌که ده‌زانم."\nته‌یمور عه‌بدوڵا، ئاماژه‌ى به‌وه‌شکرد ئه‌و ناڕازى یه له هه‌ڵدانه‌وه‌ى گۆڕى به‌کۆمه‌ڵى که‌س و کاره‌که‌ى ، تا ئه‌وکاته‌ى قه‌ره‌بووى که‌س و کارى ئه‌نفالکراوه‌کان ده‌کرێته‌وه و جاش و مسته‌شاره‌کان دادگایى ده‌کرێن.\nڕاگرتنى پرۆسه‌ى هه‌ڵدانه‌وه‌ى گۆڕه به کۆمه‌ڵه‌که‌ى پارێزگاى سه‌ماوه، له‌کاتێکدایه بڕیاربوو ڕووفاته‌کانى نێو ئه‌و گۆڕه ره‌وانه‌ى به‌غدا بکرێن به‌مه‌به‌ستى پشکنین.


مرۆڤ, كائینه به‌نرخه‌كه‌ی سه‌رزه‌مین\nهه‌موو شتێك له پێناوی پاراستنی حورمه‌ت و كه‌رامه‌تی مرۆڤدا شایسته‌ی ئه‌وه‌یه به‌رز بنرخێندرێت، گشت فه‌لسه‌فه و ئاینه جیاوازه‌كان، ئه‌گه‌ر له هه‌موو شتێكدا ناكۆك بن له‌وه‌دا هاوران كه مرۆڤ به نرخترین كائینی سه‌ر رووی زه‌ویه، واته ده‌شێت زۆر شتی تر هه‌بن كه به‌نرخ و مقدس بن، به‌ڵام كه دێینه سه‌ر به‌راوردكاری، ئه‌وا مرۆڤ ده‌بێته شوێنی گرنگیدان.\nئه‌م تێزه له سه‌رده‌می مۆدێرنه‌دا كاری زۆری له‌سه‌ركراوه، مۆدێرنه مرۆڤی كرده چه‌قی مه‌سه‌له‌كان، واته مرۆڤ شوێنێكی گه‌وره‌تری به‌ركه‌وت له چاو ئه‌و شوێنانه‌ی كه شته‌كانی دی له سه‌ده‌كانی ناوه‌راستدا داگیریانكردبوو، هیچ شوێنێك وه‌ك شوێنپێی مرۆڤ پایه و مه‌قامی به‌رزتری نه‌بوو، به‌شێك له فه‌یله‌سوفان ئه‌مه به شۆرشێكی فه‌لسه‌فی و كۆمه‌ڵایه‌تی ده‌زانن به‌سه‌ر ئایندا، ئه‌م شۆرشه كه‌له رووكه‌شدا پاراستنی مرۆڤ بوو له ده‌وروبه‌ر و ئه‌و هێرشه درندانانه‌ی له‌لایه‌ن مرۆڤه‌وه ده‌كرانه سه‌ر مرۆڤه‌كانی دی، به‌ڵام له جه‌وهه‌ردا لێدان بوو له بنه‌ماكانی ده‌سه‌ڵاتی سته‌مكاری و ئاینی. واته هه‌موو ئه‌و پرسیارانه‌ی سه‌ر به فه‌له‌كی ئه‌وه‌ن، مرۆڤه چۆن حورمه‌ت و كه‌رامه‌تی ده‌پارێزرێت، راسته‌وخۆ وه‌ڵامه‌كه‌ی له دوو فێڵدی جیادا ده‌بیندرانه‌وه كه له‌راستیدا وه‌ك دوو فلته‌ری سه‌ره‌كی به‌نێو ژیانی مرۆڤدا گوزه‌ر ده‌كات ئه‌وانیش، ئاین و ده‌سه‌ڵاته، لێره‌دا ئه‌وه روونه مرۆڤ ئه‌گه‌ر عه‌بدی بیروباوه‌رێكی ئاینی بێت، ناكاته ئه‌وه‌ی عه‌بدی ئه‌و كه‌سانه بێت كه سه‌روكاری ئه‌و بیروباوه‌ر ئاینیه به‌رێوه‌ده‌به‌ن، روونتر ده‌شێت مرۆڤ كه‌سێكی باوه‌رداربێت، به‌ڵام ناشێت كه‌سێك بێت ببێته كۆیله‌ی بیروباوه ئاینیه‌كان، لێره‌وه هه‌مو ئه‌و مرۆڤه باوه‌ردارانه‌ی ئاین ده‌كه‌نه به‌هایه‌كی مه‌زن بۆ خۆیان، ناشێت مه‌زنی و شوێنپێی خۆیان له‌سه‌رزه‌مین بیربچێته‌وه، بێگومان به باره‌كه‌ی تردا ده‌سه‌ڵات به هه‌موو روكنه جیاوازه‌كانیه‌وه، هه‌ر له خێزانه‌وه تا ده‌گاته به‌رزترین ئاستی ده‌سه‌ڵاتدارێتی ، رۆڵی سه‌ره‌كی ده‌بینن له پاراستن و ده‌ستدرێژیكردنه سه‌ر مرۆڤ، بێگومان ئه‌مه‌ی دواییان ململانێیه‌كی ئه‌به‌دی و نه‌براوه‌یه له نێوان مرۆڤ و ده‌سه‌لاتدا، هه‌ر سه‌رده‌مه‌و مانا و ده‌لاله‌ت و ئه‌ركێكی تایبه‌ت به مرۆڤ ده‌به‌خشێت.\nئه‌گه‌رچی مۆدێرنه مرۆڤی وه‌ك چه‌قی مه‌سه‌له‌كان بینیه‌وه، به‌ڵام ئه‌و گۆڕانكاریه ناوه‌كیانه‌ی له سیسته‌می سه‌رمایه‌داریدا روویاندا، به‌س بوون بۆ ئه‌وه‌ی مرۆڤ له بوونێكی ئه‌قڵانیه‌وه به‌ره‌و بوونێكی موڵكداری، (به‌مانا ئابوریه‌كه‌ی) بگۆڕێت!ئه‌م دیده لای به‌شێك له بیرمه‌نده‌كانی رۆژئاوا لێدانێكی راسته‌وخۆیه له ئه‌قڵ و مرۆڤ، جۆرێكه له پاشه‌كشێ له‌و په‌یمانانه‌ی كه سه‌ده‌ی رۆشنگه‌ری له‌گه‌ڵ خۆیدا هێناویه‌تی، راستیه‌كه‌ی ته‌ماشاكردنی مرۆڤ وه‌ك كائینێكی ئابوری به‌رهه‌می سه‌رمایه‌داریه، جۆرێكه له لێدان له مه‌قام و شوێنی مرۆڤ، ئه‌و گوزارشته‌ی پێوایه مرۆڤ كائینێكی ئابوریه، له راستیدا به‌رهه‌می ئه‌و خۆكشانه‌ی سه‌رمایه‌داریه كه‌له دیدی هاوكێشه و ئاڵوگۆره ئابوریه‌كانه‌وه مرۆڤ ده‌كاته كاڵایه‌ك وه‌ك هه‌ر ئه‌و كاڵایانه‌ی تر كه‌له بازاره‌كانی جیهان مامه‌ڵه‌ی پێوه‌ده‌كرێت، ئه‌م تێزه كه به‌رامبه‌ر تێزی مرۆڤ كائینێكی ئه‌قڵانیه، راده‌وه‌ستێته‌وه، دوو تێگه‌یشتن و مامه‌ڵه و كلتورن بۆ ته‌ماشاكردنی مرۆڤ، هه‌روه‌ك دوو دنیابینی زۆر جیاوازن بۆ نرخاندنی مرۆڤ له چوارچێوه‌ی سیستم و به‌ها و گه‌ردووندا.\nته‌ماشاكردنی مرۆڤ وه‌ك كائینێكی ئابوری، له هه‌مان كاتدا ته‌ماشاكردنی دونیایه له دیدێكی مادی رووته‌وه كه مرۆڤ رووت ده‌كاته‌وه له هه‌ر خه‌یاڵێكی رۆحی و گه‌ردونیانه، مرۆڤ بونه‌وه‌رێكه له چیه‌تی خۆی راده‌مانێت، به‌ته‌نها سه‌رقاڵی ژیان و مردن نییه، به‌ڵكو به‌شوێن به‌خشینی ماناوه‌یه به بوون و ده‌لاله‌تی بونی خۆی، هه‌ڵبه‌ت ئه‌و هێزه ناوه‌كیه‌ی مرۆڤ كه توانای پێده‌به‌خشێ له ژێر جه‌بری هاوكێشه ئابوری و كۆمه‌ڵایه‌تی و سیاسیه‌كاندا بوونی خۆی وه‌ك مرۆڤ ساخبكاته‌وه، هێزێكه پر نهێنی، پر كێشه، لێوانلێو له شتی نوێ، ئه‌و شتانه‌ی مرۆڤ له سه‌رده‌مێكه‌وه ده‌گوازێته‌وه بۆ سه‌رده‌مێكی دی.


حکومەتی هەرێمی کوردستان بەرپرسە\nلە دابینکردنی ئاسایشی ژیانی پەنابەرانی ئێرانی لە هەرێمی کوردستان.\n- سەبارەت بە تیرۆری پەنابەر بەهرۆزی رەحیمی -\nرۆژی چوار شەممە ١٤\_٧\_٢٠٢١ (بەهرۆزی ڕەحیمی) پەنابەری کوردی ئێران٫ لەگوندی (ژاڵە) ی نێوان سلێمانی و عەربەت لەکاتی چوونی بۆسەر کاری پاسەوانی، لەلایەن چەکدارێکەوە لە نێو ئۆتۆمبیلێکەوە دەدرێتە بەردەستڕیژی گوللە و دوای گەیاندنی بە نەخۆشخانە، ژیان لەدەستدەدات.\nبەهرۆزی ڕەحیمی ماوەی ١٠ساڵە لە کوردستانی باشوور، زۆنی سەوز لەژێر سایەی حکومەتی هەرێمی کوردستان ژیانی مەمرەو مەژی بەسەر دەبات. سەرباری سەختی ژیان وگوزەران و نائەمنی و زۆرجار فشاری دەزگاکانی ئاسایش لە گرتن و سوکایەتیپێکردنی په‌نابە‌رانی ئێرانی، هه‌میشه ترسیان لەوە هه‌بووه ڕادەستی جمهوری ئیسلامی ئێران بکرێنەوە. ئەمە لەکاتێکدایە (بەهرۆزی ڕەحیمی) ودەیان پەنابەری دیکەی سیاسی لەرێکخراوی نەتەوە یەکگرتووەکان بۆ کاروباری پەنابەران خۆیان ناونوسکردووە و لەچاوەڕوانی گەیاندنیانن بە ووڵاتی سێهەم، بەڵام رێکخراوی ناوبراو نەك بێدەربەستە لەبەرامبەر ڕێزگرتن لە ماف وداواکارییەکانی ئەوان، بەڵکو بێدەنگ ونابەپرسەرامبەر تیرۆریزمی جمهوری ئیسلامی ئێران کە هەڕەشەیەکی بەردەوامە بۆ سەر ژیان و سەلامەتی پەنابەران، تائیستا دەستی ڕەشی ئەم دەسەڵاتە نەگریسە گەیشتۆتە گیانی سه‌دان هەڵسوڕاوی سیاسی په‌نابه‌رانی ئێرانی لە کوردستان. بێباكی ئه‌م ده‌زگایه‌ی نه‌ته‌وه یه‌كگرتووه‌كان له ئاستی ژیان و ئه‌منیه‌تی په‌نابه‌راندا به‌ڕاده‌یه‌كه كه چه‌ند مانگێك له‌مه‌وبه‌ر له‌به‌رده‌می باره‌گاكه‌یدا و به‌به‌رچاوی ئه‌وه‌وه په‌نابه‌رێك ئاگری له خۆی به‌ردا، ته‌نانه‌ت ئاماده نه‌بوون ئاگری جەستەی ئەو پەنابەرە بكوژێننه‌وه و بە داخەوە دواتر گیانی له ده‌ستدا.\nهاوكاتیش رایده‌گه‌یه‌نین كه پێویسته په‌نابه‌رانی ئێرانی سه‌ر به هه‌ر حزب و لایه‌نێكی سیاسین زیاتر خۆیان بپارێزن و هیچ جۆره خۆشخه‌یاڵیه‌كیان نه‌بێ به‌وه‌ی كه ده‌سه‌ڵاتی كوردی ئاسایشیان دابین بكات، له كاتێكدا كه ده‌زگاكانی موخابه‌راتی ووڵاتانی دونیا و ناوچه‌كه له كوردستاندا هێلانه‌ی خۆیان داناوه.


نیگەرانی خانمانی ڕۆژنامەوان لە بەرامبەر جیاوازیکردن لە مووچەکانیان بەراورد بە ڕەگەزی بەرامبەریان\nی مانگی چوار ٢٣, ٢٠٢٢\nژنان و خانمانی ڕۆژنامەوان لە ڕاپرسیەکدا لە هەڵەبجە ئاماژە بەوە دەکەن، لە دەزگاکانی ڕاگەیاندن جیاوازی لە نێوان مووچەی ژنان و خانمان بەراورد بە ڕۆژنامەوانانی ڕەگەزی بەرامبەریان دەکرێت و توندوتیژی زارەکی و پێنەدانی زانیاری پێیان دوو لە ڕێگریە دیارەکانن لە بەردەم کاری ڕۆژنامەوانی ئەواندا، دەشڵێن بەرەو پێشچوونی باش هەیە لەلایەن ژنان بۆ کارکردن لە بوارە جیاوازەکانی ڕۆژنامەوانیدا لە هەڵەبجە.\nلە چوارچێوەی 124 ساڵەی ڕۆژی ڕۆژنامەگەری کوردیدا، ڕادیۆی دەنگی نوێ کە ڕادیۆیەکی سەربەخۆی هەڵەبجەیە و دروشمی بۆ ژنان و لاوانی بەرز کردۆتەوە، ئەنجامی ڕاپرسیەکی تایبەت بە بەشداریکردنی ژنانی میدیاکاری لە دەزگاکانی ڕاگەیاندن لە هەڵەبجە ئاشکراد کە ژنانی میدیاکار پێیان وایە جیاوازی لە نێوان مووچەی ئەوان لەگەڵ ڕەگەزی بەرامبەریان کراوە و هاوکات لە نێوان ساڵانی 1996بۆ 2021 ژمارەی ڕۆژنامەنوسانی مێینە زیادی کردووە.\nڕەنگین سەلام ڕێکخەری ڕاپرسیەکە لە لێدوانێکدا بە دەنگی ئەمەریکای ڕاگەیاند "ئاستی بەشداربوونی ژنانی ڕۆژنامەنوس لە کایە ڕۆژنامەوانیەکاندا بەرەو پێش چووە. یەکێک لە گەورەترین ئاستەنگەکانی بەردەم خانمانی ڕۆژنامەوان لە هەڵەبجە پێنەدانی زانیاریە، توندوتیژی زارەکی و دەروونیش بەرامبەریان ئەمجام دراوە.\nشادان حەبیب ڕۆژنامەنوسە لە هەڵەبجە لە لێدوانێکدا بە دەنگی ئەمەریکای ڕاگەیاند"ڕێژەی بەشداری ژنان بەرەوپێش چووە، ژنان لە دەزگاکان بە ویستی خۆیان بەشداریان کردووە، سەرەتا کۆمەڵگە ڕێگری هەبوو، ئێستا تاڕادەیەک بەرەو پێشچووە، هەلی کاریش بۆ ژنان کەمە بە ناچاری بە خۆبەخشی کاردەکەن یانیش بڕە پارەیەکی کەم. هەروەها دەرفەتی کار کەمتر بە خانمان دەدرێت بە بەراورد بە پیاوان، ئەو زانیاریانەی کە بە خانمانی ڕۆژنامەنوس دەدرێت کەمترە."\nقەیسەر ڕەحمان بەڕێوبەری ڕێکخراوی نوێ بۆ ژینگە و مافەکانی ژنان کە زۆرترین کچان و ژنان لە خانەخوێ و ئاوارەکانیان کۆکردۆتەوە و لە ڕێگەی ڕادیۆکەیانەوە پەیامەکانیان دەگەیەنن لە لێدوانێکدا بە دەنگی ئەمەریکای ڕاگەیاند" ڕادیۆی دەنگی نوێ لەلایەن خانمانەوە بەڕێوەدەبرێت، ئاوارەکانی هەڵەبجەش لە ڕادیۆکەدا کە لە سوریا و عێراقەوە هاتبوون، پەیامی خویان لە ڕێگەی بەرنامەی تایبەت بەخۆیانەوە گەیاندووە."\nبەپێی ڕاپرسیەکە 31.8% ی بەشداربووەکانی پێیانوایە ڕێگریە کۆمەڵایەتیەکان بوونەتە هۆکاری لەدەستدانی کارەکەیان و 90% بەشداربووان ئاماژەیان بەوەکردوە ڕووبەڕی هیچ گێچەڵێکی سێکسی نەبوونەتەوە، لە بەرامبەردا 22.7% ئاماژەیان بەوە کردووە توندوتیژی زارەکیان بەرامبەر کراوە، چوار ڕادیۆ و سێ تەلەفزیۆنی ناوخۆیی لە ڕاپرسیەکەدا بەشداربوون.\nفەرحان هەورامانی/خانمانی ڕۆژنامەوان نیگەرانن


لێدوان و چاوپێكه‌وتن له فه‌رمانبه‌ران قه‌ده‌غه ده‌كرێت\nهەواڵ / عێراق :: 20/05/2019 :: 2429 جار بینراوە\nبەیاننامەیەک دژی کچە مۆدێلەکان بڵاوکرایەوە\nکەسێکی نزیکی ئەبوبەکر بەغدادی دەستگیرکرا\nعێراق بە زۆرەملێ جگەرە بەسەر هاووڵاتیاندا دابەش دەکات\nهادى عامرى، سه‌رۆكى هاوپه‌يمانى فه‌تح له په‌رله‌مانى عێراق، ئه‌مڕۆ دووشه‌ممه 20ى ئايارى 2019، هه‌ڵوێستى خۆى و ئيئتلافه‌كه‌ى له‌سه‌ر شه‌ڕى نێوان ئێران و ئه‌مريكا ده‌ربڕى و رایگەیاند: هه‌ركه‌سێك بيه‌وێت ئاگرى شه‌ڕ له عێراق هه‌ڵبگيرسێنێت نه‌فامه يان ده‌ستى ده‌ره‌كييه.\nله به‌ياننامه‌يه‌كه‌دا هادى عامرى، سه‌رۆكى هاوپه‌يمانى فه‌تح ده‌ڵێت: "به‌رپرسيارێتى نيشتمانى و ئاينى و مێژوویى هه‌موومان پابه‌ند ده‌كات، دێوه‌زمه‌ى شه‌ڕ يه‌كه‌م له عێراق و دووه‌م له هه‌موو ناوچه‌كه دووربخه‌ينه‌وه، چونكه ئه‌گه‌ر خوانه‌خواسته، شه‌ڕ هه‌ڵبگيرسێت هه‌موومان ده‌سوتێنێت".\nده‌شڵێت: "هه‌ركه‌سێك هه‌وڵى هه‌ڵگيرسانى شه‌ڕ بدات له عێراقه‌وه نه‌فامه يان ده‌ستى ده‌ره‌كى له پشته‌وه‌یە، چونكه هه‌موو لايه‌نه‌كان شه‌ڕيان ناوێت، نه كۆمارى ئيسلامى ئێران شه‌ڕى ده‌وێت، نه ويلايه‌ته يه‌كگرتووكانى ئه‌مريكاش شه‌ڕى ده‌وێت".\nئاماژه بۆ ئه‌وه‌ش ده‌كات: ئه‌وه‌ى پاڵنه‌رى شه‌ڕه ته‌نیا قه‌واره‌ى زايۆنييه، بۆيه داوا له هه‌موو عێراقييه‌كان ده‌كه‌ين، نه‌بنه ئاگرى ئه‌و شه‌ڕه.\nپه‌رله‌مانتارێك درا به دادگا


ئەندامێکی لیژنەی دارایی پەرلەمانی عێراق ڕایگەیاند، ماوەیەکی کەم لە بەردەم حکومەتی هەرێم ماوە تا لەگەڵ بەغدا ڕێک بکەوێت، بەپێچەوانەوە کێشە بۆ پشکی هەرێم لە بودجەی گشتی 2020 عێراقدا دروست دەبێت.\nئەحمەدی حاجی ڕەشید، ئەندامی لیژنەی دارایی لە پەرلەمانی عێراق، بە ناس کوردی ڕاگەیاند: “پێویستە پڕۆژە یاسای بودجەی عێراق بە کۆمەڵێک قۆناغدا تێپەرێت، ئەگەر پڕۆژەکە بوو بە یاسا ئەوە زۆر زەحمەتە گۆڕانکاری تێدا بکرێت، بۆیە هەرێم پێویستە پێش ئەوەی پڕۆژەکە ڕەوانەی پەرلەمان بکرێت لەگەڵ بەغدا ڕێکبکەوێت.”\nئەندامەکەی لیژنەی دارایی پەرلەمان وتی: بەپێی یاسای ئیدارەی دارایی عێراق، دەبێت وەزارەتی دارایی حکومەتی فیدڕاڵی، پرۆژەیاسای بوجە لەناوەراستی ئەم مانگە ئامادەبکات و ئەنجوومنەی وەزیرانیش دەنگی لەسەر بدات، لە کۆتایی مانگی ئەیلولدا پڕۆژەکە ڕەوانەی پەرلەمان بکرێت.\nئەحمەدی حاجی ڕەشید باسی لەوەکرد، ئەوە ماوەیەی کە لە بەردەستدایە دەبێت هەرێم بە زووترین کات لەگەڵ بەغدا بابەتەکانی نەوت، گومرگ و باجەکان یەکلابکاتەوە، بە پێچەوانەوە یاسای بودجە کۆمەڵێک بڕگەی تێدا دادەنرێت کە بەدڵی هەرێم نابێت.\nهەروەها باسی لەوەکرد، ساڵی ڕابردوو بەهۆی ئەوەی گومانی ئەوەکرا کە ئەو پڕۆژە یاسایەی دەنگی لەسەر دراوە لەگەڵ ئەو پڕۆژەیەی ڕەوانەی پەرلەمان کراوە جیاواز بووە ئەمساڵ پەرلەمانتاران زیاتر چاوکراوەن و ڕێگەنادەن هاوشێوەی ساڵی ڕابردوو پڕۆژەکە تێپەڕێت.\nئەو ئەندامە کوردەی لیژنەی دارایی پەرلەمانی عێراق لەبارەی بەرەوپێشچوونی گفتوگۆکانی هەرێم و بەغدا وتی: “هیچ ئاگاداری ئەو شاندانە نیم، زانیاریشمان لە سەر ئەو نییە چ ڕێککەوتنێک کراوە، بە هیچ جۆرێکیش ئاگاداری هاتن و ڕۆیشتنی شاندەکان هەردوولا نیین”.


📝 خۆبەڕێوبەری شەنگال، لەسەر گەڕانەوەی خەڵک بۆ شەنگال بڵاوبووەتەوە ڕوونکردنەوەیەکی بڵاوکردەوە بەڵگەنامەکان\n📅 کاتی تۆمارکردن May 12 2020 1:03PM\nدەستەی بەڕێوبەرایەتی ئەنجومەنی خۆبەڕێوبەری دیموکرا [ زۆرتر... 👁] ✖ ✖ 0 2 ✔ 99% ✍ ب.ج. 12-5-2020 13:03:04\n📝 داواکاریەک لە لیژنەی داکۆکی لە ئازادی ڕۆژنامەنوسی و مافی ڕۆژنامەنوسان بە بۆنەی قەدەغەکردنی کارکردنی ڕۆژنامەنوس ڤیڤیان فەتاح بەڵگەنامەکان\n📅 کاتی تۆمارکردن May 12 2020 9:32PM\nلەگەڵ ئەوەی لەماوەی ساڵانی رابردودا خۆرئاوای کوردس [ زۆرتر... 👁] ✖ ✖ 0 3 ✔ 99% ✍ ب.ج. 12-5-2020 21:32:00\n📝 راگەیاندراوی وەزارەتی تەندروستی ژمارە (78) بەڵگەنامەکان\n📅 کاتی تۆمارکردن May 12 2020 9:54PM\nسەبارەت بە نەخۆشی ڤایرۆسی کۆڕۆنای نوێ COVID-19 لە [ زۆرتر... 👁] ✖ ✖ 0 2 ✔ 99% ✍ ب.ج. 12-5-2020 21:54:48\n🌳 سەوزکردنی چیای گۆیژە چووە بواری کردارییەوە ژینگەی کوردستان\n📅 کاتی تۆمارکردن May 12 2020 12:58PM\nبەهاوکاری بەشێک لەکۆمپانیا ناوخۆییەکان پرۆژەی سەوز [ زۆرتر... 👁] ✖ ✖ 0 1 ✔ 99% ✍ ب.ج. 12-5-2020 12:58:03


Home›هەواڵ›کوردستان›تەڵەبات دەنگۆیەک لەبارەی هەڵکوتانەسەر کۆمپانیاکە رەتدەکاتەوە\nبەڕێوەبەری لقی کۆمپانیای تەڵەبات لە سلێمانی لە روونکردنەوەیەکیدا کە ئاڕاستەی بەڕێوەبەرایەتی پۆلیس و بەڕێوەبەرایەتی ئاسایشی سلێمانی کردووە، دەنگۆیەک لەبارەی هەڵکوتانەسەر کۆمپانیایکە لەلایەن چەند کەسێکی حزبی و ئەمنییەوە رەتدەکاتەوە.\nلە روونکردنەوەکەدا کۆمپانیاکە رایگەیاندووە: “ئێمە وەک کۆمپانیای تەڵەبات لە سلێمانی رایدەگەیەنین لە دوای بڵاوبوونەوەی هەواڵێک لە سۆشیال میدیا تایبەت بە کۆمپانیایکەمان کەوا ژمارەیەک بەرپرسی حزبی و ئەمنی سلێمانی هاتوونەتە سەر کۆمپانیاکەمان و هەڕەشەیان لێکردووین، داوایان کردووە مانگانە لەو پارەیەی کۆمپانیا دەستی دەکەوێت شەریکیان بکەین ئەگەرنا کێشەمان بۆ دروست دەکەن. دەمانەوێت رایبگەیەنین ئەم بابەتە سەرلەبەری دوورە لە راستییەوە.\nبەڕێوەبەری لقی سلێمانی کۆمپانیاکە وتوشیەتی: بە پێچەوانەوە برایانی ئاسایش و پۆلیسی سلێمانی هاوکارمان بوون و کاری خۆیان جێبەجێ کردووە و ئێمە رێکاری یاساییمان گرتووەبەرە دژی ئەو لایەنانەی کە ئەم هەواڵە ناڕاستەی بڵاوکردووەتەوە.\nبە بڕیاری قوباد تاڵەبانی کێشەی کارەبای پێنجوێن چارەسەر کرا


WED, 28 JUL 2021 16:11 Erbil, GMT +3\nSAT, 22 FEB 2020 17:05 | KDP.info\nخەمباربووین بە بیستنی هەواڵی كۆچی دوایی هەڤاڵ و کادیری دیاری پارتیمان(د.حەمید ئاكرەیی)، بەو بۆنە خەمناكەوە پرسە و سەرەخۆشیمان ئاراستەی ئێوەی بەڕێز و كەس وكار و تەواوی بنەماڵە تێكۆشەرەكەتان و هەڤاڵانی خوالێخۆشبوو دەكەین و، شەریكی خەم و پەژارەتانین.\nهەڤاڵ(د.حەمید ئاكرەیی) پێشمەرگەی دێرین و كادیرێكی چالاک و ناسراوی پارتیمان بوو، لە قۆناغەكانی خەباتی رزگاریخوازیماندا رۆڵی شیاو و دڵسۆزانەی خۆی گێڕاوە و كەسایەتیەكی بەرچاو و نیشتیمانپەروەر بوو، هەروەها لە بواری گەیاندن و تەكنەلۆجیای گەیاندندا بۆ ماوەی(35)ساڵ كاری كردووە وەك ئەندازیارێكی بەتوانا و شارەزا لە بەجێگەیاندنی كار و ئەركەكانی و خزمەتێکی زۆریشی بە راگەیاندنی پارتیمان بە تایبەتی رادیۆی دەنگی کوردستان کردوە. خوالێخۆشبوو چەندین بەرپرسیاریەتی حزبی و حكومی پێ سپێردراوە و بەوپەڕی دڵسۆزیەوە بەجێی گەیاندوون، بۆیە لەدەستانی ئەو تێكۆشەرە كۆستێكی دیكەیە بۆ پارتیمان و هەڤاڵانی.\nئومێدەوارین هاوخەمیی هاوسەنگەر و دۆست و ئازیزانی هەڤاڵی كۆچكردوو مایەی دڵنەوایی و سەبووری ئێوەوگشت لایەك بێت.


ئەنجومەنی ناوەندی | PUK CENTRAL COUNCIL | Page 53\nکۆمیسۆنی ڕێکخراوە دیموکراتیەکان سەردانی خەلاکان دەکات\nپێنج شه‌ممه, حوزه‌یران 12, 2014 10:09 am ئەنجومەنی ناوەندی 0\nئارام قادر خەبات بەیاوارەی وەفدێکی ئەنجومەنی ناوەندی بەمەبەستی سەردان و بەسەر کردنەوەو بەشداری کردن لە یادی دامەزراندنی (ی ن ک ) سەردانی دۆڵی خەلەکانی کرد لە سەردانەکەدا وێرای سوپاس کردنی هەڤاڵانی کۆمیتەوە تەواوی خەڵکی دڵسۆزی (ی ن ک ) بۆ ڕۆڵی جوامێرانەیان لە هڵبژاردنی 30/4/2014 دا، پیشتیوانی ئەنجومەنی ناوەندی بۆ …\nزوبێر عوسمان: لێدوانەكەی (جەعفەر ئیبراهیم) تەعبیر لە ڕای پارتی ناكات و ڕای شەخسی خۆیەتی\nدوو شه‌ممه, حوزه‌یران 9, 2014 4:34 pm ئەنجومەنی ناوەندی 0\nجێگری سكرتێری ئەنجومەنی ناوەندی: پۆستەكانمان بەلاوە گرنگ نیە، بەڵام بەهیچ شێوەیەك سازش لەسەر مافەكانی یەكێتی و هاوڵاتیانی هەرێم ناكەین وەك یەكێتی هیچ پەیامێكی پارتی و گۆران مان بەدەست نەگەیشتوە كە داوای پۆستی سەرۆك كۆمار بكەن بەپێی هەموو پێوەرەكان چ ئیستیحقاقی هەڵبژاردن و رێكەوتننامەی ستراتیژی مافی خۆمانە …\nڤیدیۆ.. دەقی چاوپێکەوتنی عادل مراد لەگەڵ بادینان سات\nدوو شه‌ممه, حوزه‌یران 2, 2014 8:12 pm ئەنجومەنی ناوەندی 0\nدەقی چاوپێکەوتنی بەڕێز عادل مراد سکرتێری ئەنجومەنی ناوەندی یەکێتیی نیشتمانیی کوردستان لە بەرنامەی گزنگ لە بادینان سات لە ٢٠١٤/٥/٢١ چوارشەممە.\nئەنجومەنی ناوەندی پیرۆزبایی ساڵیادی دامەزراندن لەكەناڵی گەلی كوردستان دەكات\nدوو شه‌ممه, حوزه‌یران 2, 2014 12:36 pm ئەنجومەنی ناوەندی 0\nسكرتارییەت‌و ئەندامانی ئەنجومەنی ناوەندی (ی.ن.ك)، بەبۆنەی ساڵیادی دامەزراندنی كەناڵی گەلی كوردستاندا پیرۆزبایی لەبەڕێوەبەری گشتی‌و ئەندامانی دەستەی بەڕێوەبردن‌و سەرجەم هەڤاڵان لەلێپرسراوی بەشەكان‌و گشت كارمەندەكانی ئەو كەناڵە كرد. لەسەردانێكیشاندا، وەفدێكی ئەنجومەنی ناوەندی بۆ كەناڵی گەلی كوردستان لەلایەن …\nكۆمسیۆنی مافی مرۆڤ پێشوازی لەچوار رێكخراوی گەنجان كرد\nیه‌ك شه‌ممه, حوزه‌یران 1, 2014 1:23 pm ئەنجومەنی ناوەندی 0\nئەمڕۆ (1-6-2014) كۆمیسۆنی مافی مرۆڤی ئەنجومەنی ناوەندی پێشوازی لەچوار رێكخراو كرد كە بەمەبەستی پاڵپشتیكردنی ئەنجومەنی ناوەندی بۆیان، سەردانی كۆمسیۆنەكەیان كرد. لەوبارەیەوە، لەتیف حاجی فەرەج لێپسراوی كۆمیسۆنی مافی مرۆڤی ئەنجومەنی ناوەندی (ی. ن. ك) بە سایتی ئەنجومەنی ناوەندی PUKcc.netی ڕاگەیاند، ئەمڕۆ پێشوازیمان …\nئەنجومەنی ناوەندی پەیامێکی پيرۆزبایی ئاڕاستەى کۆمەڵانی خەڵکی کوردستان دەکات\nیه‌ك شه‌ممه, حوزه‌یران 1, 2014 6:54 am ئەنجومەنی ناوەندی 0\nئەنجومەنی ناوەندی داوا لەکۆمەڵانی خەڵکی کوردستان دەکات لەو سەرکەوتنە مەزنەیە سارد نەبنەوەو خۆیان بۆ سەرکەوتنی مەزنتر ئامادە بکەن، پشتیوانی لەیەکێتیەکەیان بکەن بۆئەوەی بەرەی نیشتمانیی و نەتەوەیی بەهێزتر بێت ئەنجومەنی ناوەندی بەتوندی هۆشداری دەداتە ئەو لایەنانەى دەیانەوێت یەکێتی دوربخەنەوە لە گۆڕەپانی سیاسی و …\nکۆمیسۆنی مافی مرۆڤ چاوی کەوت بە کۆمەڵێک لە خەڵکی کانی گۆران\nپێنج شه‌ممه, ئایار 29, 2014 11:11 am ئەنجومەنی ناوەندی 0\nئەمڕۆ بەرواری 29/5/2014 هەڤاڵ لەتیفی حاجی فەرەج لێپسراوی کۆمیسۆنی مافی مرۆڤ لە گەڵ خزمانی کانی گۆران کۆبویەوە بۆ جێ بە جێ کردنی داوکارەکانیان و هاوکاری کردنیان بۆ چاکردنی ڕێگاوبان و ئاسان کاری باری گوزەرانیان . پاشان خەڵکی کانی گۆران دەستخۆشیان لە هەڤاڵ لەتیفی حاجی فەرەج کرد وە زۆر سوپاسی ئەنجومەنی ناوەندیان کرد …\nسکرتێری ئەنجومەنی ناوەندی پێشوازی کرد لە شاندێکی ناوەندی هزری یاسایی لە کۆیە\nچوار شه‌ممه, ئایار 28, 2014 8:42 pm ئەنجومەنی ناوەندی 0\nسکرتێری ئەنجومەنی ناوەندی پێشوازی کرد لە شاندێکی ناوەندی هزری یاسایی لە کۆیە کە بەمەبەستی پیرۆزبایی سەرکەوتنی یەکێتیی لە هەڵبژارەدنەکانی دوایدا وە تیشک خستنە سەر شێوازی بەڕێوەبردنی کارەکانیان سەردانیان کردبوو . پێشەکی سکرتێری ئەنجومەنی ناوەندی عادل موراد لە دەستپێکی دیدارەکەدا کە چێنەر عەلی جۆڵا جێگری سکرتێر …\nکۆمیسۆنی چاودێری کاروباری ڕێکخستن کۆبونەوەی ئاسایی خۆی ئەنجام دا\nچوار شه‌ممه, ئایار 28, 2014 12:10 pm ئەنجومەنی ناوەندی 0\nئەمڕۆ 28/5/2014 لە بارەگای ئەنجومەنی ناوەندی کۆمیسۆنی چاودێری کاروباری ڕێکخستن کۆبونەوەی ئاسایی خۆی ئەنجام دا لە سەر سکاڵایانەی لە ئۆرگانەکانی حیزبەوە بەدەستیان گەیشتبوو گفتوگۆو ڵێکۆڵینەوەیان لەسەر کرد پاشان بڕیار درا بەدواداچون لە سەر سکاڵاکانیان بکرێت . هەر لە کۆبونەوەکەدا بەرنامەی کاری ئایندەی کۆمیسۆن تاوتوێ …\nکۆمیسۆنی مافی مرۆڤ چاوی کەوت بە کۆمەڵێک لە فەرماندەی سەربازی\nسێ شه‌ممه, ئایار 27, 2014 12:37 pm ئەنجومەنی ناوەندی 0\nئەمڕۆ بەرواری 27/5/2014 لە بارەگای ئەنجومەنی ناوەندی کۆمیسۆنی مافی مرۆڤ بەسەرپەرشتی بەرێز کاک لەتیف حاجی فەرەج و بەڕێوبەری نوسینگە عطا جاف چاویان کەوت بە خزمانی خەلەکان و کۆمەڵێک فەرماندەی سەربازی و ئەمنی لە کوردستان بە مەبەستی کۆبونەوە و گفتوگۆ لەگەڵیان بۆ پێش خستنی ڕێکخستەنەکانی پێشمەرگە


ئاوڕێک له ئه‌ده‌بی منداڵانی کورد بده‌نه‌وه.\nئه‌مڕۆ هه‌موو گه‌لان و وڵاتانی دنیا، بایه‌خێکی گرنگ به په‌روه‌رده‌کردن و ئاراسته‌کردنی منداڵه‌کانیان ده‌ده‌ن و، بۆ ئاینده‌یه‌کی گه‌شتر و شیاوتر ئاماده‌یان ده‌که‌ن.. چونکه منداڵان به‌شێک له ئه‌مڕۆ و.. هه‌موو ئاینده‌شن.\nهه‌ر ئه‌م منداڵانه‌ی ئه‌مڕۆمانن، ئه‌م کوردیله پاک و چاوگه‌شانه‌ی ئێستان، گه‌وره ده‌بن و پێده‌گه‌ن، ده‌بنه ژنان و پیاوان و، ماڵ و خێزان پێکده‌هێنن.. جڵه‌وی هه‌موو کاروبارێکی کوردستانی شیرینمان ده‌گرنه‌ده‌ست..ده‌بنه رابه‌ر و نوێنه‌ر و باڵیۆزی گه‌له‌که‌مان..ده‌بنه سه‌رکرده و وه‌زیر و به‌ڕێوه‌به‌ر و فه‌رمانده و فه‌رمانبه‌ر و په‌ڕله‌مانتار و بڕیارده‌ر و به‌رپرس و ...هتد. خه‌م و چاره‌نووسی کورد و کوردستانیان ده‌که‌وێته ئه‌ستۆیان.\nئه‌گه‌ر باو باپیرانمان، هه‌ستیان به‌و راستییه کردووبێت که: « فێربوون له منداڵیدا، وه‌کو نه‌خشی سه‌ر به‌رد وایه ».. ئه‌و زانست و زانیارییانه‌ش که ئه‌مڕۆ شانازییان پێوه دکه‌ین، به‌ر و به‌رهه‌می ڕه‌نج و ماندووبوونی ئه‌وانه.\nمنداڵانی ئه‌مڕۆمان، له منداڵانی دوێنێمان، جیاوازتر و به‌خته‌وه‌رترن، ژیر و دانا و چاوکراوه و زۆرزانترن.. ته‌کنۆلۆژیای تازه و داهێنانی بابه‌تی سه‌یر و سه‌مه‌ره، به هه‌زاران بابه‌تی گه‌شه‌کردن و خه‌یاڵ فراوانکردن و پێشکه‌وتنیان خستۆته خزمه‌تی منداڵانه‌وه.. منداڵانی ئه‌مڕۆمان، نه‌وه‌ی ته‌له‌فزیۆن و سینه‌مای ره‌نگاوڕه‌نگ و ئینته‌رنێت و پله‌ی ستێشن و...هتد.به سه‌تان کتێبی هه‌مه‌جۆره‌ی وێنه‌داری ره‌نگاوڕه‌نگی به‌رگ رازاوه‌ی سه‌رنج راکێشیان له به‌رده‌ست دایه، چه‌ندین گۆڤاری مانگانه‌ی قه‌شه‌نگ و بابه‌تخۆشیان بۆ ده‌رده‌چێت.. له قوتابخانه‌کانیشدا مامۆستایانی زانا و دانا و شاره‌زا و پسپۆر، په‌روه‌رده‌یان ده‌که‌ن و، فێری خوێندنه‌وه و زانست و زانیاری نوێیان ده‌که‌ن.. ئه‌و په‌نده کوردییه‌مان له شوێنی خۆی دایه : « جووچکه‌که‌ی ئه‌مساڵ ، جووچکه‌که پار فێره جووکه جووک ده‌کات »\nپێویسته به ئه‌و په‌ڕی توانامانه‌وه، بوار و هه‌لومه‌رجی له‌باری زیاتر و زیاتریش بۆ منداڵانی کورد بڕه‌خسێنین.. به زانست و زنیاری و رۆشنبیری پڕچه‌کیان بکه‌ین.. چونکه ئه‌مڕۆ، رۆشنبیری و زانست و دانایی و بلیمه‌تی، بوونه‌ته چه‌کی ستراتیژی جیهان.. زانست و زانیاری و هۆشیاری، رۆڵێکی گرنگیان له جه‌نگی سیاسی و زانستی و کۆمه‌ڵایه‌تی و، له جه‌نگی به ده‌ستهێنان و له‌ده‌س دان و، بردنه‌وه و دۆڕاندندا هه‌یه.. فێربوون و په‌روه‌رده‌کردن و ئاراسته‌کردنی راست و دروستی منداڵانمان له ئه‌مڕۆدا.. ده‌بنه سه‌رمایه و ژێرخانی گه‌شه‌کردن و پێشکه‌وتن و تازه‌گه‌ری و داهێنان.\nجیهانی منداڵان، جیهانێکی پاک و بێگه‌رده ، جیهانی راستگۆی و بێ فڕوفێڵه، بێ رق و کینه و بوغزه.. جیهانێکی ساده و ساکاری پر له خۆشه‌ویستی و رێزه، پڕ له خه‌ونی وه‌نه‌وشه‌یی و هیوای سه‌وزه.. منداڵان درۆ و رق و شه‌ر نازانن.. هه‌موو ئه‌و شته ناهه‌موارانه‌ی که فێریان ده‌بن، له گه‌وره‌کانه‌وه فێریان ده‌بن.. کورد وته‌نی : « گه‌وره ئاو ده‌ڕێژێ و، منداڵ پێی تێ ده‌خشێنێ ».. بۆ نموونه باوکێک ، له به‌رده‌م منداڵه‌که‌یدا مه‌ی بخواته‌وه و جگه‌ره بکێشی و، به گژی ماڵ و منداڵه‌کانیدا بچێت و جوێنی ناشیرین بدا، ئه‌م باوکه به چ روویه‌که‌وه، به منداڵه‌که‌ی ده‌ڵێت، مه‌ی خواردنه‌وه و جگه‌ره‌کێشان خراپ و زیانبه‌خشن ، جوین دان ناشیرینه ، شه‌ڕ خراپه ؟\nپێویسته منداڵه‌کامان، له سه‌ر بنه‌مای خۆشه‌ویستی و رێزگرتن و پێکه‌وه ژیان و سازان و یه‌کسانی و یه‌کتری قبووڵکردن و ته‌بایی و خوشک و برایه‌تی و راستگۆیی و رووحی یارمه‌تیدان و هاوکاری و چاکه‌خوازی و ئاشتیخوازی و ره‌واناسی و نیشتمانپه‌روه‌ری و به‌زه‌یی و مرۆڤایه‌تی و...هتد. په‌روه‌رده و ئاراسته بکه‌ین.. نه‌ک وه‌کو ئه‌و په‌روه‌رده سه‌قه‌ت و زیانبه‌خشه‌ی، که رژێمه‌کانی تورکیا و ئێران و سوریا و عێراق په‌یڕه‌وییان ده‌کرد و ده‌که‌ن.. که به بیری نه‌ژادپه‌رستی و خۆبه‌زیاترزانین و تایفه‌گه‌ری و، دان نه‌نان به ناسنامه و کولتوور و مافی یه‌کسانی گه‌لانی تر، ئه‌وان به رق و کینه و دوژمنایه‌تی و شه‌ڕخوازی و دڵڕه‌قی و کوشتن و بڕین، منداڵه‌کانیان گۆشکردووه و ده‌که‌ن.. به‌و هزره بۆگه‌نانه دڵی منداڵه‌کانیان کرمێ و بۆگه‌ن ده‌که‌ن.. ده‌بینین که چۆن ئه‌نجامی ئه‌و په‌روه‌رده سه‌قه‌ته و ئاراسته چه‌وته، له ژیانی تاک و به کۆمه‌ڵی نه‌ته‌وه‌کانی ئه‌و وڵاتانه‌دا ره‌نگیان داوه‌ته‌وه.. ئه‌مڕۆ گه‌لی کورد و ئه‌و گه‌لانه‌ش باجی ئه‌و په‌روه‌رده و ئارسته سه‌قه‌ته‌یه ده‌یده‌نه‌وه..تاوانی ئه‌و رژیمانه‌یه ئه‌م گه‌لانه‌ی کردووه به دوژمنی سه‌رسه‌ختی یه‌کتری و، ئارامی و خۆشی و ژیانیان لێ تاڵ کردوون.\nده‌با له پێناوی به ده‌ستهێنای ئازادی و مافه ره‌واکانمان و، له پێناوی داهاتوویه‌کی گه‌شتر و شیاوتر بۆ کورد و کوردستان.. له پێناوی کوردیله‌کانی ئه‌مڕۆمان که نه‌وه‌ی داتووی کوردستانن.. هه‌ریکه له ئێمه ببینه مۆمێکی داگیرساوی گه‌ش و رێی سه‌رکه‌وتن بۆ منداڵه‌کانمان رووناک بکه‌ینه‌وه.. چونکه ئه‌مانن که خواست و هیواکانمان دێننه‌دی.. ده‌بێ به ته‌وای و راستی و دروستی منداڵه‌کامان په‌روه‌رده بکه‌ین، که بڕوایان به خۆیان هه‌بێت و ده‌ربه‌رن و له ئاستی هێنانه‌دی ئه‌رکه‌کانیان و هێنانه‌دیی ئه‌و ئامانجانه‌دا بن.\nنووسین بۆ منداڵان، به هه‌موو لقه‌کانییه‌وه، هونه‌ره و پێویستی به به‌هره و داهێنان هه‌یه.. نووسه‌ریش هونه‌رمه‌نده، هونه‌ره‌که‌شی پێوه‌ری ئاستی توانای هونه‌رییه‌تی.\nنووسه‌ری باش و به توانای منداڵان، پێویسته کۆمه‌ڵێک مه‌رجی سه‌رکه‌وتنی تێدابێ.. له‌وانه : رۆشنبیرێکی ده‌وڵه‌مه‌ند بێ له بواری زانستی و زانیاری هه‌مه‌چه‌شنه و کۆمه‌ڵایه‌تی و مرۆڤیه‌تیدا، شاره‌زای رێزمانی زمانی گه‌له‌که‌ی بێت، توانای ئه‌وه‌ی هه‌بێ که نووسینه‌کانی بۆ منداڵان به زمانێکی ساده و ساکار و بێ گرێ و گۆڵ داڕێژێ..ئه‌وه‌ش بزانێ که هه‌ر قۆناخێکی منداڵی، وشه و زاراوه و زمانی گونجاوی خۆی هه‌یه.. نووسه‌ری منداڵان پێویسته له بواری په‌روه‌رده و ده‌روونناسی منداڵ و حه‌ز و ئاره‌زووی منداڵان نابه‌ڵه‌د نه‌بێ.. ئه‌گه‌ر هۆنراوه‌نووس بێ، پێویسته هۆنراوه‌کانی بۆ منداڵان به شێوه‌یه‌کی ناسک و به زمانێکی ره‌وانی په‌تی و بێ گرێ و بێ گیربوون له‌سه‌ر زمان بهۆنێته‌وه..کێش و سه‌روای هۆنراوه‌کانی له‌نگ و لاواز نه‌بن و منداڵان چێژیان لێ وه‌ربگرن.. به ئاسانیش بکرێن به سروود و گۆرانی..نووسه‌ری سه‌رکه‌وتووی منداڵان ده‌بێت هه‌وڵی داهێنان و نوێخوازی بدات ، ئه‌و هۆنراوه ، چیرۆک ، ڕومان ، ئۆپه‌رێت ، شانۆگه‌ری، په‌خشانانه‌ی ده‌ینووسێت، پێویسته له‌گه‌ڵ ئه‌م سه‌رده‌مه و ئاست و هزر و خه‌یاڵی منداڵاندا بگونجێن.\nئه‌مڕۆ ئه‌ده‌بی منداڵان، ئه‌ده‌بێکی رێنمای و زانستی رووت و وشک نییه، که ته‌نها مه‌به‌ست ئه‌وه‌بێت کۆمه‌ڵێک ئامۆژگاری بپه‌ستینه مێشکی منداڵانه‌وه.. ئه‌ده‌بی ئه‌مڕۆ ئه‌ده‌بێکی بنیاتنان و په‌روه‌رده‌یی و ئاماده‌کردنی منداڵانه بۆ داهاتووییه‌کی باشتر و ژێانێکی خۆشتر..له پاڵیشیدا کۆمه‌ڵێک ئامانج و خواستی تر دێنه‌دی..ئامانجی گه‌شه‌کردنی رۆشنبیری و ده‌روونی و کۆمه‌ڵایه‌تی و هاوده‌مبوونی شارستانی و ده‌وڵه‌مه‌ندبوونی فه‌رهه‌نگی زمان و بڕوابه‌خۆبوون و تونای گوزارشتکردن له را و هه‌ست و سۆزیان... هتد. هه‌ر نووسینێک که بۆ منداڵان بنووسرێت، گه‌ر هه‌ست و سۆزی منداڵان نه‌جۆشێنێ، چێژی نابێت و زوو کاڵ ده‌بێته‌وه.\nئایا ئه‌ده‌بی منداڵانی کورد، له ئاستی پێویستی و خواسته‌کانی ئه‌م سه‌رده‌مه‌ماندان؟\nبێگومان نه‌خێر، زۆر له دواوه‌وه‌ین، به جدی و پراکتیکی ئاوڕمان لێ نه‌داوه‌ته‌وه، به ته‌واوی رۆڵی گرنگی منداڵانمان، له دیاریکردنی چاره‌نووسی گه‌له‌که‌ماندا له به‌رچاو نه‌گرتووه..هێنده‌ی بایه‌خ به بنیاتنانی کۆشک و ته‌لاری رازاوه ده‌ده‌ین..زۆر که‌متر بایه‌خ به په‌روه‌رده‌کردن و رێنمایی و بنیاتنانی منداڵانی ئه‌مڕۆی نه‌وه‌ی داهاتوومان ده‌ده‌ین.. ئه‌و هه‌وڵانه‌ش تا ئێستا بۆ گه‌شه‌کردن و پێشخستنی ئه‌ده‌بی منداڵانی کورد دراوه، بێ به‌رنامه و که‌م و لاوازن..توینێتی حه‌ز و ئاره‌زووه‌کانی منداڵانی کورد ناشکێنن.. من به‌راوردی ئه‌ده‌بی منداڵانی کورد، له‌گه‌ڵ ئه‌ده‌بی منداڵانی گه‌لانی ئازادبووی خاوه‌ن ده‌وڵه‌ت و ده‌سه‌ڵاتی خۆیان ناکه‌م.. چونکه تا ئه‌مرۆش زۆربه‌ی خاکی کوردستانی پیرۆز و شیرینمان، کۆڵۆنییه‌ی چه‌ند ده‌وڵه‌تێکی ره‌گه‌زپه‌رست و سته‌مکار و خوێنڕێژن و، دان به ناسنامه‌ی نه‌ته‌وه‌ییماندا نانێن و هه‌وڵی قڕکردن و له ناوبردنمان ده‌ده‌ن.. بێگومان له سایه‌ی رژێمه‌کانی ئه‌م وڵاته دڕنده نه‌ژادپه‌رستانه‌دا، نه‌ک ته‌نها ئه‌ده‌بی منداڵان، به‌ڵکو تیغ نراوه‌ته گه‌ردنی منداڵه‌کانمان و، سه‌رجه‌م رۆڵه‌کانی گه‌لی ئازادیخوازی کورد.\nبه‌ڵام له‌گه‌ڵ ئه‌مه‌شدا، هه‌رگیز کۆڵمان نه‌داوه و کۆڵیش ناده‌ین، تا ئه‌و کاته‌ی دوابستی کوردستان له داگیرکه‌ران رزگار ده‌که‌ین و ئازادی به‌ده‌ست ده‌هێنین..بێوچان به هه‌موو شێوه‌یه‌ک خه‌بات ده‌که‌ین و گیانفیدای سه‌رسه‌ختی ئه‌م رێباز و هیوا و ئامانجه پیرۆزه‌ین.\nئه‌وه‌ی لێره‌دا مه‌به‌ستمانه، ئه‌ده‌بی منداڵانی کورده له باشووری کوردستاندا. له دوای راپه‌ڕینه‌که‌ی ساڵی ( ١٩٩١) که‌وه، به تایبه‌تیش له دوای پرۆسه‌ی رزگاربوونی عێراق له ده‌سه‌ڵات به‌عس له ساڵی (٢٠٠٣) دا ، وا حه‌وت ساڵ زیاتره.. کورد له به‌شێکی ئه‌م به‌شه‌ی کوردستاندا ده‌سه‌ڵاتداره و، بوودجه‌ی دیاریکراوی خۆی هه‌یه..ده‌بوایه زۆر بایه‌خیان به منداڵانمان و ئه‌ده‌بی مندڵان و په‌روه‌رده‌کرنی منداڵانی کورد بدایه، چونکه ئه‌و گۆڕانکارییانه‌ی هیوای بۆ ده‌خوازین که له داهاتوودا بێنه‌دی، ده‌بێت له شێوازی په‌روه‌رده‌یه‌کی نوێ له منداڵه‌کانمانه‌وه ده‌ست پێ بکه‌ین، به ته‌نها گۆڕینی سسته‌م و پرۆگرامه‌کانی خوێندن و فێرکرن به‌س نین، به‌ڵکو ده‌بێت منداڵان به په‌روه‌رده‌یه‌کی دروستی سه‌رده‌مییانه، بۆ داهاتوو رابهێنرێن و ئاماده‌بکرین..ئه‌م ئه‌رکه پێویست و پیرۆز و هه‌ستیاره‌ش، پێویستی به نه‌خشه‌ڕێگایه‌کی په‌روه‌رده‌یی تۆکمه‌ی داڕێژراو هه‌یه ، که ده‌بێت له لایه‌ن شاره‌زا و پسپۆرانی بواری په‌روه‌رده و ده‌روونناسی منداڵان و زمانه‌وانی و نووسه‌ران و مامۆستایان و حکومه‌ته‌وه ، به هاوکاری هه‌موو لایه‌ک ئاماده بکرێت.. ده‌کرێش بۆ ئه‌م مه‌به‌سته سوود له ئه‌زموونی گه‌لانی پێشکه‌توو وه‌ربگرین، له‌گه‌ڵ پاراستنی تایبه‌تمه‌ندی کولتوور و داب و نه‌ریته جوانه‌کانی گه‌له‌که‌مان.\nراسته له ماوه‌ی حه‌وت ساڵی رابردوودا، کۆمه‌ڵێک کتێبی کوردی ی بابه‌ت هه‌مه‌جۆره‌ی ره‌نگاوره‌نگ بۆ منداڵان چاپکراون، چه‌ند گۆڤارێکی ره‌نگین و قه‌شه‌نگی ئاست باشی مانگانه و وه‌رزیش بۆ منداڵان ده‌رده‌چن .. به‌ڵام ژماره‌یان زۆر که‌من و، ئه‌وانه‌شی ده‌رده‌کرێن له‌به‌ر که‌می ژماره‌ی چاپکردنیان یا له‌به‌ر نرخ گرانییان، به ده‌ستی به‌شێکی که‌می منداڵانی کورد ده‌گه‌ن.\nله مانگی رابردوودا، سه‌ردانی به‌شی منداڵانم کرد، له کتێبخانه‌ی گشتی شاری که‌رکوک و سلێمانی و هه‌ولێر..له هه‌رسێ کتێبخانه‌که‌دا، به‌شی منداڵانم زۆر به هه‌ژاری و بێ ناز هاتنه به‌رچاو.. به تایبه‌تیش به‌شی منداڵان له کتێبخانه‌ی شاری که‌رکوکی کوردستانیدا، که سووچێکی ته‌سکی کتێبخانه‌که، به‌شی منداڵانیان لێناوه، ژماره‌ی کتێبه کوردییه‌کانی ئه‌م به‌شه بۆ منداڵان، له ژماره‌ی په‌نجه‌کانی ده‌ستمان که‌مترن، هیچ سیمایه‌کی سه‌رنج راکێشیش بۆ منداڵان به‌و به‌شه‌وه به‌رچاوناکه‌وێت.. به‌ڕێوه‌به‌ری کتێبخانه‌ی گشتی شاری که‌رکوک خاتوو ( شادیه به‌کر محه‌مه‌د) گله‌یی له‌وه بوو که کتێبی منداڵانیان بۆ ناکڕن و، وه‌کو پێویست ئاوڕ له کتێبخانه‌که‌یان نه‌دراوه‌ته‌وه. به‌شی منداڵان له کتێبخانه‌ی هه‌و‌لێر و سلێمانی تا راده‌یه‌ک باشترن.. به تایبه‌تیش به‌شی منداڵان له کتێبخانه‌ی گشتی سلێمانیدا، که له هۆڵێکی گه‌وره‌ی تایبه‌تیدایه، ئه‌گه‌رچی ژماره‌ی کتێبه‌کانیان که‌مه، به‌ڵام زۆر جوان رازاندوویانه‌ته‌وه، که جێی ده‌ست و په‌نجه و خۆماندووکردنی به‌رپرسی ئه‌م به‌شه خاتوو (گوڵستان سه‌عید محه‌مه‌د)ی پێوه دیاره، به‌ڕێزیشیان ئه‌وه‌ی وت ، هێشتا به‌شه‌که‌یان له ئاستی تمووحاتی ئه‌واندا نییه، داواشی له نووسه‌ران و هه‌موو خه‌مخۆرانی منداڵانی کورد کرد، له کوردستان بن یا له ده‌ره‌وه، به کتێبی هه‌مه‌جۆره‌ی منداڵان، به کوردی یا هه‌ر زمانێکی بیانی بێت، کتێب و گۆڤاری منداڵان پێشکه‌ش به به‌شه‌که‌یان بکه‌ن.\nده‌بوایه له ماوه‌ی حه‌وت ساڵی رابردوودا، به سه‌تان کتێبی بابه‌ت هه‌مه‌ڕه‌نگه‌ی کوردی، بۆ هه‌موو قۆناخه‌کانی منداڵی چاپ بکردایه، له‌م هه‌ل و مه‌رجه‌دا کۆمه‌ڵێکی به توانا و به‌رهه‌م ره‌نگینی نووسه‌ری منداڵامان (هۆنراوه‌نووس، چیرۆکنووس، ئۆپه‌رێت و شاۆنووس، ڕۆماننوس، په‌خشاننووس)مان لێ هه‌ڵبکه‌وتایه و ببوونایه‌ته پسپۆری بواری ئه‌ده‌بی منداڵانی کورد.. هه‌ندێکیش له نووسه‌ران، ئه‌گه‌ر تواناشیان له باره‌ی نووسین بۆ منداڵان هه‌بێت.. ره‌نگه لێکدانه‌وه‌یه‌کی هه‌ڵه‌یان هه‌بێت ، گوایه بواری نووسین بۆ منداڵان، ده‌رکه‌وتن و ناوبانگیان پێ نابه‌خشێت.. به‌ڵام بۆ نموونه که‌ڵه نووسه‌ری جێهانی (هانس ئه‌نده‌رسن کریستیان)ی دانمارکی ، به هۆی نووسینه‌کانی بۆ منداڵان ناوبانگی له هه‌موو جیهاندا ده‌رکرد.. ئه‌و چیرۆکانه‌ی که (١٧٦) ساڵ به‌ر له ئێستا له ئه‌فسانه‌کانه‌وه بۆ منداڵان وه‌ری گرتوون ، به زۆری کراون به فیلم و فیلمی کارتون ، گۆڕیویانن بۆ زۆربه‌ی زمانه‌کانی جیهان و، بوونه به مایه‌ی رێز و شانازی بۆ هانس و بۆ دانمارک.\nبۆ ئاوڕدانه‌وه و بره‌ودان به ئه‌ده‌بی منداڵانی کورد، سه‌ر‌نج و را و پێشنیاره‌کانم له‌م (ده) خاڵه‌دا چڕده‌که‌مه‌وه ، هیوادارم لایه‌نه په‌یوه‌ندی داره‌کان ره‌چاویان بکه‌ن:\nیه‌که‌م/ به پاره یارمه‌تی نووسه‌ری منداڵان بدرێت، بۆ چاپکردنی کتێبه‌کانیان..چونکه کتێبی منداڵان پێویستی به وێنه و تابلۆی ڕه‌نگاوڕه‌نگ و دیزایینی قه‌شه‌نگی به‌رگی یه‌که‌م هه‌یه، ئه‌مه‌ش پاره‌ی ده‌وێت.. ده‌بێت نرخێ فرۆشتنی کتێبه‌کانیش گران نه‌بن.\nدووه‌م/ پێویسته حکومه‌ت ده‌زگایه‌کی چاپکردنی تایبه‌تی بۆ کتێب و گۆڤاره‌کانی منداڵان دابنێت.. وه‌زاره‌تی رۆشنبیری کوردستان، خه‌می دامه‌زرندنی ئه‌م ده‌زگایه بخوات.\nسێیه‌م/ چالاکردنی به‌ڕێوه‌به‌رایه‌تی رۆشنبیری منداڵان، که سه‌ر به وه‌زاره‌تی رۆشنبیری کوردستانه.. چونکه چالاکییه‌کانیان له ئاستی پێویستییه‌کانی منداڵانی کوردستاندا نین.\nچواره‌م/ دانانی لیژنه‌یه‌کی باڵای پسپۆر به ئه‌ده‌بی منداڵان، رێ به چاپکردنی ئه‌و کتێب و گۆڤارانه نه‌ده‌ن ، که کاڵوکرچن و هه‌ڵه‌ی زمانه‌وانیان تێدایه و بیرۆکه‌کانیان زیانبه‌خشن.\nپێنجه‌م/ به‌ڕێوه‌به‌رایه‌تی رۆشنبیری پارێزگاکانی کوردستان، به که‌رکوک و خانه‌قین و شوێنه داگیرکراوه‌کانی تریشمانه‌وه..بودجه‌یه‌ک بۆ کڕینی کتێبی منداڵان دابنێن و، ساڵانه کتێبی تازه‌ی منداڵان بکرن و، به‌سه‌ر کتێبخانه گشتییه‌کانی شار و شاروچکه‌کان و، کتێبخانه‌کانی قوتابخانه بنه‌ڕه‌تییه‌کاندا دابه‌شیان بکه‌ن.\nشه‌شه‌م/ هاندانی نووسینی منداڵان خۆیان، ساڵانه چه‌ندین منداڵی نووسه‌ری به‌هره‌مه‌ند له لایه‌ن به‌ڕێوه‌به‌رایه‌تی چالاکی قوتابخانه‌کانه‌وه، خه‌ڵاتی شایسته‌یان پێشکه‌ش بکه‌ن.\nحه‌وته‌م/ ساڵانه، وه‌زاره‌تی رۆشنبیری کوردستان، چه‌ند نووسه‌ر و هونه‌رمه‌ندێکی بواری ئه‌ده‌ب و هونه‌ری منداڵان و ده‌رهێنه‌ری شانۆی منداڵان و ئاماده‌که‌ر و پێشکه‌شکه‌ری به‌رنامه و ماوه‌ی منداڵان له ته‌له‌فزۆن و رادیۆکانی کوردستان، خه‌ڵاتی شایسته‌یان پێ ببه‌خشن.. من بزانم ، تا ئیستا ( خه‌ڵاتی ساڵانه‌ی ئیبراهیم ئه‌حمه‌د) پێشکه‌ش به دوو که‌ڵه‌نووسه‌ری بواری ئه‌ده‌بی منداڵانی کورد کراوه، ئه‌وانیش مامۆستا ( ع ع شه‌ونم ـ عه‌لی عه‌بدوڵڵا شه‌ونم ) و ( له‌تیف هه‌ڵمه‌ت )ـه.. ده‌ستخۆشی له لیژنه‌ی سه‌رپه‌رشتی ئه‌و خه‌ڵاته ده‌که‌ین.\nهه‌شته‌م/ بایه‌خێکی زیاتر به نووسینی ڕۆمان و شانۆگه‌ری و ئۆپه‌رێتی منداڵان بدرێت.\nنۆیه‌م/ پێویسته که‌ناڵه‌کانی ته‌له‌فزیۆنه‌کانی کوردستان، کۆمه‌ڵێک فیلمی تازه‌ی کارتۆن و فیلمی تازه‌ی سینه‌مایی سوودبه‌خش بۆ منداڵان، به کوردی دۆبلاجیان بکه‌ن.\nده‌یه‌م/ پێویسته له لایه‌ن لیژنه‌یه‌کی شاره‌زای زمانه‌وان و ئه‌ده‌بی منداڵان، سه‌ر به وه‌زاره‌تی رۆشنبیری کوردستان. ساڵانه کۆمه‌ڵێک کتێبی چاپکراوی کوری بۆمنداڵان، بگۆڕن بۆ زمانه‌کانی گه‌لانی تر.. به پێچه‌وانه‌شه‌وه کۆمه‌ڵێک کتێبی منداڵان له زمانه‌کانی گه‌لانی تره‌وه بگۆڕن بۆ زمانی کوردی.


ئەردۆغان: ئەمرۆ یان سبەی هێرش دەكەین\nهەسەدە: ھیچ دوودڵ نابن لە وەڵامدانەوەی ھەر ھێرشێكی توركیا\n05.10.2019 06:09 PM\nتوركیا بڕیاری هێرشكردنی بۆسەر رۆژئاوای فورات لە سوریاداوە و هەسەدەش رایگەیاند بە هەموو شێوەیەك وەڵامی هێرشەكان دەدەینەوە.\nڕەجەب تەیب ئەردۆغان، سەرۆك كۆماری توركیا، لە كۆبونەوەیەكی پارتەكەیدا ئەمڕۆ رایگەیاند: لە ئەمڕۆ و سبەینێدا ئۆپەراسیۆنێكی سەربازی فراوانی ئاسمانی و وشكانی بۆ ناوچەی ڕۆژھەڵاتی فوڕات لە سوریا دەستپێدەكەین.\nلەبەرامبەر ئەو وتەیەی ئەردۆغاندا مستەفا بالی، وتەبێی هێزەكانی سوریای دیموكراتی وتی: ھیچ دوودڵ نابن لە وەڵامدانەوەی ھەر ھێرشێكی توركیا و ئەنكەرە ھەر ئۆپراسیۆنێك بكات، دەیكەنە جەنگێكی سەرتاسەری لە سنورەكانی توركیا و سوریا.\nئەوەش لە كاتێكدایە سەرۆك كۆماری توركیا لە قسەكانیدا باسی لەوە كردووە كە هەموو ئامادەكاریەك تەواو كراوە بۆ ئەو شەڕە و هاوكاری كردنی ئەو هێزانەشی لەلایەن ئەمریكاوە خستە بەر رەخنەكانی.\n1029 جار بینراوە


سیگناڵه‌کانی هه‌ڵبژاردن!! – Denegkan\nده‌نگ له‌خۆیدا ئازاده‌و ده‌بێ وه‌ک خۆی بمێنێته‌وه‌و بخرێته‌کار . ده‌نگ به‌شێکه‌له‌ئیدنتیتێتی سیاسیی مرۆڤ . کاتێک ئه‌م ده‌نگه‌ی لێزه‌وتکرا کۆیله‌ده‌کرێ. هه‌ر کاتێکیش خۆی ئه‌م ده‌نگه‌ی فرۆشت، ده‌بێ به‌مرۆڤێکی به‌کرێگیراوو به‌ها کۆمه‌ڵایه‌تی و سیاسییه‌کانی خۆی ده‌دۆڕێنێ !!\nئیتر رێساکانی ما‌راسۆنی سیاسی له‌کوردستانیشدا ده‌گۆڕێن و ده‌بێ سه‌رکرده‌به‌دوای ده‌نگده‌ردا رابکات !!……..\nPrevious هه‌ڵبژاردن و په‌نا بردن بۆ خێڵ عه‌شیره‌ت\nNext مێژوو وه‌ک حه‌یران..لۆلۆ گۆڕانه!


شاندی کامپی مەخمور سەردانی پارێزگاری سلێمانی’یان کرد – کوردی – RojNews.News\nشاندی کامپی مەخمور سەردانی پارێزگاری سلێمانی’یان کرد\n18/08/2020 - 12:14:24 pm\nشاندی دیپلۆماسی ئەنجومەنی کامپی پەنابەرانی مەخمور، لە چوارچێوەی زنجیرە سەردانێک-یان بۆ لای ڕێکخراو و لایەنە سیاسییەکان، ئەمڕۆ لەلایەن دکتۆر هەڤاڵ ئەبوبەکر پارێزگاری سلێمانی-یەوە، پێشوازییان لێکرا و لەسەر کێشە و گرفت و داواکارییەکانی خەڵکی کامپەکە گفتوگۆیانکرد.\nشاندەکەی ئەنجومەنی مەخمور پێکهاتبوو لە هەر یەک لە ‘لەیلا ئارەزوو ئەندامی کۆمیتەی دیبلۆماسی ژنان، بێوار ئونڤەر و سەعید چۆملەک ئەندامانی کۆمیتەی دیپلۆماسی، حاجی کاچان هاوسەرۆکی ئەنجومەنی کامپەکە و عەبدوڵا کارا ئەندامی ئەنجومەنی ڕاوێژکاران’ و لەگەڵ د. هەڤاڵ ئەبوبەکر کۆبوونەوە.\nلە کۆتایی کۆبوونەوەکەیاندا لەلایەن پارێزگاری سلێمانییەوە بە ڕێزەوە شاندەکە بەڕێکران و لەبەردەم بینای پارێزگاردا کۆنگرەیەکی ڕۆژنامەنوسییان ئەنجامدا.\nلە کۆنگرە ڕۆژنامەنوسییەکەدا، حاجی کاچان هاوسەرۆکی ئەنجومەنی کامپەکە ڕایگەیاند: هاتووین داواکاری و کێشە و گرفتەکانی کامپی مەخمور بگەیەنین بە پارێزگاری سلێمانی، هەموو داواکاری و گرفتەکانمان کرد بە یاداشتێک و ڕادەستی پارێزگارمان کرد ئەویش بە ڕێزەوە پێشوازی لێکردین و بەڵێنی پێداین کە هەر شتێک بە ئەوان بکرێت درێخی نەکەن و هاوکارییان بکەن و هەماهەنگیمان لەگەڵ دروستبکەن.\nشاندەکە بەردەوامی بە سەردانەکانی دەدات.\nدەستپاکی عێراق سێ باڵەخانەی داگیرکراو لە کەرکوک دەگێڕێتەوە بۆ دەوڵەت\nڕاپەڕین، دەرچووە یەکەمەکانی زانکۆ و پەیمانگاکان گردبوونەوە


دووشەممە, 30 ئایار 2011 21:24\nناحیه‌ى ناوده‌شت یه‌کێکه له ناحیه هه‌ره‌کۆنه‌کانى قه‌زاى پشده‌ر سه‌ربه پارێزگاى سلێمانى ، له ڕووى هه‌ڵکه‌وته‌ى جوگرافیه‌وه که‌وتۆته به‌شى باکوورى خۆرئاواى پارێزگاى سلێمانى وه زنجیره چیاى قه‌ندیل له‌به‌شى باکوورى خۆرهه‌لاَتى وه‌کو سنورێکى سروشتى نێوان ( عێراق و ئێران ) لێک جیاده‌کاته‌وه ، له‌به‌شى باشورى زىَ ى بچوک ده‌ورى داوه‌و له‌به‌شى خۆرئاواشیه‌وه زنجیره چیاى کێوه‌ڕه‌شه که سنورى پشده‌ر له قه‌زاى ڕانیه جیاده‌کاته‌وه ، ئه‌م ناحیه‌یه له کۆندا له ( ٩٦ ) گوندى ده‌وروبه‌رى پێک هاتووه تا ساڵى / ٢٠٠٠ که ناحیه‌ى ژاراوه دروست بوو ( ٣٣ ) گوندیشى خرایه سه‌ر ناحیه‌ى ژاراوه وه لىَ ى جیابۆوه ، مێژووى ناحیه بوونى ناوده‌شت ده‌گه‌ڕێته‌وه بۆ ساڵى / ١٩٢٦ که فه‌رمانى بوون به ناحیه‌ى بۆ ده‌رچووه و له ساڵى / ١٩٢٨ دا وه‌ک ناحیه‌ى ناوده‌شت بۆ یه‌که‌م جار به‌ڕێوه‌به‌رى ناحیه به فه‌رمى ده‌ست به‌کاربووه که به‌ڕێوه‌به‌رى ناحیه‌که یه‌کێک بووه له به‌گزاده‌کان ، ئه‌م ناحیه‌یه تا ساڵى / ١٩٧٠ سه‌ربه قه‌زاى ڕانیه و ئه‌ویش سه‌ربه لیواى هه‌ولێر بووه ناحیه‌ى ناوده‌شت که مه‌رکه‌زى ناحیه‌ک سه‌نگه‌سه‌ر و گوندو دێهاته‌کانى بنارى قه‌ندیل و بنارى گه‌لاَڵه و ده‌وروبه‌رى ده‌گرێته‌وه ، ناوه‌که‌ى ده‌گه‌ڕێته‌وه بۆ ئه‌و گوندانه‌ى له‌و ده‌شتاییه‌ى بنارى چیاى قه‌ندیل هه‌ڵکه‌وتوون پێیان ووتوه ناوده‌شت ده‌رباره‌ى ناوى سه‌نگه‌سه‌ریش له‌وه‌وه هاتووه که له سه‌روو به‌رزایى سه‌نگه‌سه‌رى کۆن که ئێستاکه شوێنه‌وارو پاشماوه‌ى ماوه کۆمه‌ڵێک به‌ردى خڕ و گه‌وره و به سه‌نگى لىَ بووه ، وه‌ک سه‌ر وابووه و پێیان ووتوه سه‌نگى سه‌ر ، دواتر له ئه‌نجامى به‌کارهێنانى ئه‌م ناوه گۆڕاوه بۆ سه‌نگه‌سه‌ر . وه له دواى ساڵى / ١٩٥٨ له ئه‌نجامى دروست کردنى به‌ربه‌ستى ئاوى دوکان که بووه‌ته هۆى ژێر ئاو که‌وتنى کۆمه‌ڵێک گوندى سنووره‌که و هه‌ره‌وه‌ها گواستنه‌وه‌ى ئه‌و گوند و تیره و عه‌شیره‌تانه بۆ ده‌شتایى ( دوانزه بانوو ) که سه‌نگه‌سه‌رى ئێستایه له‌لایه‌ن حکومه‌تى عبدالکریم قاسمى ئه‌وکاته‌ى عێراق و جىَ به‌جىَ کردنى پڕۆژه‌ى ئاودێرى سه‌نگه‌سه‌ر بۆ به‌راو کردنى ده‌شتایى دوانزه بانوو ، گواستنه‌وه‌ى سه‌نگه‌سه‌رى کۆن و تیره‌و عه‌شیره‌ته‌کانى ( مه‌نگوور ، ئاکۆ ، مه‌رگه‌یى ، میرزاڕۆستمى ، شیلانه‌یى ، کۆمه‌ڵه‌یى ، سندۆڵه‌یى ، هتد ) بۆ سه‌نگه‌سه‌رى تازه ئه‌وه‌ش بووه هۆى فراوان بوونى په‌یوه‌ندى یه کۆمه‌لاَیه‌تیه‌کان و تێکه‌لاَوبوونى پێکهاته جیاجیاکانى کۆمه‌ڵ و دامه‌زراندنى بنچینه‌یه‌کى تازه‌ى پێکه‌وه ژیانى کۆمه‌لاَیه‌تى له سنوره‌که‌دا . سه‌نگه‌سه‌ر له ساڵى / ١٩٥٧ دا له‌لایه‌ن به‌ڵێنده‌رێکى به‌ریتانى به‌ناوى ( میسته‌ر دۆم ) ٢١٢ خانوو بۆ سه‌نگه‌سه‌ر ده‌رچوو ته‌واوى نه‌کردن و به نیوه‌چڵى به‌جىَ ى هێشتن ، دواتر له‌لایه‌ن ( ٣ ) به‌ڵێنده‌رى کورده‌وه به‌ناوه‌کانى ( محمد سعید ، حاجى عبدالله ناسراو به عه‌به‌ى ده‌لاک ، شه‌فیق أحمد ) دواتر ( ٣٠ ) خانووى تر بۆ کۆمه‌ڵه‌ییه‌کان دروست کرا و خه‌ڵکى سه‌نگه‌سه‌ریش له ڕێگاى ( ٥ ) حه‌وزى کۆنکریتى بۆ ئاو خه‌زن کردن که سه‌رچاوه‌که‌ى له شه‌هیدانه‌وه هاتبوو خه‌ڵکه‌که ئاوه‌که‌ى به‌کاردێناو وه دروست کردنى کۆنکریت به درێژایى ( ١٢ ) کم و جۆگا له‌لایه‌ن ئه‌ندازیارێکى کورده‌وه سه‌رپه‌رشتى ده‌کرا به ناوى ( صالح به‌گ )\nناحیه‌ى سه‌نگه‌سه‌ر پێش ئه‌وه‌ى ناحیه‌ى ژاراوه‌ى له ساڵى / ٢٠٠٠ لىَ جیابێته‌وه ڕووبه‌ره‌که‌ى ( ٧٨٦ ) کم٢ به‌لاَم ئێستا بۆته ( ٦٠٨ ) کم٢ ژماره‌ى دانیشتوانى ساڵى / ١٩٨٩ ( ٧٠٠ ) ماڵ بووه ئێستا زیاتر له ( ٤٣٨٠ ) ماڵه و به گوێره‌ى سه‌رژمێرى ساڵى ١٩٥٧ ( ٩٠٣١ ) که‌س بووه به‌لاَم ئه‌و ژماره‌یه هه‌ڵکشاوه بۆ ( ٢١٦٥٤ ) که‌س له ساڵى / ٢٠٠٥ دا له‌حاڵى حازر دانیشتوانه‌که‌ى ( ٢٧٠٠٠ ) که‌سه.\nپانۆڕاماى سیاسى ناحیه‌ى سه‌نگه‌سه‌ر:\nبه‌هۆى پێگه‌ى جوگرافى و سیاسى شاره‌که له مێژوودا که هه‌رده‌م لانه‌ى شۆڕش و به‌رخودان بووه له هه‌ردوو شۆڕشى کۆن و نوىَ دا ئه‌و کاره‌سات و نه‌هامه‌تى یانه‌ى لاى خواره‌وه‌ى به‌سه‌ر هاتووه :\n• بۆیه‌که‌م جار له‌ساڵى / ١٩٦٥ به‌هۆى ڕژێمى ئه‌و کاته‌ى عێراقه‌وه به‌شێکى شاره‌که سوتاو وێران بووه و خه‌ڵکه‌که‌شى ئاواره بووه .\n• له ٢٥ / ٩ / ١٩٦٨ له شه‌ڕێکى بىَ وێنه‌دا گه‌وره‌ترین داستانى شۆڕشى لىَ تۆمار کراوه و زیاتر له ( ١١ ) سه‌یاره‌ى ڕژێم سوتێنراوه .\n• حکومه‌تى ئه‌وساى عێراق له تۆڵه‌ى ئه‌و داستانه‌ى ساڵى / ١٩٦٨ له ١٤ / ٥ / ١٩٦٩ سه‌نگه‌سه‌ر به ته‌واوى له سه‌ر ده‌ستى ملازم داود که قیاده‌ى سوپاى عێراقى کردووه سووتاوه و وێران کراوه .\n• له ساڵى / ١٩٧٤ به خه‌ستى تۆپباران کراوه خه‌ڵکه‌که‌ى بۆ چه‌ند جار ئاواره بووه و به‌رده‌وام له‌و ماوه‌یه‌دا له‌ژێر مه‌ترسى بۆمبارانى فڕۆکه‌و تۆپباران دا بووه ، ژیانى له ناو ئه‌شکه‌وته‌کانى ده‌وروبه‌رى دا به‌سه‌ر بردووه .\n• له ساڵى / ١٩٨٣ هاوده‌نگ و هاوهه‌ڵوێست له‌گه‌ڵ باقى ڕاپه‌ڕینى شاروشارۆچکه‌کانى دیکه‌ى کوردستان ئه‌ویش ڕاپه‌ڕیوه و خه‌ڵکانێکى بریندار و شه‌هید و ڕاپێچى زیندانه‌کانى کراوه .\n• له ساڵى / ١٩٨٨ دا کاتێک ئۆردوگاى ( به‌سته‌ستێن ) ڕاگوێزران بۆ ئۆردوگاى زۆره‌ملىَ ى حاجیاوا ، ئه‌وه‌ش بووه هۆى ئه‌وه‌ى خه‌ڵکى ناو سه‌نگه‌سه‌ر جارێکى تر ئاواره‌ى ئێران بێت .\n• له ٩ / ٦ / ١٩٨٩ به یه‌کجارى ڕاگوێزراوه و شاره‌که‌ى له‌گه‌ڵ زه‌وى ته‌خت کراوه و ئه‌و خه‌ڵکه‌ى که مابۆوه ڕاپێچى ئۆردوگا زۆره‌ملىَ کانى ( حاجیاوا ، بازیان ، خه‌بات ، که‌ورگۆسک ، داره‌توو ، تۆبزاوا ، جدیده ، هتد ) کراوه .\n• له ٤ / ٣ / ١٩٩١ له‌یه‌که‌م چه‌خماخه‌ى ڕاپه‌ڕین له خه‌بات له‌گه‌ڵ خه‌ڵکى قه‌لاَدزىَ به‌یه‌که‌وه وه‌ک پشده‌ر ڕاپه‌ڕین و دواتر له ٥ / ٣ / ١٩٩١ له ته‌قینه‌وه‌ى ڕاپه‌ڕین دا له ڕانیه شه‌هید ( محمد أحمد ئاڵــى ) وه‌ک یه‌کێک له شه‌هیده‌کانى ڕاپه‌ڕین که خه‌ڵکى سه‌نگه‌سه‌ره له ده‌ست به‌سه‌ردا گرتنى مونه‌زه‌مه‌ى ڕانیه‌دا له‌به‌رده‌م مونه‌زه‌مه دا شه‌هید بوو .\n• دواى په‌یماننامه‌ى ساڵى / ١٩٧٥ ى شوم که سیاسه‌تى سوتماک کردن هاته ئاراوه حکومه‌تى عێراق ته‌واوى گونده‌کانى سه‌ر سنورى ناحیه‌ى سه‌نگه‌سه‌رى ڕاگواست بۆ چه‌ند ئۆردوگایه‌کى زۆره ملىَ له ده‌وروبه‌رى ناحیه‌ى سه‌نگه‌سه‌ر به ناوى ( کۆمتان ، به‌سته‌ستێن ، توه‌سوران ، بایه‌وان ) که له‌ساڵى / ١٩٧٧ به دواوه په‌یڕه‌و کرا ، به‌لاَم له دوایدا جارێکى تر ئه‌وانه‌ى ناوبراون و خودى ناحیه‌که‌ش له ساڵى / ١٩٨٨ و ١٩٨٩ به یه‌کجارى ڕاگوێزران وێران کردن و چۆڵ کردنى یه‌کجارى ئه‌و ناوچه‌ی گه‌وره‌ترین کاره‌سات و نه‌هامه‌تى به سه‌ر خه‌ڵکه‌که‌یدا هێناو پێکهاته‌ى کۆمه‌لاَیه‌تى ئه‌و ناحیه‌یه‌ى گۆڕى .\nسه‌نگه‌سه‌ر له‌پیگه‌ى شۆرشدا:\nسنورى ناحیه‌ى سه‌نگه‌سه‌ر سه‌ره‌راى سىَ جار رووخاوه‌و سوتاوه‌و ٦٨ کادیرو فه‌رمانده‌ى سیاسى و عه‌سکه‌رى و پیشمه‌رگه‌ى له‌شاخ شه‌هیدبوه‌و به‌سه‌دان پیشمه‌رگه‌شى هه‌بوه له‌شاخ و دواى راپه‌رینیش ٧٠ شه‌هیدى هه‌یه هه‌میشه لانه‌ى شۆرش بوه و سه‌رۆکى هه‌ریمیش به وته‌ى خۆى له سه‌نگه‌سه‌ر چه‌کى کردۆته شان و شۆرشى نویش هه‌ر له‌و ده‌ڤه‌ره‌و قه‌ندیل سه‌رى هه‌لدا به‌لام به‌داخه‌وه ئه‌م شاره له‌که‌لاوه ده‌چىَ و زۆر که‌مى بۆ کراوه‌و ئومید ده‌که‌م ئاوریک له‌ئاوه‌دان کردنه‌وه‌ى بدریته‌وه و بوارى کشتوکالى ببوژێنه‌وه‌و ده‌رویه‌کى لىَ بکرێته‌وه .\nسه‌نگه‌سه‌ر و لایه‌نى ئابوورى و کشتوکا ل:\nبڕبڕه‌ى پشتى داهات و بژێوى خه‌ڵکى ناوچه‌که کشتوکاڵ و ئاژه‌ڵدارى یه کشتوکاڵه‌که‌ش به هۆى ئه‌و پڕۆژه ئاودێرى یه‌ى که دووه‌م پڕۆژه‌یه له عێراقدا و وه یه‌که‌م پڕۆژه‌شه له پارێزگاى سلێمانى که ( ٠٠٠ ١٠ ) ده‌هه‌زاردۆنم زه‌وى به‌راو ده‌کات له سه‌رده‌مى ڕژێمدا گه‌وره‌ترین سه‌رچاوه‌ى داهاتى کشتوکاڵى بووه وه باشترین ناوچه‌ى به‌رهه‌م هێنانى تووتن هه‌ژمار کراوه له سه‌رتاسه‌رى عێڕاقدا ، به‌لاَم به داخه‌وه ئێستا به‌هۆى که‌م ته‌رخه‌مى و نه‌بونى پلانى گونجاو له‌و بواره‌دا بۆته هۆى ئه‌وه‌ى که زه‌وى یه‌کان ئاوڕیان لىَ نه‌درێته‌وه وه‌کوو پێویست سوودى لىَ نه‌بینرێت بۆ کشتوکاڵ .\nلایه‌نى کۆمه‌لاَیه‌تى ناحیه‌که:\nبه‌هۆى پشتگوىَ خستن و ئاور لىَ نه‌دانه‌وه‌ى وه‌کوو پێویست له ئاوه‌دانکردنه‌وه و خزمه‌تگوزارى له ناحیه‌که و ده‌وروبه‌رى ده‌بینین ، زۆر له بنه‌ماڵه دیاره‌کانى ناحیه‌که نه‌گه‌ڕاونه‌ته‌وه ناحیه‌که به‌ڵکو له شاره‌کانى دیکه نیشته‌جىَ بوون وه‌هه‌روه‌ها بێزارى و نائومێدى بۆته هۆى کۆچى گه‌نجانى ئه‌م شارۆچکه‌یه به‌ره‌و هه‌نده‌ران و بىَ کارى له ناو ئاپۆڕه‌ى خه‌ڵکدا دروست بووه سه‌رباره‌ى ئه‌وه زه‌وى و خانوه‌کانیشمان تاپۆ نه‌کراوه که له ساڵى / ١٩٥٧ ه‌وه ئه‌م زه‌وى یانه نیشته‌جێن و به‌کاریان ده‌هێنین و له گه‌ل خانوه‌کانیان\nلایه‌نى هونه‌رى و ڕۆشنبیرى و وه‌رزشى:\nله بوارى هونه‌رى و ڕۆشنبیرى و وه‌رزشى .. هتد هه‌ر له کۆن و ئێستادا به‌رده‌وام کۆمه‌ڵێک خه‌ڵک دانه‌بڕاوبووه لىَ ى و چه‌ندین گروپى هونه‌رى و شانۆیى و وه‌رزشى له‌م شاره‌دا بره‌وى هه‌بووه و جىَ ى ده‌ستیان دیار بووه .\nده‌رباره‌ى گه‌شت و گوزار و شوێنه‌وار:\nناحیه‌ى سه‌نگه‌سه‌ر ناوچه‌یه‌کى سروشت جوان و ڕازاوه‌یه و چه‌ندین شوێنى وا به‌دى ده‌کرێت که بۆ بوارى گه‌شت و گوزار ده‌بێته جێگاى تێڕامانى گه‌شتیارانى ناوخۆ و ده‌ره‌وه‌ى کوردستان وه ده‌بێته داهاتێکى باش بۆ حکومه‌تى هه‌رێمى کوردستان ، بۆیه پێویسته ئاوڕێکى جددى له‌و باره‌یه‌وه لىَ بدرێته‌وه ، بۆ نمونه ( سوره‌دىَ ، گۆڕ کیسوىَ ، کونه‌ماسى ، دۆڵى سێوه‌یس و بنارى چیاى گه‌لاَڵه ، دۆڵى شه‌هیدان ) وه هه‌روه‌ها له ڕوانگه‌ى شوێنه‌واریشه‌وه چه‌ندین شوێنه‌وارى زۆر دێرینى لىَ به‌دى ده‌کرێت وه‌کوو ( قه‌لاَتى شه‌هیدان ، ماخۆبزنان که مالیکى ئه‌ژده‌رى لىَ ژیاوه ، سه‌نگه‌سه‌رى کۆن ، ده‌شتێوان ) که گه‌وره‌ترین به‌ڵگه گورستانى ده‌شتێوانه که مێژوه‌که‌ى ده‌گه‌ڕێته‌وه زیاتر بۆ ( ٢٠٠٠ ) دوو هه‌زار ساڵ له‌مه‌وبه‌ر .\nسامانه سروشتى و کانزاییه‌کانى ناحیه‌که:\nسنورى ناحیه‌ى سه‌نگه‌سه‌ر ده‌وڵمه‌نده به ( نه‌وت ، مس ، به‌ردى خه‌ڵوزى ، به‌ردى گرانیت ، ئاسن ) له بنارى قه‌ندیل وه‌کوو که‌ره‌سه‌یه‌کى خاو هه‌یه ، پێویستى به ئاوڕلىَ دانه‌وه هه‌یه له‌لایه‌ن حکومه‌ته‌وه سه‌نگه‌سه‌ر له چیه‌وه هاتوه )\nدوو بۆچونى جیاواز هه‌یه یه‌کیکیان ده‌لىَ له‌کۆندا سه‌نگه‌سه‌ر به‌ردێکى لىَ بوه وه‌کو سه‌نگى سه‌روابوه واته به‌رده‌که له‌شێوه‌ى به‌ردێکى وه‌کو سه‌ر وابوه و ئه‌وى تریشیان ده‌ڵىَ له سه‌رده‌مى کۆندا سه‌نگه‌سه‌ر جێگاى ململانىَ و شه‌ر بوه بیه هه‌میشه سه‌نگه‌رى شه‌ر کردنى به چوار ده‌ورى خۆیدا لىَ داوه بۆ به‌رگرى کردن\nسه‌رنج و پێشنیار:\n١. ئه‌گه‌ر مێژوو ناحه‌قى نه‌کات له ناحیه‌ى سه‌نگه‌سه‌ر ده‌بوایه ئێستا قه‌زا بێت له‌به‌ر ئه‌وه‌ى کۆنترین ناحیه‌یه له کوردستان و عیراقدا که مێژووه‌که‌ى ده‌گه‌ڕێته‌وه بۆ ساڵى / ١٩٢٦ وه بۆ گه‌شه کردن و بوژاندنه‌وه و خزمه‌تگوزارى پێشنیار ده‌که‌ین ئاوڕێک له بوونى به قه‌زاى بدرێته‌وه ، بۆ ئه‌وه‌ى بتوانرێت به هاوکارى هه‌ردوو قه‌زا خزمه‌تى زیاتر به تێکڕاى ده‌ڤه‌رى پشده‌ر بدرێته‌وه .\n٢. دوو ڕا و بۆچوون له سه‌ر دۆڵى شه‌هیدان هه‌یه و یه‌که‌میان مێژووه‌که‌ى ده‌گه‌ڕێته‌وه بۆ هاتنى له‌شکرى ئیسلام بۆ کوردستان و زۆر له موسوڵمانه‌کان له‌و دۆڵه‌دا شه‌هید بوون و بۆیه ناوى لێنراوه دۆڵى شه‌هیدان و به‌و ناوه ناسراوه ، دووه‌میان دۆڵى شه‌هیدان ناوچه‌یه‌کى شاخاوى و دڵگیرو جوان بووه جێگاى عه‌شق و شه‌یدایان بووه و دواتریش ناوه‌که‌ى گوڕاوه بۆ دۆڵى شه‌هیدان .\n٣. ده‌توانرىَ له‌سه‌ده‌ى دۆلى شه‌هیدان سه‌دیکى بچوک بکرىَ که‌بکریته هۆى ئاو کۆکردنه‌وه‌و سه‌رچاوه‌یه‌کى کاره‌باش بۆ هه‌موو پشده‌ر و هه‌لکه‌وته‌ى شوێنه‌که‌شى ستراتیژییه‌و ئاوه‌که‌شى سه‌رچاوه‌که‌ى ناوخۆى قه‌ندیله\n٤. ناحیه‌ى سه‌نگه‌سه‌ر سه‌ره‌تا له ٩٦ گوند پیکهاتبو به‌لام به‌هۆى جیابونه‌وه‌ىناحیه‌ى ژاراوه ئیستا ٦٥ گونده‌و بروانه خشته‌و پاشکۆى ژماره‌و ناوى گونده‌کان.


ئه‌وه‌سه له‌و خوه‌ندنگاوه وه‌ل سه‌دان ئافره‌ته‌يل تر ئێزيدی عراقی و مناڵه‌يل بويچگ وه‌ديل كه‌فتنه ده‌س ترۆريسته‌يل له دڕنده‌ترين تاوان له مێژوو ك ئيمه‌يش هايمنه سه‌ده‌ی بيس و يه‌ك.\nچه‌وه‌يلی باوه‌ڕ نه‌كردن براو خوه‌يشكه‌يلی له‌وه‌رده‌می كوشيه‌ن وه‌ل ٧٠٠ كه‌س تر له ماوه‌ی چه‌و پرتاننيگ، چه‌و نويقان و وت: شايه‌ت كابووس بوود له تيه‌ريكه شه‌و، وه‌لێ وه هاواره‌و چه‌و واز كرد له‌بان بوو خوين له‌گشت شوونيگ.\nئی دويه‌ت بيس ساڵانه چوين وه‌رگه‌ی فيشتر گرت و جه‌سه‌ی چوين بوی و دڵه پاك و بيتاوانه‌گه‌ی چوين بوی ك ده‌ورگردی پڕ بوی له شه‌ڕ و له‌و وه‌حشيه‌يل دڕنده.\nوه‌لێ ئه‌وه بوی ناديه موراد ئێزيدی جوور واشه‌ی پاڵه‌وان عراقی شايسته‌ی ئه‌وه بوی بدێده ناديه موراد جوور خه‌نسا و خه‌وله‌ی دويه‌ت ئه‌زوه‌ر و زه‌ينه‌ب و زوها حه‌ديد و گشت ئافره‌ته‌يل گه‌ورا ك هه‌وه‌جه وه تاريفكردن نه‌يرن و ته‌نيا هه رناويان به‌سه، چوينكه كرده‌وه‌يليان به‌رز بويه‌و هه‌ر ئه‌وه‌يش بويه‌سه هووكار به‌رزه‌وكردنيان و بوينه‌سه ئاساره وه دريژايی مێژوو.\nناديه موراد ئێزيدی عراقی شانازيه ئه‌را نه‌ته‌وه و عزه‌تی و هه‌ڵوژاننيشی جوور باڵوێز نيازه‌يل پاك وه‌ڕاسی شانازيه ئه‌را نه‌ته‌وه‌يل يه‌كگرتگ و گشت ئنسانيه‌ت.\nوه‌لێ ئمڕوو ئه‌وه‌سه ها ناونيمان و نيشتمانه‌گه‌يشی ك ده‌سپيشخه‌ری ئه‌را له‌خوه‌يگرتنی نه‌كرد جوور ئه‌وه‌گ ملله‌ته‌يل جه‌هان گرته خوه‌ی ئه‌وه‌سه ك بايه‌سه له‌بان حكومه‌ته‌گه‌ی چه‌ويگ وه‌پيا بخشنێد و ده‌سپيشخه‌ری بكا ئه‌را ئه‌وه‌گ مه‌سه‌له‌گه وه رێڕه‌و راسيگ وه‌ره‌و لای بچه‌رخنێد وه‌رجه ئه‌وه‌گ كار له‌كار بترازيه‌ێد، ئمجا هه‌ر نيشتمانيگ ك رووڵه‌ی خوه‌ی نه‌گرێده باوه‌ش شايسته‌ی ئه‌وه نيه وه‌پی بويشێد نيشتمان.


کوردیپێدیا - بۆ یادی نووسەر و سیاسەتمەدار حەمەدەمین سیراجی1934/9/23- 2010/5/29\n📖 بۆ یادی نووسەر و سیاسەتمەدار حەمەدەمین سیراجی1934/9/23- 2010/5/29 | پۆل: کورتەباس | زمانی بابەت: 🏳 کوردیی ناوەڕاست\nبۆ یادی نووسەر و سیاسەتمەدار حەمەدەمین سیراجی1934/9/23- 2010/5/29\nبۆ یادی تۆ..... کاک حەمەدەمین سیراجی\nتێکۆشەر و نووسەر و سیاسەتمەدار هاوڕێ حەمەدەمین سیراجی\n1934/9/23 ------ 2010/5/29\nیەکەمجار ساڵی 1974 بوو، ناوبانگی تێکۆشەر حەمەدەمین سیراجیم بیست.\nئەو کاتەی من لەبەر چاڵاکی و زیرەکی و هینانە ریزی قوتابی یەکی زۆر بۆ ریزی یەکێتی قوتابیان و حیزب و لەسەر شانۆش بۆیەکەم جار و دواجار وەکو ئەکتەرێکی گەنج ڕۆڵم بینیبوو، جار جارەش شیعرم دەخوێندەوە، لەلایەن حزبی شیوعی عێراق رێکخراوی هەولێر خەڵات کرام بە دوو کتاب و مەدالیایەکی لینین لەلایەن هاوڕێ ی سەرپەرشتیکارمان عەبدولوەهاب ئەو دیاریانەم پێشەکەش کرا، هاوڕێ عەبدولوەهاب ئەو کاتە، قوتابی ئامۆژگای مامۆستایان بوو.\nئەو دوو نامیلکەیە یەکیان مانڤیستی کۆمۆنیستی\nوەرگێری [م.آ.ڕەوەند] واتە کاک [حەمەدەمین سیراجی] و\nئەوەی تریان قۆناغەکانی گۆڕانی کۆمەڵ وەرگێری [جەلال دەباغ] بوو.\nپاش ئەوەی خولی پەروەردە کردنی کادیرانی قوتابیان لە هەولێر کرایەوە و منیش یەکێک لەو قوتابیانە بووم کە بەشداریم دەکرد ئا لەوێ زانیم کە م.ا.رەوەند تێکۆشەر حەمەدەمین سیراجی ئەندامی سەرکردایەتی [حزبی دیموکراتی کوردستانی ئێران]ە و لە بەغدا کاری حزبی دەکات.\nهەر ئەوکاتە بۆیان روونکردمەوە کە تێکۆشەران غەنی بلووریان و حەسەنی قزلجی و رەحیمی قازی و عەلی گەلاوێژ و کەریمی حیسامی و حەمەدەمین سیراجی و سەعید کوێستانی و مەلامحەمەدی خدری و جەلیل گادانی و حەسەنی راستگار و هێمن مەهابادی و هەندەکی تر ئەوانە هێڵی چەپن یا [مارکسی لینین]ین لەناو حزبی دیموکراتی کوردستانی ئێران و پەیوەندی یان بە حزبمانەوە گەلێک بەهێزە.\nلە ئەدەبیاتی حزبدا باسی ئازادکردنی غەنی بلوریان و عەزیز یوسف مان دەکرد. تێکۆشەر کاک حەمەدەمین سیراجی کە لە ئێران لەدەست ڕژێمی شای گۆڕبەگۆڕ ڕایکردووە و هاتۆتە کوردستانی عێراق، حزبی شیوعی عێراق یارمەتی داوە و دەفتەرنفوسی بۆ دەرکردووە بۆ ئەوەی بە ئازادی هاتوچۆبکات و لەشاری سلێمانی هاوڕێ یانی حزبی شیوعی عێراق یارمەتیان داوە و ماڵی حزبیان بۆ دەستنیشان کردووە. کاک حەمەدەمین سیراجی ئەگەر بیرەوەری یەکانی بنووسیبایەوەو لە چاپی بدابایە رەنگە باسی ئەوەی دەکرد کە حزبی شیوعی بووە هۆی هاوسەرگیری لەگەڵ روناک خان دایکی مژده و گۆران.\nدیسان کە لە هەشتاکان جارەکی تر ڕژێمی خومەینی کۆنەپەرست کاک حەمەدەمین و هاوڕێ یەکانی ڕاو ناوە، حزبی شیوعی بارەگای هەبوو، لە ناوچەی (نۆکان و توژەڵە و زەڵێ)کە لە سنوور نزیک بوون، یارمەتیان داوە و هەتا گەیاندیانە سوریا و پاشان پراگ و پاشان سوید.\nلە سوریا لەگەڵ هاوڕێ یان جەلال دەباغ و مامۆستا دڵزار و رەفیق سابیر و پەخشان زەنگەنە و محمود خدر[مامۆستاگۆران] و ئەستێرە و مامۆستا رزگار [گۆڤاری ئاشتی و سوسیالیزم] یان دەرکردوە و پاشان لە پراگ بووە بە نوێنەری حزبی تودە لە [گۆڤاری ئاشتی وسوسیالیزم].\nلە پراگ یەکەم جار بە هەردوو تێکۆشەران مامەغەنی بلوریان و کاک حەمەدەمین سیراجی ئاشنابووم.ئەو کاتە کاک حەمەدەمین و مامەغەنی لە پراگ یەکەم جار میوانی حزبی شیوعی چیکۆسلۆڤاکیا بوون لە میوانخانەی حزب و پاش گیرانی سەرکردایەتی تودە لە تاران، تێکۆشەر عەلی خاوەری بووە سکرتێری حزب مامە غەنی بووە ئەندامی مەکتەبی سیاسی و کاک حەمەدەمین سیراجیش بووە ئەندامی لێژنەی مەرکەزی حزبی تودەی ئێران، بەناوی [مەحموود ئازاد] دەبێتە نوێنەری حیزبی تودەی ئێران لە گۆڤاری مەسەلەکانی ئاشتی و سوسیالیزم لە پراگ.\nهەر لە پراگ لەبەر زیرەکی کاک حەمەدەمین هاوکاری هاوڕێیانی کۆمەڵەی خوێندکارانی کورد لە ئەوڕوپا مەرکەزی پراگ دەکات.\nحزبی شیوعی عێراق کە بڕیاڕی دا شەڕی چەکداری لەدژی حزبی بەعسی وەل بوو بکات، ساڵی 1979 هاوڕێ یان بنکەی پێشمەرگایەتیان کردەوە کەسانێکی وەکو مەلامحەمەدی جوانڕۆ و حوسێن مەرجان چوونە ڕیزی حزبی دیموکرات و شانبەشانی حزبی دیموکرات لەدژی ڕژێمی خومێنی شەڕی چەکداریان کرد و هەردوو ئەو تێکۆشەرانەش بریندار بوون و هەتا ئەمڕۆکە بەو برینانە دەژین [حسین مەرجان کە بە ابوعلی ناسراوبوو پێش چەند ساڵێک لە کوردستان ماڵئاوایی لە هاوڕێ یانی کرد. ابو تاراش هەتا هەنوکە لە ژیانە و هیوادارم تەمەن درێژ بێت. باسی پەیوەندی حزبمانیان دەکرد لەگەڵ هاوڕێ یانی حزبی دیموکرات ].\nپەیوەندی یەکانی هەردوو حیزب لە چیاش هەر بەردەوام بوو، گەلێک جار هەردوو سەرکردایەتی پێکەوە هاوکاری یەکتریان دەکرد. کاک حەمەدەمین سیراجی لەگەڵ هەندێک لە هاوڕێ یانی دەست لە حزبی دیموکراتی قاسملۆ و مەلا عەوڵای حەیاکی دەکێشیتەوە و لایەنگەرانی کۆنگرەی چوارەمی حزبی دیموکراتی کوردستان رادەگەینن و پاشان دەچنە ریزی حزبی تودەی ئێران و دەبێتە ئەندامی کۆمیتەی ناوەندی.\nهەر بەناوی م.ا.رەوەند هەندێک بابەتی وەرگێراوە و لە گۆڤاری ئاشتی و سۆسیالیزم بڵاوکردۆتەوە. بەڵام بەداخەوە یاداشتەکانی تۆمارنەکردوو بڵاوی نەکردەوە بۆ ئەوەی لاوانی کورد پێی ئاشنا بێت و گەلێک نهێنی حیزبی دیموکراتی کوردستان و تودەی لەگەڵ خۆی بردە ژێر گڵ.\nلەوکاتەی ماڵئاوایی کرد توانیم بۆدواجار نێوچەوانی ماچ بکەم و ئەو ئاخ وئۆفەش هەڵکێشم کە بەداخەوە ئەو هەموو نهێنی و زانیاری یانەی لەگەڵ خۆی بردە جیهانێکی تر و خەڵکی کوردستانی بێبەش کرد دەربارەی خەباتی سیاسی حزبی دیموکراتی کوردستانی ئێران و حزبی تودەی ئێران.\nکەریمی حیسامی و حەسەنی قزڵجی و حەمەدەمینی سیراجی و غەنی بلوریان شانازی بەو دۆستایەتی خۆیان لەگەڵ حزبی شیوعی عێراق دەکەن و بەتایبەتیش دۆستایەتی بەهێزیان لەگەڵ بەرێز کاک عەزیز محمەمەد سکرتێری پێشووی حزبی شیوعی عێراق کە بۆخۆم گەلێک لە نزیکەوە ئاگاداری ئەو دۆستایەتیم و لەگەلێک دانیشتنی هاوبەشی ئەو بەرێزانەش بەشداریم کردووە.\nپەیرەوانی کۆنگرەی چوار راگەیاندنیکیان بڵاوکردەوە هەندێک کاتیش بەناوی گروپی حەوت نەفەری ناوبانگیان هەبوو ].\nسەرەتای بڵاوبوونەوەی ئەو بڵاوکراوەیە 28 لاپەڕەیە کە رۆژی 25 جۆزەردانی 1359  لەلایەن فەوزیە قازی و هێمنی شاعیر و غەنی بلووریان و رەحیمی قازی و فاروقی کەیخوسرەوی و نەویدی موعینی و ئەحمەدی عەزیزی ئیمزاکراوە و بڵاوکرایەوە.\nکۆنگرەی چوارەمی حیزبی دیموکرات رۆژی 30/11/1558 [19/2/1980] سەعاتی 3ی دوای نیوەڕۆ کرایەوە و 310 کەس بەشداربوون وەک نوێنەر و خاوەن دەنگ. لەو کۆنگرەیە قسەکەی کاک حەمەدەمین ناوبانگی دەرکرد کە خوزیا لەجیاتی ئەو هەموو ئەندامەی حیزب 300 کادیری تێگەیشتوو و لێهاتووی هەبوایە.\nکاک حەمەدەمین سیراجی لە گۆڤاری ئاشتی و سۆسیالیزم ژمارە 1 رەزبەر خەزەل وەری 1985 لە لاپەڕە 82 هەتا 123 [بەرنامەی لینینی مەسەلەی نەتەوایەتی و شێوەی بە جێ گەیاندنی وەگیراوە و بەناوی م.آ. رەوەند بڵاوکردۆتەوە.\nهەروەها لە لاپەرەی 25 هەتا 35 ی ژمارەی 2 خاکە لێوەی 1986 ی هەمان گۆڤاردا بەناوی [مەحموود ئازاد نوێنەری حیزبی تودەی ئێران راگەیاندنی بڵێسەی شەر دانامرکی ] بڵاوکردۆتەوە.\nچەپکە گوڵێک بۆ سەر گڵکۆی کاک حەمەدەمین سیراجی تێکۆشەر و ماندوونەناس\nفەهد گردەوانی 7 ئایاری 2019 ستۆکهۆڵم\n3. 👁 محەمەد ئەمین سیراجی\n➕ ئەم بابەتە لەلایەن: (زریان سەرچناری)ەوە لە: May 8 2019 12:45PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: May 11 2019 7:33AM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: May 11 2019 7:33AM باشترکراوە\n📷 فایلی وێنە 1.0.1 139 KB May 8 2019 12:47PM زریان سەرچناری


په‌رتوکا پیرۆز » مزگینیا مەتتای » به‌شێ 5\nگۆتارا ل سەرێ چیای\nدەمێ عیسای جەماوەرێ خڕڤەبووی دیتی، سەركەفتە چیای و روینشت. شاگردێن وی خۆ نێزیكی وی كر\nو وی دەست ب فێركرنا وان كر و گۆت:\n«خوزیكێن وان یێن ب گیانی د هەژار،\nچنكو پاشایەتیا ئەسمانان یا وانە.\nچنكو دێ هێنە دلشادكرن.\nچنكو ئەو دێ بنە میراتگرێن ئەردی.\nخوزیكێن برسی و تێهنیێن راستداریێ،\nچنكو ئەو دێ هێنە تێركرن.\nچنكو دێ دلۆڤانی پێ هێتە برن.\nچنكو ئەو دێ خودێ بینن.\nچنكو دێ بێژنە وان كوڕێن خودێ.\nخوزیكێن وان یێن ژ بەر راستداریێ تەپەسەر دبن،\nخوزیكێن هەوە، دەمێ ژ بەر من هەوە فهێت دكەن و تەپەسەر دكەن و ژ درەو ڤە هەمی جۆرێن پەیڤێن خراب دژی هەوە دبێژن.\nدلخۆش و دلشاد ببن! ژ بەر كو خەلاتێ هەوە ل ئەسمانان یێ مەزنە، چنكو وان بەری هەوە پێغەمبەر ژی هۆسا تەپەسەر دكرن.\nخوێ و رۆناهی\nهوین خوێیا ئەردینە. لێ ئەگەر خوێ سویراتیا خۆ بەردا، دێ جارەكا دی ب چ هێتە سویركرن؟ ئێدی ب كێر چ ناهێت ژبلی كو بۆ ژ دەرڤە بهێتە هاڤێتن و مرۆڤ پێ لێ دانن.\nهوین رۆناهیا جیهانێنە. ئەو باژێڕێ ل سەر چیای بیت ناهێتە ڤەشارتن،\nهەروەسا كەس چرایەكی هەلناكەت و ل بن ئامانەكی بنخێڤیت، لێ ددانیتە سەر چرادانكێ، دا رۆناهیێ بدەتە هەمی كەسێن د مالێ ڤە.\nبلا ب ڤی رەنگی رۆناهیا هەوە بەرامبەری خەلكی شەوقێ بدەت، دا كارێن چاك یێن هەوە ببینن و بابێ هەوە یێ ل ئەسمانان[a] مەزن بكەن.\nعیسا فێركرنێ دەربارەی دەستووری دكەت\nهزر نەكەن ئەز یێ هاتیم دەستووری یان نڤیسارێن پێغەمبەران ژ كار بئێخم، نەخێر، ئەز یێ هاتیم دا تەمام كەم.\nئەز راستیێ دبێژمە هەوە: هەتا ئەرد و ئەسمان ژ ناڤ نەچن، پیتەك یان خالەك ژ دەستووری ژ ناڤ ناچیت، هەتا هەمی ب جهـ نەهێت.\nلەوما هەر كەسێ بچویكترین فەرمان ژ ڤان فەرمانان ب جهـ نەئینیت و خەلك وەسا فێر كر، دێ ل پاشایەتیا ئەسمانان ب بچویكترین هێتە بناڤكرن، لێ ئەوێ ب جهـ بینیت و خەلك فێر كریێ، دێ د پاشایەتیا ئەسمانان دا بێژنێ مەزن.\nئەڤجا ئەز دبێژمە هەوە: ئەگەر راستداریا هەوە ژ یا فەریسیان و مامۆستایێن دەستووری پتر نەبیت، چ جاران هوین ناچنە د ناڤ پاشایەتیا ئەسمانان دا.\nفێركرن دەربارەی تۆڕەیی و كوشتنێ\nهەوە یا بهیستی كو یا گۆتیە خەلكێ بەرێ: ‹كوشتنێ نەكە[b] و هەر كەسێ كوشتنێ بكەت، دێ هێتە حوكمكرن،›\nلێ ئەز دبێژمە هەوە: هەر كەسێ ژ برایێ خۆ تۆڕە ببیت، هەژی حوكمكرنێیە و هەر كەسێ برایێ خۆ بێڕێز بكەت، هەژیە ل بەر جڤاتا بلند بهێتە دادگەهكرن و هەر كەسێ بێژیت ‹هەی دەبەنگ[c] !› هەژی ئاگرێ دۆزەخێیە.\nئەڤجا ئەگەر تە پێشكێشیێ خۆ ئینا قوربانگەهێ و ل وێرێ هاتە بیرا تە، كو برایێ تە تشتەكێ ل سەر تە هەی،\nپێشكێشیێ خۆ ل بەر قوربانگەهێ بهێلە و هەڕە برایێ خۆ ئاشت بكە و پاشی وەرە پێشكێشیێ خۆ بدە.\nلەزێ بكە هێشتا هوین د رێكا دادگەهێ دا ل گەل هەڤڕكێ خۆ پێك وەرە، نەكو ئەو تە رادەستی دادوەری بكەت و دادوەر تە رادەستی زێرەڤانی بكەت و ئەو تە بهاڤێتە د زیندانێ دا.\nئەز راستیێ دبێژمە تە: تۆ چ جاران ژ وێرێ دەرناكەڤی، تاكو تۆ فلسێ دویماهیێ نەدەی.\nفێركرن دەربارەی دەهمەنپیسی\nهەوە یا بهیستی كو یا گۆتی: ‹دەهمەنپیسیێ نەكە،›[d]\nلێ ئەز دبێژمە هەوە: هەر كەسێ ب چاڤەكێ خراب بەرێ خۆ بدەتە ژنكەكێ، ئەوی د دلێ خۆ دا دەهمەنپیسی ل گەل وێ كر.\nئەگەر چاڤێ تە یێ راستێ ببیتە ئەگەرێ هەلنگفتنا تە، بینە دەرێ و بهاڤێژە. بۆ تە چێترە ئێك ژ ئەندامێن لەشێ تە ژ ناڤ بچیت، نەكو هەمی لەشێ تە بۆ دۆزەخێ بهێتە هاڤێتن.\nئەگەر دەستێ تە یێ راستێ ببیتە ئەگەرێ هەلنگفتنا تە، ببڕە و بهاڤێژە. بۆ تە چێترە ئێك ژ ئەندامێن لەشێ تە ژ ناڤ بچیت، نەكو هەمی لەشێ تە بچیتە د دۆزەخێ دا.\nفێركرن دەربارەی ژن بەردانێ\nیا هاتیە گۆتن: ‹هەر كەسێ ژنا خۆ بەردەت، پێدڤیە بەلگەنامەیا بەردانێ بدەتێ.›[e]\nلێ ئەز دبێژمە هەوە: هەر كەسێ نە ژ بەر دەهمەنپیسیێ ژنا خۆ بەردەت، دبیتە ئەگەرێ هندێ كو ئەو ژن ببیتە دەهمەنپیس[f] ، هەروەسا هەر كەسێ ژنكەكا بەردای بۆ خۆ بینیت، دەهمەنپیسیێ دكەت.[g]\nفێركرن دەربارەی سویندێ\nهەروەسا، هەوە یا بهیستی كو یا گۆتیە خەلكێ بەرێ: ‹سویندا خۆ نەشكێنە، لێ ئەو سۆزا تە بۆ خودانی دای، ب جهـ بینە.›[h]\nلێ ئەز دبێژمە هەوە: قەت سویند نەخۆن، نە ب ئەسمانی، چنكو ئەو تەختێ خودێیە،\nنە ب ئەردی ژی، چنكو ئەو جهێ پێیێن ویە، نە ب ئورشەلیمێ ژی، چنكو ئەو باژێڕێ پاشایێ مەزنە.\nب سەرێ خۆ ژی سویند نەخۆ، چنكو تۆ نەشێی مویەكێ ب تنێ، سپی بكەی یان رەش بكەی.\nبلا ‹بەلێ› یا هەوە ‹بەلێ› بیت و ‹نە› یا هەوە ‹نە› بیت و ژ ڤێ پێڤەتر، ژ خرابیێیە[i] .\nفێركرن دەربارەی تۆلڤەكرنێ\nهەوە یا بهیستی، كو یا گۆتی: ‹چاڤ ب چاڤیە و ددان ب ددانی.›[j]\nلێ ئەز دبێژمە هەوە: بەرهنگاریا كەسەكێ خراب نەكەن. لێ ئەوێ شەقەك ل رویێ تە یێ راستێ دا، رویێ خۆ یێ دی ژی بدە بەر.\nئەوێ بڤێت تە ببەتە دادگەهێ داكو كراسێ تە ژ تە بستینیت، كوركێ خۆ ژی بۆ بهێلە.\nئەگەر ئێكی تۆ نەچار كری میلەكی ل گەل بچی[k] ، تۆ دوو میلان ل گەل هەڕە.\nئەوێ ژ تە بخوازیت تۆ بدێ و ئەوێ قەرەك ژ تە بڤێت بێ هیڤی ڤەنەگێڕە.\nهەوە یا بهیستی، كو یا گۆتی: ‹حەز ژ نێزیكێ خۆ بكە[l] و كەربێن خۆ ژ دوژمنێ خۆ ڤەكە.›\nلێ ئەز دبێژمە هەوە: حەز ژ دوژمنێن خۆ بكەن و نڤێژان بكەن بۆ ئەوێن هەوە تەپەسەر دكەن،\nدا ببنە كوڕێن بابێ خۆ ئەوێ ل ئەسمانی، ئەوێ رۆژا خۆ ل سەر باش و خرابان دهەلینیت و بارانێ ل سەر بێگونەهـ و گونەهباران دبارینیت.\nما چ پاداشت[m] د هندێ دایە كو هوین حەز ژ وان بكەن یێن حەز ژ هەوە دكەن؟ ما باجگر ژی ڤێ چەندێ ناكەن؟\nو ئەگەر هەوە ب تنێ سڵاڤی برایێن خۆ كر، ئەرێ ما هەوە قەنجیەك كر؟ ما پووتپەرێس[n] ژی وێ ناكەن؟\nئەڤجا د بێكێماسی بن هەروەكو بابێ هەوە یێ ئەسمانی یێ بێكێماسیە.\na. 5:16 q بابێ هەوە یێ ل ئەسمانان: مەبەست پێ خودێیە. ل فەرهەنگۆكێ بنێڕە باب*.\nb. 5:21 دەركەفتن 20:13؛ گۆتارا مووسای 5:17\nc. 5:22 q دەبەنگ: ئەحمەق\nd. 5:27 دەركەفتن 20:14؛ گۆتارا مووسای 5:18\ne. 5:31 گۆتارا مووسای 24:1\nf. 5:32 ژ بەر كو ئەو بۆ ژیارا خۆ نەچارە شوی ب ئێكێ دی بكەت، ئەڤە ب خۆ ژی، ل دویڤ فێركرنا مەسیحی، دەهمەنپیسیە.\ng. 5:32 مەتتا 19:9؛ مەرقۆس 10:11-12؛ لوقا 16:18\nh. 5:33 پەرستن و پیرۆزی 19:12؛ سەرژمێری 30:2؛ گۆتارا مووسای 23:21\ni. 5:37 q ژ خرابیێیە: ئانكو ‹ژ یێ خراب دهێت›.\nj. 5:38 دەركەفتن 21:24؛ پەرستن و پیرۆزی 24:20؛ گۆتارا مووسای 19:21\nk. 5:41 ل وی سەردەمی، ئەردێ ئیسرائیلێ ژ لایێ رۆماییان ڤە یێ داگیركری بوو. چەكدارێن رۆمایی ماف هەبوو خەلكی نەچار بكەن كو بارێ وان هەلگرن و هەتا میلەكی ل گەل بچن، ئانكو نێزیكی 1,5 كیلۆمەتران بوو.\nl. 5:43 پەرستن و پیرۆزی 19:18\nm. 5:46 مەبەست پێ ئەو پاداشتە یێ خودێ ددەتە مرۆڤان.\nn. 5:47 q پووتپەرێس: صەنەمپەرێس\nمزگینیا مەتتای به‌شێ 4\nمزگینیا مەتتای به‌شێ 6


4/7/2018 7:29:11 PM 65 جار خوێندراوه‌ته‌وه\nحكومەتی عیراق بەردەوامدەبێت لەناردنی پارە بۆ موچەی فەرمانبەرانی هەرێم، پەلەمانتارێكی پارتیش لەئەنجومەنی نوێنەران رایدەگەیەنێت: دەبێت لەڕۆژی 18ی مانگەوە پارەكە رەوانەی هەرێم بكرێت، دەشڵێت: ئەگەر عیراق بەهەر هۆكارێك ئەو پارەیە رەوانە نەكات، لەڕووی یاساییەوە هیچ پابەندبوونێكی ناكەوێتەسەر.\nد.تارق گەردی، ئەندامی فراكسیۆنی پارتی لە ئەنجومەنی نوێنەرانی عیراق راگەیاند: بەپێی زانیارییەكان، لەڕۆژی 18ی مانگەوە دەست بەدابەشكردنی موچەی فەرمانبەرو دامودەزگاكانی حكومەتی عیراق دەكرێت.\nوتیشی: "دەبێت لەو بەروارەدا بڕی ئەو 317 ملیارەی عیراق خەرجی دەكات بۆ موچەی فەرمانبەرانی هەرێم، بەدەستمان بگات و هەرواش دەبێت، ئەگەر كێشەیەكی هونەری نەیەتە پێشەوە".\nئاماژەی بەوەشكرد، بەپێی لێدوانەكانی حەیدەر عەبادی سەرۆك وەزیرانی عیراق و وتەبێژی نوسنگەكەی بێت، ئەو بڕە پارەیە مانگانە بۆ موچەی فەرمانبەرانی هەرێم رەوانە دەكرێت، هەرێمیش لەگەڵ داهاتی نەوت و داهاتی ناوخۆیی، موچەی فەرمانبەران دابین دەكات.\nپەرلەمانتارەكەی پارتی ئاشكراشیكرد، بڕیاری ناردنی موچەی فەرمانبەران تاكلایەنە لەلایەن عەبادییەوە دراوەو نەبۆتە رێككەوتن و مۆر نەكراوە، بۆیە بەهەر هۆكارێك ئەگەر حكومەتی عیراق ئەو پارەیە رەوانە نەكات، لەڕووی یاساییەوە هیچ پابەندبوونێكی ناكەوێتەسەر، تەنیا پابەندبوونی جێبەجێكردنی بودجەی دەكەوێتەسەر، بۆئەوەی پشكی هەرێم رەوانە بكات.\nوتیشی: "بەپێی یاسای بودجە، بڕی ئەو پارەیە بەر هەرێمی كوردستان دەكەوێت لەو 317 ملیار دینارە زیاترە، بۆیە عەبادی خۆی دزیوەتەوەو رێككەوتنی نەكردووە".


Un داوای چاره‌سه‌ر بۆ قه‌یرانی سوریا ده‌كات \nرێكخراوی نه‌ته‌وه یه‌كگرتووه‌كان ئاشكرایكرد:دوو ملیۆن هاوڵاتی سوریا پێویستیان به هاوكاری مرۆیی هه‌یه.\nڤالێری ئامۆس رێكخه‌ری نه‌ته‌وه‌یه‌كگرتوه‌كان بۆ كاروباری مرۆیی وتی: قه‌یرانی مرۆیی له سوریادا له ئارادیه‌و له‌مباره‌یه‌وه داوا له كۆمه‌ڵگای نێوده‌وڵه‌تی ورێكخراوه‌كان ده‌كه‌ن، چاره‌سه‌رێكی به‌په‌له بۆئه‌م قه‌یرانه بدۆزنه‌وه.\nرێكخه‌ری نه‌ته‌وه‌یه‌كگرتوه‌كان بۆ كاروباری مرۆیی پاش په‌سه‌ندكردنی راگه‌یه‌نراوی سه‌رۆكایه‌تی له ئه‌نجومه‌نی ئاسایشی نه‌ته‌وه‌یه‌كگرتوه‌كان ئه‌م لێدوانه‌ی داو به‌پێویستیشی زانی به‌ڵێنه‌كانی راگه‌یه‌نراوه‌كه بۆ منداڵان و ژنان و قوربانیانی دیكه‌ی توندوتیژییه‌كان، بكرێت به‌كردارو كۆمه‌ڵگای نێوده‌وڵه‌تی رێگه‌چاره‌یه‌ك بۆ ساڕێژكردنی ئازاره‌كانی گه‌لی سوریا بدۆزێته‌وه.


گرانبوونی غاز سۆماڵییەکان ناچار دەکات بگەڕێنەوە بۆ سەردەمی خەڵووز\n10:11 - 10/01/2022\nگرانبوونی نرخی غاز لە سۆماڵ، زۆربەی سۆماڵییەکان ناچار دەکات، بگەڕێنەوە بۆ سەردەمی خەڵووز و بەناچاری خەڵووز بەکاربێنن بۆ چێشت لێنان.\nسۆماڵ، وڵاتێکە لە سەرەوەی گەندەڵترین وڵاتانی جیهان کە هەر بەو هۆیەوە رۆژ بە ڕۆژ، ژیانی هاوڵاتییەکانی، سەختتر دەبێت.\nبەهۆی گرانبوونی نرخی غازەوە، زۆرێک لە خێزانە سۆماڵییەکان ناچار بوون بۆ چێشتلێنان، پەنا ببەنە بەر بەکارهێنانی خەڵووز.\nنرخی غاز لە سۆماڵ، لە نیوەی دوەمی ساڵی رابردوەوە، 75٪ بەرز بوەتەوە و ئەوەش بوە هۆی ئەوەی زۆربەی خێزانەکان نەتوانن بیکڕن و کۆمپانیاکانیش ئاستەنگانی بەردەم بازرگانیکردن کەرتی غاز، بە هۆکاری گرانبوونی نرخەکەی دەزانن.\nهاوکات شارەزایەکی ئابووری لەو وڵاتە رایگەیاند: ئەگەر نرخ لە بازاڕی جیهانیش، جێگیر ببێت یان دابەزێت، لە سۆماڵ هەر بە گرانیی دەمێنێتەوە، چونکە بە وتەی ئەو، کۆمپانیاکانی غاز لە وڵاتەکە، دەیان هۆکار دەخولقێنن بۆ گرانکردن و لەو بارەوە بەردەوام خەریکی فێڵکردنن لەگەڵ خەڵک.\nژنێکی سۆماڵی، بۆ ئاژانسەکان دەڵێـت: گرانبونی نرخی غاز، هێندەی تر نەهامەتییەکانی زیاد کردون، چونکە ئێستا بوتڵێک غاز بە 41 دۆلار دەکڕن، لە کاتێکدا پێشتر بە 21 دۆلار بوە.\nئەو ژنە دەشڵێت، بەناچاریی پەنا دەبەنە بەر خەڵووز بۆ چێشتلێنان و جەختیشی کردوتەوە، پێشتر بە پاشەکەوتی رۆژانەی چەند قروشێک، دەیان توانی بوتڵێک غاز بکڕن، بەڵام ئێستا چاریان نییە و تەنها رێگایان ئەوەیە، خەڵووز بەکار بهێنن.\nرێگرییەکانی حکومەت لە بازرگانیی ئەو کەرەستەیە و کەمبوونەوەی دار بۆ بەرهەمهێنانی خەڵوز، کارێکیان کردوە، نرخی خەڵووزیش گران بێت.\nسۆماڵ کە بەپێی دوایین ئامار، ژمارەی دانیشتوانەکەی نزیکەی 11 ملیۆن کەسە، نزیکەی 70 %ی خەڵکەکەی، لە ژێر هێڵی هەژارییەوە دەژین و کە لە دوای سەرهەڵدانی شەڕی ناوخۆە لە سەرەتای هەشتاکانەوە لە وڵاتەکە، گەندەڵی سەرجەم کەرتەکانی ژیانی لە سۆماڵ گرتوەتەوە و لەو کاتەوە ژیانی سۆماڵییەکان رۆژ بەرۆژ قورستر دەبێت.